**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 19 Μαΐου 2020, ημέρα Τρίτη και ώρα 19.45΄, στην **Αίθουσα συνεδριάσεων της Ολομέλειας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού: «Ειδικές μορφές τουρισμού και διατάξεις για την τουριστική ανάπτυξη».

 Στη συνεδρίαση παρέστησαν ο Υπουργός Τουρισμού, κ. Θεοχάρης (Χάρης) Θεοχάρης, ο Υφυπουργός Οικονομικών, Απόστολος Βεσυρόπουλος, o Υφυπουργός Τουρισμού, κ. Εμμανουήλ (Μάνος) Κόνσολας, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Παππάς Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Γιαννούλης Χρήστος, Συρμαλένιος Νικόλαος Φάμελλος Σωκράτης, Αρβανιτίδης Γεώργιος, Φραγγίδης Γεώργιος, Κατρίνης Μιχαήλ, Πάνας Απόστολος, Κατσώτης Χρήστος, Κομνηνάκα Μαρία, Συντυχάκης Εμμανουήλ,Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη».

Αγαπητοί συνάδελφοι, σε ότι αφορά στον προγραμματισμό των συνεδριάσεων, προτείνεται η 2η συνεδρίαση με τη συμμετοχή των φορέων να γίνει αύριο Τετάρτη 20 Μαΐου και ώρα 13.00΄ με τηλεδιάσκεψη στην Αίθουσα της Γερουσίας και με τη συμμετοχή κάποιων συναδέλφων, όπως είχαμε κάνει και στο παρελθόν για λόγους πρόληψης, δηλαδή τους Εισηγητές και τους Ειδικούς Αγορητές και από έναν Βουλευτή από κάθε κόμμα, πλέον των Κοινοβουλευτικών Εκπροσώπων, εάν το επιθυμούν.

Η 3η, επί των άρθρων, συνεδρίαση να γίνει, επίσης, αύριο Τετάρτη στις 19.00΄ στην Αίθουσα της Ολομέλειας, μετά την ολοκλήρωση της Ειδικής Ημερήσιας Διάταξης. Θα ολοκληρώσουμε την επεξεργασία του νομοσχεδίου με τη β΄ ανάγνωση την Πέμπτη, 21 Μαΐου και ώρα 09.00΄, πάλι στην Αίθουσα της Ολομέλειας, πριν την έναρξη της συζήτησης του νομοσχεδίου του Υπουργείου Δικαιοσύνης.

 Πριν ξεκινήσουμε με τις τοποθετήσεις, παρακαλώ πολύ τους Εισηγητές και Ειδικούς Αγορητές να ετοιμάσουν τις προτάσεις τους για φορείς.

Θέλω να γίνει κατανοητό σε όλους πώς δεν έχουμε την Αίθουσα της Ολομέλειας ό,τι ώρα θέλουμε για να συνεδριάζουμε και γι’ αυτό προσπαθούμε να συνδυάζουμε τις ώρες. Είναι κάτι που, μέχρι τώρα, δεν συνηθιζόταν. Για το πότε θα εισαχθεί το σχέδιο νόμου στην Ολομέλεια αποφασίζει η Διάσκεψη Προέδρων, η οποία θα γίνει την Πέμπτη. Δεν αποφασίζουμε εμείς.

Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Θα ήθελα, να μιλήσω, επί της διαδικασίας.

Καταρχάς, αυτό το νομοσχέδιο δεν έχει τίποτα το κατεπείγον. Νομίζω ότι επειδή μιλάμε για τη «ναυαρχίδα» της ανάπτυξης στη χώρα και για ένα τόσο σοβαρό ζήτημα εν μέσω πανδημίας, δεν υπάρχει καμία βιασύνη και κανένας λόγος για να καταστρατηγήσουμε τις αρχές του κοινοβουλευτικού ελέγχου και συζήτησης.

Επομένως, νομίζω ότι θα πρέπει την Πέμπτη να κληθούν οι φορείς, ώστε να έχουν ένα εύλογο χρονικό διάστημα για να τοποθετηθούν - μιας και σχεδόν είναι Τρίτη βράδυ - και να πάμε την επόμενη εβδομάδα στην Ολομέλεια. Νομίζω πως η έντονη αντίδραση όλου του Σώματος και όλων των Κομμάτων θα πρέπει να ληφθεί υπόψη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θέλει κάποιος από τους Εισηγητές, να κάνει κάποια παρατήρηση;

Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, ζήσαμε κι εμείς κι εσείς μία αντίστοιχη δύσκολη στιγμή, όταν πέρασε η Κυβέρνηση «νύχτα» το αντιπεριβαλλοντικό νομοσχέδιο. Τότε, που περιορίσατε τη συμμετοχή των Βουλευτών στην ακρόαση των φορέων και τώρα ζητάτε με τις ίδιες διαδικασίες να συζητηθεί και αυτό το σχέδιο νόμου. Την Παρασκευή το βράδυ κατατέθηκε το νομοσχέδιο, λες και κάτι πρέπει να κρύψει ο κ. Θεοχάρης. Ταυτόχρονα, ζητάτε στην ακρόαση των φορέων να μην είναι όλοι οι Βουλευτές μέσα.

Εδώ, λοιπόν, προκύπτει ένα ζήτημα. Δεν θέλετε όπως κι εμείς, να συζητήσουμε, ουσιαστικά, για τον τουρισμό στη χώρα μας; Δεν θέλετε να ακούσουν όλοι οι Βουλευτές αυτή τη συζήτηση;

Είχατε πει, γιατί εμείς είχαμε διαφωνήσει, ότι δεν θα επαναληφθεί αυτό που έγινε στο αντιπεριβαλλοντικό νομοσχέδιο και ότι θα εξασφαλίζεται η συμμετοχή των Βουλευτών με παρέμβαση και δική σας στη Διάσκεψη των Προέδρων. Τώρα, λοιπόν, έρχεστε να επαναλάβετε το ίδιο.

Άρα, κ. Πρόεδρε, εδώ μπαίνει ένα ζήτημα συνέπειας και με τη δική σας εισήγηση. Θεωρώ, λοιπόν, ότι πρώτον, είναι απαράδεκτο να γίνει αύριο η πρόσκληση των φορέων. Δεύτερον, είναι απαράδεκτο να μην είναι οι Βουλευτές μέσα στη συζήτηση με τους φορείς. Επίσης, δεν μπορώ να καταλάβω για ποιον λόγο θα συμπιέσουμε τις διαδικασίες τριών Επιτροπών σε δύο μέρες, διότι απ' ότι φαίνεται θέλετε να τελειώσετε το νομοσχέδιο στην Ολομέλεια την Παρασκευή.

Επειδή φαίνεται ότι η Κυβέρνηση όλα αυτά τα κάνει για κάποιον λόγο, ας έρθει η Κυβέρνηση να πει στο Κοινοβούλιο για ποιον λόγο επιδιώκει όλες αυτές τις αλλαγές, για ποιον λόγο επιδιώκει να μην είναι οι Βουλευτές μέσα στην ακρόαση των φορέων, ώστε να μην κάνουν όλοι οι Βουλευτές ερωτήσεις στους φορείς και μετά, να κάτσουμε να κάνουμε μία συζήτηση για τη διαδικασία της Επιτροπής. Προς το παρόν, όμως, παραβιάζετε αυτά που εσείς δεσμευτήκατε ότι δεν θα ισχύσουν ξανά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα σας απαντήσω, αλλά θα δώσω πρώτα τον λόγο στον κ. Μπουκώρο.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):** Κύριε Πρόεδρε, προς άρση των όποιων εντυπώσεων επιχειρείται, ανεπιτυχώς, να δημιουργηθούν στην Αίθουσα, θέλω να διευκρινίσω ότι ο προγραμματισμός για την επεξεργασία του νομοσχεδίου είναι αποτέλεσμα των αναγκών της Βουλής και όχι του Υπουργού. Δεν επέμενε ο Υπουργός να ακολουθηθεί αυτή η διαδικασία. Είναι αποτέλεσμα της διαθεσιμότητας των Αιθουσών και του νομοθετικού έργου που υπάρχει, γιατί, νομίζω, «μπαίνει» αύριο και άλλος νόμος στη Βουλή. Κατά συνέπεια, δεν υπάρχει τέτοιο ζήτημα.

Σε ότι αφορά στη συνεδρίαση των Επιτροπών, ορθά προτείνετε να ακουστούν αύριο οι φορείς. Όλα τα προηγούμενα νομοσχέδια την περίοδο της πανδημίας, η οποία να επισημάνω ότι δεν έχει παρέλθει και είμαστε ακόμα υπό περιοριστικά μέτρα, συζητήθηκαν κατ’ αυτόν τον τρόπο και εξετάστηκαν όλοι οι φορείς με τηλεδιάσκεψη.

Όσο για την απογευματινή αυριανή συνεδρίαση της Επιτροπής για την, κατ’ άρθρον, συζήτηση, κυρίες και κύριοι συνάδελφοι, νομίζω ότι είναι «ευχής έργων» που θα συνεδριάσει η Επιτροπή μας, διότι αύριο στις 18.00 ακριβώς, ο Πρωθυπουργός Κυριάκος Μητσοτάκης θα ανακοινώσει τα μέτρα στήριξης του ελληνικού τουρισμού. Άρα, είναι ευτυχής συγκυρία ότι συζητάει η Επιτροπή Παραγωγής και Εμπορίου ένα νομοσχέδιο του τουρισμού αμέσως μετά, στις 19.00. Κύριε Γιαννούλη, αφήστε τα ευφυολογήματα, «ξέρετε τι θα πει;» Περιμένω να με πληροφορήσετε εσείς.

Κύριε Πρόεδρε, ασχέτως, τι θα αποφασιστεί στη Διάσκεψη των Προέδρων για την εισαγωγή του νομοσχεδίου στην Ολομέλεια, ο προγραμματισμός των Επιτροπών μέχρι την Πέμπτη το απόγευμα, που θα είναι η 4η συνεδρίαση και η β΄ ανάγνωση μπορεί να εξελιχθεί, όπως αναφέρατε. Μάλιστα, θα έλεγα ότι μπορεί να εξελιχθεί με καλές συνθήκες, εφόσον θα είναι τρεις Βουλευτές από κάθε Κόμμα, χωρίς αυτό να σημαίνει ότι με τη σημερινή συνεδρίαση, αλλά και με τη συνεδρίαση της Πέμπτης, περιορίζεται η παρουσία των Βουλευτών για ένα νομοσχέδιο, το οποίο αφορά, πράγματι, τη βαριά μας «βιομηχανία», τον ελληνικό τουρισμό, για τον οποίο ενδιαφερόμαστε. Γι' αυτό και αύριο ο Πρωθυπουργός, Κυριάκος Μητσοτάκης, ανακοινώνει τα μέτρα. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστώ.

Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής ΚΚΕ):** Ευχαριστώ, κύριε Πρόεδρε. Το Κ.Κ.Ε. διαφωνεί με αυτή τη διαδικασία. Δεν είναι, απλώς, πρόχειρη και βιαστική. Είναι μία συνειδητή επιλογή της Κυβέρνησης και του Προεδρείου, σε τελική ανάλυση, διότι έχει την ευθύνη εφαρμογής συγκεκριμένου κανονισμού. Φέρνετε αυτό το νομοσχέδιο που αφορά στον τουρισμό, που είναι με βάση τις αξιώσεις των επιχειρηματικών ομίλων στον τουρισμό, με fast track διαδικασίες, όπως κάνετε με τις Πράξεις Νομοθετικού Περιεχομένου.

Στο κάτω - κάτω, είναι τυχαίο, ότι αύριο που θα είναι η β΄ ανάγνωση του νομοσχεδίου, στις 18.00 θα γίνουν και οι εξαγγελίες του Πρωθυπουργού. Τυχαίο; Δεν νομίζω. Άρα, λοιπόν, αυτή η βιασύνη και η προχειρότητα είναι μεθοδευμένη συνειδητή επιλογή της κυβέρνησης με τέτοιου είδους διαδικασίες να περάσει ένα σοβαρό νομοσχέδιο, όπως είναι αυτό, προκειμένου να εξυπηρετήσει, άμεσα και γρήγορα, τους επιχειρηματικούς ομίλους. Αυτή είναι η πραγματικότητα και διαφωνούμε ριζικά.

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Ο κ. Βαρεμένος έχει το λόγο.

**ΓΕΩΡΓΙΟΣ ΒΑΡΕΜΕΝΟΣ:** Καταρχάς, κύριε Πρόεδρε, ο κ. Μπουκώρος είναι Κοινοβουλευτικός Εκπρόσωπος και όχι υπουργικός εκπρόσωπος. Εδώ είναι ο Υπουργός να μάς εξηγήσει.

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Γιατί ασχολείστε με το τι είναι ο κ. Μπουκώρος; Ο κ. Μπουκώρος είναι Εισηγητής.

**ΓΕΩΡΓΙΟΣ ΒΑΡΕΜΕΝΟΣ:** Δεν είναι προσωπικό το θέμα, είναι θεσμικό.

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Μην τα μπερδεύετε τώρα.

**ΓΕΩΡΓΙΟΣ ΒΑΡΕΜΕΝΟΣ:** Ακούστε με, κύριε Μπουκώρο, ακούστε με. Λέω ότι είναι εδώ είναι ο κ. Υπουργός να μας εξηγήσει γιατί υποβάλει, αν δεν επιβάλλει, αυτή τη διαδικασία η Κυβέρνηση. Είπε ο κ. Μπουκώρος, ότι αύριο θα γίνει το διάγγελμα του κ. Μητσοτάκη. Εμείς εδώ στην Επιτροπή δεν ήμασταν το «ντεκόρ» του διαγγέλματος του κ. Μητσοτάκη. Εμείς είμαστε Επιτροπή. Το γεγονός ότι ο κ. Μητσοτάκης θα κάνει αύριο το διάγγελμα είναι ένας, επιπλέον, λόγος, όχι να επισπεύσουμε τη διαδικασία της Επιτροπής, αλλά να την επεκτείνουμε. Ένας, επιπλέον, λόγος.

Μην πάτε, λοιπόν, να επιβάλλετε αυτές τις fast track διαδικασίες γιατί μας βάζετε σε πολύ περισσότερες σκέψεις, απ’ αυτές που προκύπτουν από το κείμενο του νομοσχεδίου. Κάθε φορά, ψάχνουμε να βρούμε τι «κρύβεται» πίσω από τις γραμμές. Λοιπόν, μην επιβάλλετε αυτή τη διαδικασία. Είναι απαράδεκτη .

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Είναι κατανοητά αυτά που λέτε, αλλά δεν είναι έτσι. Το λόγο έχει η κ. Νοτοπούλου, για δεύτερη φορά, και να ολοκληρώσουμε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Περιμένουμε μήνες το σχέδιο του Πρωθυπουργού για τον τουρισμό, το οποίο δεν υπάρχει. Όμως, δεν λαμβάνει υπόψιν του ο Υπουργός το νομοσχέδιο και ζητάτε από το Σώμα, επί της ουσίας, να μην διαβουλευτούμε, επί του υφισταμένου νομοσχεδίου. Για ποιον λόγο; Δεν είναι αντιληπτό. Δεν υπάρχει τίποτα το κατεπείγον και θα επιμείνουμε στο να μην συζητηθεί με μία τέτοια διαδικασία. Σε ένα τέτοιο, μάλιστα, νομοσχέδιο που έχετε φέρει δεν θα θέλατε να πάει με μια διαδικασία fast track.

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Καταρχήν, να μην λέτε πράγματα που δεν ισχύουν. Δεν υπάρχει κατεπείγον. Το νομοσχέδιο συζητείται με την κανονική διαδικασία. Σύμπτυξη χρόνων υπάρχει. Νομίζω ότι σε αυτούς τους καιρούς που ζούμε, προσπαθούμε να αξιοποιήσουμε με τον καλύτερο τρόπο τις Αίθουσες που υπάρχουν για πρακτικούς λόγους. Ούτε η Κυβέρνηση εμπλέκεται, ούτε τα υπουργεία, ούτε κανείς.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής ΚΚΕ):** Ούτε καν ένα 24ώρο δεν έχουμε για τις τρεις συνεδριάσεις.

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Μισό λεπτό, δεν αλλάζει τίποτα. Το νομοσχέδιο, θέλω να σας θυμίσω, έχει αναρτηθεί για διαβούλευση στις 9 Μαρτίου.

**ΣΩΚΡΑΤΗΣ ΦΑΜΕΛΛΟΣ:** Τι σημαίνει αυτό, κύριε Πρόεδρε;

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Τι σημαίνει; Σημαίνει ότι δεν είναι νομοσχέδιο που ήρθε χθες το βράδυ.

Δεύτερον, οι διαδικασίες του Κοινοβουλίου θα γίνουν όλες ως πρέπει.

**ΣΩΚΡΑΤΗΣ ΦΑΜΕΛΛΟΣ:** Με βάση τον Κανονισμό θα έχει τον χρόνο της μιας εβδομάδας για την β΄ ανάγνωση;

**ΓΕΩΡΓΙΟΣ ΒΛΑΧΟΣ (Πρόεδρος Επιτροπής):** Καταρχήν, αν έχετε την καλοσύνη μην διακόπτετε. Δίνω τον λόγο σε όλους. Παρακαλώ να μην διακόπτετε. Σας είπα ότι πρέπει να χρησιμοποιήσουμε και την Αίθουσα της Ολομέλειας για τις συνεδριάσεις και όχι στις ώρες που θέλουμε εμείς. Πρέπει να τη χρησιμοποιήσουμε σε ώρες που μπορεί να μας δοθεί. Εξ αυτού του λόγου, προκύπτουν και οι συντμήσεις χρόνου.

Σε ότι αφορά στο νομοσχέδιο είναι, ήδη, γνωστό και, μάλιστα, οι φορείς που θέλουν να εκφράσουν τις απόψεις τους έχουν αποστείλει και υπομνήματα και αιτήματα να παραβρεθούν.

Επιπλέον, επειδή επαναφέρετε πάλι το θέμα πώς δεν συμμετέχουν οι Βουλευτές κατά την ακρόαση των φορέων. Δεν κάνει να πω πράγματα από μικροφώνου που τα ξέρουμε όλοι. Σας παρακαλώ πάρα πολύ. Όπως και η εμπειρία της τηλεδιάσκεψης από την Ολομέλεια δεν ήταν η αναμενόμενη από την πλευρά συμμετοχής. Και καταλαβαίνετε όλοι τι εννοώ.

Θα πάμε, λοιπόν, στην Αίθουσα της Γερουσίας και όπως είπα, μέχρι τρία άτομα από το κάθε Κόμμα θα μπορούν να συμμετέχουν με τηλεδιάσκεψη. Και θα κάνουμε τη δουλειά μας. Όσοι άλλοι συνάδελφοι θέλουν να το παρακολουθήσουν, ας το παρακολουθήσουν από το κύκλωμα της τηλεόρασης. Μην μου πείτε ότι θέλουν να έρθουν όλοι να κάνουν ερωτήσεις.

Παρακαλώ πολύ, εάν θέλετε να σπαταλήσουμε και άλλο χρόνο και να «φάμε» μία ώρα ή πολλές φορές και δύο ώρες, που είναι κάτι σύνηθες και γίνεται πριν ξεκινήσουμε το νομοσχέδιο, σας παρακαλώ πολύ να μην το κάνουμε, γιατί έχει πάει, ήδη, 20.00 η ώρα.

Η διαδικασία θα προχωρήσει, όπως είπε το Προεδρείο, διότι έτσι πρέπει και έτσι μπορούμε. Δεν μπορεί να γίνει κάτι διαφορετικά και θα πρέπει να το καταλάβετε αυτό.

Σε ό,τι αφορά στους χρόνους και τον αριθμό των συνεδριάσεων, δεν αλλάζουν. Δεν είναι κατεπείγον. Γίνονται όλες οι συνεδριάσεις κανονικά. Το μόνο που γίνεται είναι οι συντμήσεις των χρόνων μεταξύ των συνεδριάσεων και αυτό σας ζητώ να γίνει αποδεκτό από όλους σας, διότι δεν μπορεί να γίνει διαφορετικά.

**ΘΕΟΠΙΣΤΗ (ΠΕΤΗ) ΠΕΡΚΑ:** Θέλω τον λόγο για πέντε λεπτά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ πολύ όλους σας, ο κ. Υπουργός έχει ζητήσει τον λόγο και δεν θα μιλήσει κανένας.

Θα δώσω τον λόγο στον κ. Υπουργό.

**ΘΕΟΠΙΣΤΗ (ΠΕΤΗ) ΠΕΡΚΑ:** Μας ζητάτε να συμφωνήσουμε, χωρίς να μιλήσουμε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**Σας παρακαλώ πολύ, κύριοι συνάδελφοι, ακούστηκαν όλες οι απόψεις. Μίλησε η Εισηγήτριά σας, δύο φορές. Επίσης, μίλησε και ο κ. Φάμελλος και ο κ. Βαρεμένος. Σας παρακαλώ πολύ, δεν θα «θεοποιήσουμε» τη διαδικασία. Επιτέλους, πρέπει να πάμε στην ουσία.

Το λόγο έχει ο κ. Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κύριε Πρόεδρε, για το Κ.Κ.Ε., βρήκαμε τον φταίχτη για τη διαδικασία. Είναι ο καπιταλισμός.

Η κυρία Νοτοπούλου, φυσικά, δικαιολογείται, γιατί δεν έχει ζήσει όλα αυτά που έχουμε ζήσει τα προηγούμενα τέσσερα χρόνια, σε σχέση με τον «βιασμό» του Κανονισμού της Βουλής και των διαδικασιών. Το λέω αυτό, γιατί η κυρία Νοτοπούλου, δεν ήταν στη Βουλή.

Αυτός, όμως, που δεν συγχωρείται, είναι ο κ. Βαρεμένος. Αυτό εσείς το γνωρίζετε πολύ καλά, γιατί είχατε θεσμική θέση στη Βουλή. Εγώ είμαι εδώ ως Υπουργός και στον βαθμό που θα ζητούσα επείγουσα ή κατεπείγουσα διαδικασία, θα έπρεπε να υποστηρίξω το αίτημα προς τα μέλη της Επιτροπής.

Όμως, για λόγους υγείας και δημόσιας υγείας, υπάρχουν περιορισμοί στον τρόπο που λειτουργεί η Βουλή, περιορισμοί τους οποίους επέβαλε, αυτοβούλως, η ίδια η Βουλή και πρέπει να δίνουμε και το παράδειγμα στην κοινωνία για το πώς πρέπει να φερόμαστε, δηλαδή, με αυτούς τους περιορισμούς που πρέπει να τηρούμε, γιατί αλλιώς πως θα περιμένουμε τη συνεργασία της κοινωνίας στα υγειονομικά θέματα;

Πρέπει να καταλάβετε ότι ως Υπουργείο έχουμε φέρει προς συζήτηση στη Βουλή ένα νομοσχέδιο που, για πολύ μεγάλο διάστημα, ήταν στη διαβούλευση. Το διαβουλευτήκαμε, περαιτέρω, με τους φορείς και τα υπόλοιπα Υπουργεία και έχουμε τον χρόνο να κάνουμε όλες τις συνεδριάσεις μας.

Εγώ θα είμαι εδώ για όσο χρειαστεί η Βουλή και δεσμεύομαι να είμαι σε όλες τις συνεδριάσεις της Επιτροπής και να σας ακούσω όλους.

Η Βουλή με τους δικούς της περιορισμούς πρέπει να υλοποιήσει τις διαδικασίες, όπως πρέπει. Δεν πιέζουμε εμείς, γι’ αυτές τις διαδικασίες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Πέρκα, η οποία θα είναι σύντομη.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, πέρα από τα επιχειρήματα, «έρχονται, δεν έρχονται», «συμμετέχουν», «έχουμε, δεν έχουμε καιρό», το μείζον, γιατί είμαστε σε αυτό το κτίριο και σε αυτή την Αίθουσα, είναι η Δημοκρατία, είναι οι θεσμοί και είναι και οι Κανονισμοί. Τα επιχειρήματα, όπως «μας έστειλαν υπομνήματα», ή «μίλησε η Εισηγήτρια», δεν ισχύουν.

Επίσης, θα ήθελα να σας πω κάτι. Εμείς είμασταν αυτοί που στηρίξαμε το «Μένουμε σπίτι» για τον κορονοϊό και όλα τα μέτρα.

**ΑΝΝΑ ΚΑΡΑΜΑΝΛΗ:** Μας κάνατε τη χάρη;

**ΘΕΟΠΙΣΤΗ (ΠΕΤΗ) ΠΕΡΚΑ:** Όχι, χάρη και θα ήθελα να με ακούσετε λίγο.

Ακούστε, κύριοι συνάδελφοι, είναι πολύ σοβαρό αυτό που γίνεται με αφορμή μία πανδημία, να κάνουμε «εκπτώσεις» στη Δημοκρατία και στη λειτουργία της Βουλής. Το ό,τι πάει να γίνει συνήθεια, αυτό είναι ανησυχητικό.

Δώστε λίγο χρόνο, δεν χάλασε ο κόσμος. Εσείς, θέλετε να συμφωνήσουμε και θέλετε να συζητήσουμε χωρίς να μιλάμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κάνετε, όμως, πάλι το εξής λάθος. Θα δοθεί χρόνος. Χρόνος θα δοθεί όσος χρειάζεται. Το μόνο που κάνουμε -επαναλαμβάνω για να μην ζητήσει κανένας άλλος τον λόγο- είναι σύντμηση μεταξύ των συνεδριάσεων. Ουσιαστικά, για να ακριβολογούμε, κάνουμε σύντμηση μεταξύ της συζήτησης επί των άρθρων και της β΄ ανάγνωσης. Περί αυτού πρόκειται και όλα τα υπόλοιπα δεν ισχύουν, γιατί πάντα την επόμενη ημέρα της συζήτησης ενός σχεδίου νόμου καλούμε τους φορείς.

Άρα, λοιπόν, η σύντμηση έχει να κάνει μόνο με την β΄ ανάγνωση. Σας εξήγησα και σας παρακάλεσα να δεχθείτε, ότι δεν μπορούμε να έχουμε την Αίθουσα της Ολομέλειας οπότε θέλουμε, γι' αυτό και γίνονται αναγκαστικά οι συντμήσεις. Οι χρόνοι των συνεδριάσεων θα είναι όσο χρειάζεται. Τελεία και παύλα.

Η διαδικασία είναι συγκεκριμένη. Το εξηγώ και, δυστυχώς, όλοι επαναλαμβάνουμε τα ίδια. Λέω, λοιπόν, ότι αύριο στη 13:00 θα έχουμε την ακρόαση φορέων με τηλεδιάσκεψη στη Αίθουσα της Γερουσίας, το απόγευμα στις 19:00 θα έχουμε συζήτηση επί των άρθρων και την Πέμπτη στις 09.00 θα έχουμε την β΄ ανάγνωση.

Συνεχίζουμε τη διαδικασία με τις προτάσεις από τους Εισηγητές για τους φορείς.

Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):** Κύριε Πρόεδρε, προτείνουμε να έρθει ο Περιφερειάρχης Θεσσαλίας, καθώς η Περιφέρεια Θεσσαλίας έχει προχωρήσει στον Καταδυτικό Τουρισμό, Ξενοδοχειακό Επιμελητήριο Ελλάδας, Τουριστικά Γραφεία και Πράκτορες, ΣΕΠΚΕ, Σύνδεσμος Καταδυτικών Κέντρων Ελλάδας, Ένωση Σχολών Ναυαγοσωστικής Ελλάδος, ΤΑ.Ι.ΠΕ.Δ., Εμπορικό και Βιομηχανικό Επιμελητήριο Αθηνών, το «Save Water Sport», το ΕΛΚΕΘΕ, καθώς και τον Δήμαρχο Φαλήρου, όπως και τον Δήμαρχο Βάρης- Βούλας-Βουλιαγμένης.

Σας καταθέτω και τη λίστα.

Ευχαριστώ.

Χ**ΡΗΣΤΟΣ ΓΙΑΝΝΟΥΛΗΣ:** *(Ομιλεί εκτός μικροφώνου)* Προσβάλλετε τους Βουλευτές με την διαδικασία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστε κάτι. Επί της διαδικασίας, δεν μπορούμε να λειτουργούμε σαν συνέλευση την διαδικασία. Μιλάνε οι Εισηγητές και κάποια στιγμή, κύριε συνάδελφε, μπαίνει και ένα τέλος. Φτάνουμε σε ένα σημείο που επαναλαμβάνουμε τα ίδια. Μακριά από εμένα η προσβολή συναδέλφων. Αν το εκλάβατε έτσι, σας ζητώ συγγνώμη.

Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Πριν την πρότασή μας για φορείς, να μας αποσαφηνίσετε, τουλάχιστον, αν υπάρχει η Έκθεση, επί του νομοσχεδίου από την αρμόδια Επιτροπή που έχει θεσμοθετηθεί με το Επιτελικό Κράτος. Διαφορετικά, υπάρχει ένα σοβαρό κενό νομοθέτησης. Υπάρχει; Θέλουμε μία απάντηση γι’ αυτό για να ξέρουμε και να προστατεύσουμε και τη διαδικασία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πείτε μας τους φορείς και θα σας απαντήσω.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Υπάρχει ή όχι;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πείτε μας τους φορείς.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Δεν μας απαντάτε, αν υπάρχει η Έκθεση. Εδώ είσαστε για να προστατεύσετε την κοινοβουλευτική διαδικασία, κύριε Πρόεδρε. Εσείς τη νομοθετήσατε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πείτε μας τους φορείς και θα σας απαντήσω κι’ εγώ σ' αυτό.

Η αλλαγή που έχει γίνει αφορά από την επόμενη Σύνοδο. Δεν ισχύει από τώρα να έρθουν οι Εκθέσεις.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Αυτό από πού προκύπτει;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Κανονισμός θα ισχύει από την επόμενη Σύνοδο. Με ρώτησε και ο κ. Φάμελλος στο νομοσχέδιο του Υπουργείου Περιβάλλοντος, σας το είπε και τώρα ξαναρωτάμε αν ήρθε η Έκθεση. Δεν γίνεται πολιτική με την Έκθεση. Με απόψεις γίνεται η πολιτική. Έλεος!

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Εισηγήτρια της Μειοψηφίας):** Οφείλει να συνοδεύει η Έκθεση το νομοθέτημα ή όχι;

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Δεν είναι υποχρεωτικό.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Δεν είναι υποχρεωτική η συζήτηση, δεν είναι υποχρεωτική η διαβούλευση, δεν είναι τίποτε υποχρεωτικό. Ωραία!

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** «Η ανωτέρω 1 έως 3 τροποποίηση του Κανονισμού της Βουλής τίθεται σε ισχύ το αργότερο κατά την έναρξη της Β’ Συνόδου της ΙΗ’ Περιόδου της Προεδρευομένης Κοινοβουλευτικής Δημοκρατίας».

**ΠΟΛΛΟΙ ΒΟΥΛΕΥΤΕΣ:** Ομιλούν εκτός μικροφώνου.

**ΣΩΚΡΑΤΗΣ ΦΑΜΕΛΛΟΣ (ομιλεί εκτός μικροφώνου).** Το αργότερο. Άρα, όχι υποχρεωτικό.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το αργότερο. Και λοιπόν;

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Μας λέτε, όμως, ότι το έχετε δύο μήνες.

**ΣΩΚΡΑΤΗΣ ΦΑΜΕΛΛΟΣ (ομιλεί εκτός μικροφώνου):** Επιλέγετε να μην έχετε αξιολόγηση του βουλευτικού έργου.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ, ησυχία. Είναι κατανοητά όλα. Μην κάνουμε διαστρέβλωση τώρα για να περνάει η ώρα και να δημιουργούμε εντυπώσεις.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Εισηγήτρια της Μειοψηφίας):** Πράγματι, όλα είναι κατανοητά.

Λοιπόν, προτείνουμε: Ενιαίος Σύλλογος Υπουργείου Πολιτισμού, Σύλλογος Ερασιτεχνών Αυτοδυτών, ΕΛΚΕΘΕ, Σύνδεσμος Καταδυτικών Κέντρων Ελλάδας, Σύλλογος Ελλήνων Πολεοδόμων και Χωροτακτών, Σύλλογος Ελλήνων Μηχανικών Πολεοδομίας, Χωροταξίας και Περιβαλλοντικής Ανάπτυξης, Πανελλήνια Ένωση Δασολόγων Δημοσίων Υπαλλήλων, Δήμαρχος Μυκόνου, Πανελλήνια Ένωση Ιδιοκτητών Επιχειρηματιών Κάμπινγκ, Ξενοδοχειακό Επιμελητήριο, ΠΟΞ, ΣΕΤΕ, Ένωση Μαρίνων, Λιμενικό Ταμείο, Ιδιωτική Μαρίνα, Δημοτικό Λιμενικό Ταμείο, fedHATTA, Σύλλογος Εργαζομένων ΕΟΤ και το ΕΒΕΑ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα ήθελα να κάνω μία υπενθύμιση σε όλους τους Εισηγητές, ότι μπορούμε να καλέσουμε μέχρι δέκα φορείς και εσείς, ήδη, διαβάσατε είκοσι. Δεν θα κάνουμε εδώ διαβούλευση από την αρχή. Εδώ, καλούμε κάποιους εκπροσώπους φορέων. Αν δεν καλούμε τους Δημάρχους, υπάρχει η ΚΕΔΕ, η οποία μπορεί να στείλει όποιους εκπρόσωπους θέλει για να πει τις απόψεις της. Δεν γίνεται έτσι η προσέγγιση.

Εν πάση περιπτώσει, καταθέστε τους φορείς στη Γραμματεία, γιατί μπορεί κάποιοι να συμπίπτουν και πάντα υπάρχει καλή διάθεση από το Προεδρείο να καλέσουμε όσους μπορούμε, εφόσον κι εσείς συμφωνείτε. Απλώς, με την εμπειρία που είχαμε στην Επιτροπή μας από το προηγούμενο νομοσχέδιο του Υπουργείου Περιβάλλοντος, διαπιστώσατε όλοι ότι είναι πολύωρη η συνεδρίαση ακρόασης των φορέων με τηλεδιάσκεψη. Φυσικά, αν είναι να «πιάσει τόπο», βεβαίως, θα το επαναλάβουμε και δεν θα «κόψουμε» κανέναν.

Το λόγο έχει ο κ. Φραγγίδης.

**ΦΡΑΓΓΙΔΗΣ ΓΕΩΡΓΙΟΣ (Ειδικός Αγορητής του Κινήματος Αλλαγής):** Κύριε Πρόεδρε, εμείς θέλουμε να καλέσουμε δύο φορείς, την Πανελλήνια Ομοσπονδία Υπαλλήλων Υπουργείου Πολιτισμού και το Λιμενικό Ταμείο Καλύμνου, που είναι ο Φορέας Διαχείρισης του Καταδυτικού Πάρκου. Θα τα καταθέσω στη Γραμματεία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του ΚΚΕ):** Κύριε Πρόεδρε, με ορισμένους από τους φορείς που ακούστηκαν συμφωνεί και το Κομμουνιστικό Κόμμα Ελλάδος, συν το Συνδικάτο Εργαζομένων στα Ξενοδοχεία και στα Επισιτιστικά Καταστήματα της Αθήνας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, πρότειναν αρκετούς φορείς οι συνάδελφοι.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κύριε Πρόεδρε, προτείνουμε την fedHATTA, που είναι η Ομοσπονδία Ελληνικών Συνδέσμων Γραφείων Ταξιδιών και Τουρισμού και το ΕΛΚΕΘΕ, το οποίο έχει προταθεί. Επίσης, θα ήθελα να θέσω μία ερώτηση, επειδή είμαι νέος Βουλευτής. Μήπως, θα πρέπει λόγω της συγκυρίας, αν και το νομοσχέδιο κατατέθηκε τον Μάρτιο, να τοποθετηθεί ο κ. Πρωθυπουργός, άμεσα τις επόμενες ημέρες, και ύστερα να συνεδριάσουμε εμείς; Πιστεύω ότι είναι και θέμα σεβασμού.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Αυτό δεν είναι κάτι το οποίο μπορώ να συντονίσω εγώ. Όμως, σας ακούει ο κ. Υπουργός που είναι μέλος της Κυβέρνησης.

Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, η εκπρόσωπός μας πρότεινε τον Δήμαρχο Μυκόνου. Εσείς είπατε ότι αυτό αφορά στην ΚΕΔΕ κ.λπ.. Αυτό θα ήταν ευκταίο, άλλα υπάρχει ειδικό άρθρο που αφορά στη Μύκονο, είναι το λιμάνι της Μυκόνου και υπάρχει και ολόκληρο διάγραμμα μέσα στο νομοσχέδιο που αφορά ειδικά στο λιμάνι της Μυκόνου. Επομένως, είναι ο καθ’ ύλην αρμόδιος να κληθεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το ακούμε με προσοχή και όλα έχουν να κάνουν με το σύνολο των προτεινόμενων φορέων.

Το λόγο έχει η κυρία Καφαντάρη.

**ΧΑΡΑ ΚΑΦΑΝΤΑΡΗ:** Καταλαβαίνω αυτό που είπατε για τον μεγάλο αριθμό των προσκεκλημένων, αλλά μία μερίδα συμπολιτών μας, τα άτομα με αναπηρία, θα πρέπει, επίσης, να κληθούν. Έχουν στείλει και σχετική -φαντάζομαι σε όλα τα Κόμματα- επιστολή. Την ΕΣΑμεΑ, έστω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ το δέχομαι αυτό το οποίο λέτε, αλλά ακούστε τι λέει η εμπειρία. Στο νομοσχέδιο για το Περιβάλλον καλέσαμε εικοσιπέντε φορείς, προσήλθαν οι εικοσιτέσσερις στη τηλεδιάσκεψη. Θυμάστε πόσο κράτησε η διαδικασία και πώς εξελίχθηκε. Δεν έχω αντίρρηση, ως προς τον χρόνο. Είπα ότι θα δοθεί όσος χρόνος χρειάζεται. Απλώς, είναι δύσκολο το σύστημα να «σηκώνει» τη δυνατότητα επικοινωνίας με όλους αυτούς τους φορείς. Είχαμε κάποια προβληματάκια, μόνο αυτό.

Κατά τα άλλα ξέρετε, ότι σε αυτή την Επιτροπή, όσους μπορούμε να καλέσουμε τους καλούμε.

Τον λόγο έχει ο Εισηγητής της Πλειοψηφίας, κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας**): Κύριε Πρόεδρε, κυρίες και κύριοι συνάδελφοι, αντιλαμβάνομαι ότι οι διαδικασίες είναι η «ψυχή» της Δημοκρατίας μας και του δημοκρατικού μας πολιτεύματος, αλλά μην βγάζουμε και την ψυχή όσων μας παρακολουθούν με τα διαδικαστικά. Να επικεντρωθούμε στην ουσία κάποια στιγμή. Επιπλέον, αν «απλωθεί» αυτό το νομοσχέδιο, πρέπει να αντιληφθούμε ότι θα εμποδιστούν τα επόμενα νομοσχέδια. Αφού είπαμε ότι είναι προγραμματισμός της Βουλής για να κλείσουμε αυτό το θέμα.

Πράγματι, έρχεται ένα νομοσχέδιο για τον τουρισμό σε μία πολύ δύσκολη περίσταση για την ελληνική οικονομία και για τον ελληνικό τουρισμό, που αποτελεί μεγάλο κομμάτι της ελληνικής οικονομίας. Όλοι έχουμε την αγωνία για να δούμε το «αποτύπωμα» της πανδημίας στο ελληνικό τουριστικό προϊόν.

Όμως, κάνω αρχικά μία πολιτική παρατήρηση. Η επιτυχής διαχείριση της πανδημίας, από την ελληνική Κυβέρνηση και το σύνολο του ελληνικού λαού και όλων των εκπροσώπων της δημόσιας ζωής -δεν δυσκολευόμαστε εμείς να παραδεχτούμε ορισμένα πράγματα- χάριν της ενότητας που υπήρξε στην αντιμετώπιση της πανδημίας, μας έφερε στο σημείο να θέτουμε υποψηφιότητα τώρα, μέσα σε αυτές τις δύσκολες συγκυρίες, ως κορυφαίος, τουλάχιστον, ευρωπαϊκός -για να μην πω παγκόσμιος- προορισμός. Όλοι ευχόμαστε από αυτό το μικρό κομμάτι του τουρισμού, το παγκόσμιο φέτος, η Ελλάδα να πάρει το μεγαλύτερο δυνατό κομμάτι για να περιορίσει τις όποιες απώλειες, ήδη, καταγράφονται. Όποιος δεν κατανοεί αυτά τα δεδομένα, νομίζω ότι εσκεμμένα αποφεύγει την πραγματικότητα.

Έρχεται, λοιπόν, στο πλαίσιο αυτό που έχουν δημιουργήσει οι συνθήκες, το νομοσχέδιο του Υπουργείου Τουρισμού και κάνει δύο σοβαρά πράγματα. Τροποποιεί το τουριστικό προϊόν και με τις προβλέψεις του αυξάνει, αυτό που είναι ζητούμενο τις τελευταίες δεκαετίες, δηλαδή, επιμηκύνει την τουριστική περίοδο στη χώρα.

Ταυτόχρονα, και γι’ αυτό το χαρακτήρισα ευτυχή συγκυρία και όχι για επικοινωνιακή εκμετάλλευση, αύριο, ο Πρωθυπουργός θα πει ορισμένα πράγματα για τη στήριξη του τουρισμού και είναι ο πρώτος κλάδος που επιλέγει η Κυβέρνηση να στηρίξει, μέσα σε αυτή την πανδημία που άφησε τέτοιο ισχυρό «αποτύπωμα» στην όποια οικονομική δραστηριότητα. Τι καλύτερη ευκαιρία, λοιπόν, για τα μέλη της Επιτροπής Παραγωγής και Εμπορίου που επεξεργάζεται το νομοσχέδιο, να μιλήσουν και για το νομοσχέδιο και για τα όσα ο Πρωθυπουργός θα ανακοινώσει αύριο. Γι’ αυτό, ακριβώς, το λόγο το χαρακτήρισα ευτυχή συγκυρία.

Σε ότι αφορά στο νομοσχέδιο αυτό καθαυτό. Το νομοσχέδιο καινοτομεί, γιατί έρχεται να αξιοποιήσει ένα από τα μεγάλα συγκριτικά πλεονεκτήματα της χώρας, από τα τόσα πλεονεκτήματα που αφήνει ανεκμετάλλευτα αυτή η χώρα σε όλες τις εκφάνσεις της ζωής μας και σε όλους τους τομείς της οικονομίας μας, αυτό του Καταδυτικού Τουρισμού. Βάζει ένα πλαίσιο για την ανάπτυξη του Καταδυτικού Τουρισμού.

Η Ελλάδα των ναυαγίων, η Ελλάδα του «πλούσιου» βυθού, η Ελλάδα των καλών συνθηκών στον ελληνικό βυθό, ήταν χωρίς πλαίσιο μέχρι σήμερα. Κι όταν μιλάμε για Καταδυτικό Τουρισμό μιλάμε για τουρίστες υψηλού εισοδήματος.

Υπάρχουν παραδείγματα στη Μεσόγειο, με πιο πετυχημένα αυτά στην Ισπανία και στα νησιά Μέντες, όπου έχουν δημιουργηθεί από τον Καταδυτικό Τουρισμό σε μία και μόνη περιοχή εκατοντάδες θέσεις εργασίας και «κύκλος» εργασιών πολλών εκατομμυρίων. Έχει επεκταθεί η τουριστική σεζόν σε, περίπου, οκτώ μήνες, πράγμα που επαναλαμβάνω και υπογραμμίζω για δεύτερη φορά, παραμένει ζητούμενο για την Ελλάδα, τα τελευταία 30 χρόνια. Πώς, δηλαδή, θα επεκτείνουμε την τουριστική σεζόν, πώς θα φύγουμε από το μοντέλο «ήλιος, θάλασσα», το οποίο δεν θα το ακυρώσουμε, ούτε θα το καταργήσουμε. Θα παραμείνει, αλλά συμπληρωματικά. Τι να κάνουμε; Υπάρχουν νησιά που δείχνουν τον δρόμο προς τη Σαντορίνη. Έφτασε εννέα μήνες η σεζόν στη Σαντορίνη. Τις ίδιες δυνατότητες τις έχει και η Ελλάδα και μία από αυτές τις δυνατότητες ονομάζεται Καταδυτικός Τουρισμός για τους λόγους που εξήγησα.

Πρόκειται για ένα σύγχρονο νομοσχέδιο που ακολουθεί τις εξελίξεις στην τουριστική αγορά, αφουγκράζεται τις ανάγκες των εμπλεκόμενων με τον τουρισμό επαγγελματικών κλάδων και κυρίως, επιδιώκει, μέσω της προώθησης και της ανάπτυξης του Καταδυτικού Τουρισμού να κατατάξει την Ελλάδα μεταξύ των κορυφαίων καταδυτικών προορισμών, διότι έχει τη δυνατότητα η Ελλάδα.

Αν όχι στην Ελλάδα Καταδυτικός Τουρισμός, μέσα σε νόμιμο πλαίσιο, με προμετωπίδα την προστασία του περιβάλλοντος, τότε πού; Γιατί ό,τι λειτουργεί σε πλαίσια, είναι νόμιμο και φιλοπεριβαλλοντικό, ταυτόχρονα.

Δείτε τι γινόταν όλα τα προηγούμενα χρόνια που δεν υπήρχε ένα νομικό πλαίσιο για τον Καταδυτικό Τουρισμό. Τι έγιναν τα αρχαία ναυάγια; Από ποιους λεηλατήθηκαν; Ποιος φορέας, με ποιες δυνατότητες και κυρίως, με ποιο νομικό πλαίσιο, προστάτευσε την πολιτιστική μας κληρονομιά, όπως τα αρχαία ναυάγια του ελληνικού βυθού;

Αργήσαμε πολύ, αλλά, επιτέλους, το κάνουμε τώρα. Το πλαίσιο του Καταδυτικού Τουρισμού προστατεύει όλα αυτά τα, σπουδαίας σημασίας, πλεονεκτήματα. Ταυτοχρόνως, αναπτύσσει τον τουρισμό υψηλών εισοδημάτων, ενώ επεκτείνει και την τουριστική σεζόν.

Η, επί χιλιετίες, ναυτική παράδοση της χώρας μας έχει αφήσει τα «σημάδια» της στις ελληνικές θάλασσες, με αρχαία ναυάγια που γίνονται επισκέψιμα στο άμεσο μέλλον, όπως στην εκλογική μου περιφέρεια στον Νομό Μαγνησίας, στην Αλόννησο και στην ευρύτερη θαλάσσια περιοχή του Αλμυρού.

Στην Αλόννησο, αξίζει να σημειωθεί, ότι το ναυάγιο της Νήσου Περιστέρας είναι ένα ναυάγιο που η ανακάλυψή του άλλαξε, όσα γνωρίζουμε για τη ναυτική και ναυπηγική δυνατότητα και δραστηριότητα των Ελλήνων. Μέχρι την ανακάλυψή του, δεν γνωρίζαμε ότι τόσο μεγάλα πλοία, χωρητικότητας άνω των τεσσάρων χιλιάδων αμφορέων, μπορούσαν να ναυπηγηθούν στην Αρχαία Ελλάδα. Πίστευε η επιστήμη ότι ήταν κατάκτηση των Ρωμαίων και αυτά τα ναυάγια υπάρχουν στον ελληνικό βυθό και τα αφήσαμε δύο αιώνες τώρα, όσο συμπληρώνουμε ως ελεύθερο κράτος, να λεηλατούνται.

Δεν πρέπει να μπει ένα πλαίσιο; Τέτοιου είδους ναυάγια υπάρχουν πολλά στον ελληνικό βυθό. Αυτά τα ναυάγια αποτελούν υποθαλάσσια μουσεία που θα μπορούσαν να δεχθούν τους ανάλογους επισκέπτες, δύτες, οργανωμένα, προστατευμένα και σε συγκεκριμένο πλαίσιο.

Επίσης, η χώρα μας διαθέτει, εξαιρετικής σημασίας, ναυάγια από τον Β’ Παγκόσμιο Πόλεμο, τα οποία και αυτά είναι αξιοποιήσιμα και αναμένεται να προσελκύσουν πλήθος δυτών που θα θελήσουν να τα εξερευνήσουν.

Εξάλλου, κυρίες και κύριοι συνάδελφοι, οι καταδύσεις αναψυχής είναι ιδιαίτερα δημοφιλείς τα τελευταία χρόνια και απευθύνονται σε τουρίστες που ταξιδεύουν ειδικά για να καταδυθούν. Ο ελληνικός βυθός είναι ένα προϊόν, που σίγουρα βρίσκεται στο budget list των δυτών όλου του κόσμου, για λόγους που ανέφερα αρχικά στην τοποθέτησή μου. Αυτό το προϊόν το αφήναμε, μέχρι σήμερα, αναξιοποίητο. Γιατί;

Η Ελλάδα αποτελεί ιδανικό τουριστικό προορισμό για συνδυαστικές διακοπές, καλύπτοντας και τον, πλέον, απαιτητικό επισκέπτη. Πρέπει, όμως, να του δώσουμε αντικείμενα. Χώρες με λιγότερα φυσιολογικά πλεονεκτήματα, έχουν τροποποιήσει το τουριστικό προϊόν. Εμείς έχουμε τη βάση, τον ήλιο, τη θάλασσα, τις θερινές διακοπές, αλλά έχουμε και πολλά ακόμα πράγματα. Η ελληνική φύση είναι απαράμιλλης ομορφιάς και τεράστιων δυνατοτήτων. Αν την αφήνεις απροστάτευτη και χωρίς πλαίσια, γίνεται υπερεκμετάλλευση και γίνεται και με λάθος τρόπο περιβαλλοντικά. Αν μπαίνουν τα πλαίσια, όλοι - και οι ελεγκτικές αρχές, αλλά και οι χρήστες - θα ξέρουν τι πρέπει να κάνουν.

Τα οφέλη από τον Καταδυτικό Τουρισμό είναι πολλαπλά, καθώς, πλέον, η χώρα μας θα απευθύνεται σε ένα πιο συγκεκριμένο τουριστικό κοινό, σε τουρίστες δύτες που επιζητούν ιδιαίτερες βουτιές και είναι διατεθειμένοι να «αφήσουν» μεγαλύτερα ποσά από τον μέσο τουρίστα.

Όπως έχει αποδειχθεί μέχρι και σήμερα, στις χώρες που «ανθεί» ο Καταδυτικός Τουρισμός, η απαγόρευση αλιείας σε, κατάλληλα, επιλεγμένες περιοχές εξασφαλίζει ζωτικές ανάσες σε μία, κατ’ τα άλλα, κρίσιμα υπεραλιευμένη και πιεσμένη θαλάσσια περιοχή. Οι «ανάσες» αυτές, άλλωστε, μας επιστρέφονται στο πολλαπλάσιο με την υπεραξία της προστασίας. Ψάρια και άλλα είδη αλιείας που ανεμπόδιστα αναπαράγονται εντός των θαλάσσιων ορίων της προστασίας, διαχέουν τους απογόνους τους, εμπλουτίζοντας τα αλιευτικά αποθέματα των παρακείμενων περιοχών και ενισχύοντας, εν τέλει, την παράκτια αλιεία που στις μέρες μας «ασφυκτιά» και «μαραζώνει», όπως ακριβώς η θάλασσα.

Αυτό δεν το λέει ο Εισηγητής της Ν.Δ., το λέει το Ελληνικό Κέντρο Θαλάσσιων Ερευνών (ΕΛ.ΚΕ.Θ.Ε.). Ενδεικτικά, αναφέρεται η περίπτωση των Νησιών Μέντες της Ισπανίας, όπως είπα και αρχικά, που έχουν καταστεί εστία ασύγκριτης θαλάσσιας βιοποικιλότητας και αφθονίας, με αποτέλεσμα να θεωρούνται περιζήτητος καταδυτικός προορισμός για 65.000 επισκέπτες- αυτοδύτες, ετησίως.

Μόνο οι άμεσες θέσεις εργασίας, χωρίς να υπολογίζονται οι έμμεσες, είναι ορισμένες εκατοντάδες και η προστιθέμενη αξία μόνο για τη συγκεκριμένη περιοχή, ετησίως, είναι πάνω από 10 εκατομμύρια. Η συγκεκριμένη, μάλιστα, περιοχή έχει νερά κρύα, βαθιά, θολά και με έντονα υποβρύχια ρεύματα. Ότι δεν πρέπει, δηλαδή, να έχει μία ιδανική κατάδυση αναψυχής.

 Σε αντίθεση, τα νερά του ελληνικού βυθού πληρούν τις προϋποθέσεις, μιας και είναι διαυγή, θερμά και χωρίς κινδύνους έντονων ρευμάτων. Τους λείπουν, όμως, οι κατάλληλες υποδομές για την προαγωγή του Καταδυτικού Τουρισμού. Όμως, με αυτόν τον νόμο γίνονται ιδανικός προορισμός.

Επίσης, ορίζεται Συμβούλιο Καταδυτικού Τουρισμού χωρίς αμοιβές των μελών του. Να το υπογραμμίσουμε αυτό, κύριε Υπουργέ, γιατί είναι πολύ εύκολο για μία Κυβέρνηση, το έχουμε ζήσει και στο παρελθόν, να δημιουργήσει θεσμούς που στοιχίζουν στον ελληνικό λαό.

Ορίζονται οι προϋποθέσεις καταδύσεων στα αξιοθέατα Καταδυτικού Τουρισμού, δηλαδή, στους επισκέψιμους ενάλιους αρχαιολογικούς χώρους. Μπαίνει πλαίσιο και υπάρχουν διατάξεις σχετικά με τις καταδύσεις αναψυχής.

Το μόνο που θα είχα να προσθέσω, κύριε Υπουργέ, είναι να δούμε πώς θα εμπλακεί στη μεταφορά των δυτών στα συγκεκριμένα πάρκα και ο τομέας των αλιέων, διότι οι αλιείς είναι οι κύριοι χρήστες των τοπικών θαλάσσιων συστημάτων. Έχουν μία φοβία στο ζήτημα των απαγορεύσεων αλιείας. Όπως εξηγούν, όμως, οι αρμόδιοι επιστήμονες των ειδικών φορέων, όπως αναφέρθηκα, «εμπλουτίζονται» τα ιχθυοαποθέματα με ορισμένους περιορισμούς και διαχέονται αυτά στο ευρύτερο θαλάσσιο σύστημα.

Ξέρετε, όμως, μέχρι να το καταλάβει αυτό ο χρήστης, πρέπει να το δει στην πράξη. Γι' αυτό πρέπει να δούμε πώς θα εμπλακούν στη μεταφορά και σε όλο το σύστημα των καταδύσεων και οι επαγγελματίες αλιείς για να έχουν ένα συμπληρωματικό εισόδημα, μιας και είναι ένας κλάδος που χειμάζεται, παρά το ότι η Κυβέρνησή μας και το Υπουργείο Αγροτικής Ανάπτυξης, τους δίνει φέτος de minimis 15 εκατομμύρια, που είναι η πρώτη φορά, τα τελευταία δεκαπέντε χρόνια, που παίρνουν αυτή την ενίσχυση.

Στο B΄ Μέρος, είναι πάρα πολλές οι διατάξεις και είναι καινοτόμες, κύριοι του Υπουργείου Τουρισμού και δεν μπορούν να αναλυθούν, όπως καταλαβαίνετε, σε δεκαπέντε λεπτά. Θα έχουμε την ευκαιρία στην, κατ' άρθρον συζήτηση και στη β΄ ανάγνωση, να τα δούμε όλα αυτά.

Θα πω μόνο, ενδεικτικά, ότι στο Β΄ Κεφάλαιο, σχετικά με τις Περιοχές Ολοκληρωμένης Τουριστικής Ανάπτυξης, καινοτομείτε. Η αξιοποίηση του περιβάλλοντος, μέσα σε πλαίσια που σέβονται τον νόμο και το ίδιο το περιβάλλον, είναι ζητούμενο και κάνετε το βήμα που πρέπει και με τον τρόπο πρέπει.

Όμως, θα σας έλεγα, κύριε Υπουργέ, ως παρατήρηση στο άρθρο που αναφέρεται στους Τουριστικούς Λιμένες, εάν δεν με απατά η μνήμη μου είναι το 23, υπάρχουν ορισμένοι σκελετοί τουριστικών ή άλλων λιμένων, κατά βάση μικρών, οι οποίοι κατασκευάστηκαν από το ελληνικό δημόσιο και σήμερα δεν μπορούν να αξιοποιηθούν.

Το ελληνικό δημόσιο βρίσκεται εκτεθειμένο για κατασκευές που έκανε το ίδιο και παρεμποδίζει και τη χρήση και την τουριστική ανάπτυξη η ύπαρξη τέτοιων σκελετών. Ενώ ήρθε το ελληνικό δημόσιο, με τον ν.4495/2019 και έδωσε τη δυνατότητα τακτοποίησης αυθαιρέτων του δημόσιου, εμείς αφήνουμε κάποια λιμενικά έργα, τα οποία παραμένουν σκελετοί. Πρέπει να βρεθεί τρόπος.

Είναι συναρμοδιότητα, όπως μου λέει ο κ. Σαντορινιός, του Υπουργείου Εμπορικής Ναυτιλίας.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Υπάρχει ρύθμιση από το 2017.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας**): Υπάρχει ρύθμιση, που δεν ρυθμίζει, κύριε Σαντορινιέ, θα μου επιτρέψετε να πω.

Από κει και πέρα, είναι οι ρυθμίσεις για τις τουριστικές λιμενικές εγκαταστάσεις, οι διοικητικές πολεοδομικές ρυθμίσεις για τουριστικές εγκαταστάσεις, οι ρυθμίσεις αναπτυξιακού χαρακτήρα

Και έρχομαι στο δεύτερο σημαντικό μέρος του νομοσχεδίου, που είναι η θεσμοθέτηση του glamping. Δεν μου αρέσει να χρησιμοποιώ τον όρο «glamorous camping». Όμως, είναι μία παγκόσμια τουριστική πρακτική, τα κάμπινγκ πολυτελείας, όπου ο χρήστης μπορεί να απολαύσει το φυσικό περιβάλλον και όλες τις ανέσεις ξενοδοχειακών συγκροτημάτων σε σύνθετες τουριστικές επενδύσεις, ενσωματωμένες με το περιβάλλον, γιατί αυτός είναι ο στόχος αυτού του είδους τουρισμού, που απευθύνεται, επίσης, σε υψηλά εισοδήματα τουριστών.

Εφαρμόζεται ως καλή πρακτική σε πάρα πολλές περιοχές της Ευρώπης και της Αφρικής και σε πολλούς τουριστικούς προορισμούς. Η Ελλάδα έχει πολύ μεγάλα συγκριτικά πλεονεκτήματα και έρχεται η σημερινή ηγεσία του Υπουργείου Τουρισμού να πει ότι αν δεν μπορείς να κάνεις αυτό το είδος τουρισμού στην Ελλάδα με τα υπέροχα νησιά, τις ακρογιαλιές, τις περιοχές «NATURA» που καλύπτουν το 30% της χώρας, τα βουνά μας και όλο αυτό το «ανάγλυφο» του ελληνικού εδάφους που προσφέρει τέτοιες περιπέτειες, ενσωματώνοντας την ανθρωπογενή τουριστική δραστηριότητα μέσα στο περιβάλλον, με σεβασμό του περιβάλλοντος και επεκτείνοντας και πάλι την τουριστική σεζόν, τότε που μπορείς να το κάνεις;»

Είναι ένα καινούργιο τουριστικό προϊόν, το οποίο τροποποιεί, ουσιαστικά, κύριε Υπουργέ, το τουριστικό μάρκετινγκ της χώρας και το ίδιο το τουριστικό προϊόν. Θα το συζητήσουμε εκτενέστερα, οπωσδήποτε.

Στις ρυθμίσεις για τα ζητήματα αιγιαλού και παραλίας, νομίζω ότι επιδέχονται κάποιες βελτιώσεις. Φέτος, ιδιαίτερα, για την απλή παραχώρηση των παραλιών, εξαιτίας της πανδημίας, δίνουμε, πράγματι, τον διπλάσιο χώρο με πιο αραιές τις ομπρέλες, που σημαίνει, ουσιαστικά, την ίδια κατάληψη χώρου. Αυτό ισχύει για φέτος.

Αυξάνεται, βεβαίως, η δυνατότητα ενοικίασης των 300 τ.μ. για τις όμορες επιχειρήσεις στα 500 τ.μ. και με την κυα και με την πρόβλεψη του νόμου για τα επόμενα χρόνια, όμως, στις περιπτώσεις που υπάρχει η δυνατότητα. Να μην ξεχνάμε ότι παραμένουν οι προβλέψεις του νομοσχεδίου του ΣΥΡΙΖΑ, ότι από την έκταση που επινοικιάζεται μόνο το 60% μπορείς να αξιοποιήσεις. Στις περιοχές «NATURA», που όπως προείπα είναι το 30% της ελληνικής επικράτειας, μόνο το 30% μπορείς να αξιοποιήσεις. Ξέρετε πόσες είναι οι παραλίες που ανήκουν σε περιοχές «NATURA» στη χώρα; Διακόσιες εξήντα πέντε. Άρα, υπάρχει το περιοριστικό πλαίσιο. Βεβαίως, για φέτος, κύριε Υπουργέ, λέτε εδώ ότι ένα ξενοδοχείο όμορο στον αιγιαλό θα μπορέσει τα 500 τετραγωνικά που δίνει ο νόμος, πλέον, να τα κάνει 1.000». Πολύ ωραία. Τα καταλύματα ΑΑ΄, που είναι τα ξενοδοχεία και τα καταλύματα ΔΔ΄, που είναι οι σύνθετες τουριστικές υποδομές. Γιατί εξαιρούμε τα ΒΒ΄, τα κάμπινγκ; Θέλετε να κατηγορηθούμε από τους εκλεκτούς συναδέλφους του ΣΥΡΙΖΑ για ταξικές διακρίσεις;

Πρέπει να αναφερθεί ρητώς ότι «αυτή τη δυνατότητα, για φέτος, έχουν και τα καταλύματα ΒΒ΄, τα κάμπινγκ», που απευθύνονται σε πιο χαμηλά τουριστικά εισοδήματα. Άλλωστε, είναι μία διάταξη που θα το ξεκαθαρίζει. Πρέπει, λοιπόν, να συμπεριληφθούν στο άρθρο 42 και τα καταλύματα ΒΒ΄, για λόγους ισονομίας και δικαιοσύνης. Είναι έκτακτες περιστάσεις. Άλλωστε διπλάσια θα είναι η απόσταση των ομπρελών. Οι άνθρωποι φέτος θα νοικιάσουν, θα πληρώσουν και δεν ξέρουν αν θα έρθουν πελάτες. Δεν ξέρουν εάν θα νοικιαστούν τα ομπρελοκαθίσματα. Βεβαίως, τις ανακοινώσεις του ΣΥΡΙΖΑ «περί εκμετάλλευσης» και όλα αυτά, τις ακούω «βερεσέ» μία τέτοια εποχή.

Όλοι αυτοί οι χιλιάδες επαγγελματίες δεν ξέρουν αν θα πάρουν μεροκάματο φέτος, κύριε Υπουργέ. Πρέπει να τα δούμε αυτά τα ζητήματα. Σε γενικές γραμμές, θα έλεγα, ότι τα οφέλη από την ανάπτυξη του Καταδυτικού Τουρισμού στη χώρα μας είναι πολλά, όπως εισαγωγή ενός νέου καινοτόμου προϊόντος που θα έχει ευεργετικές επιδράσεις στην οικονομία της χώρας, εμπλουτισμός του προσφερόμενου τουριστικού προϊόντος, επιμήκυνση της τουριστικής περιόδου, τόνωση της οικονομίας των παράκτιων και των ευρύτερων περιοχών.

Τα οφέλη που θα προκύψουν από τις διατάξεις αναπτυξιακού χαρακτήρα, στοχεύουν στη μείωση της γραφειοκρατίας -στις Περιοχές Ολοκληρωμένης Τουριστικής Ανάπτυξης αναφέρομαι- στην απλούστευση και επιτάχυνση των γραφειοκρατικών διαδικασιών, στην ενίσχυση της επιχειρηματικής ευελιξίας των φορέων, στην κερδοφορία των επιχειρήσεων, στην ποιότητα του προσφερόμενου τουριστικού προϊόντος. Όμως, και οι δύο διατάξεις έχουν ως πρώτο μέλημα την προστασία του περιβάλλοντος, γιατί, πράγματι, μπορεί όταν υπάρχουν πλαίσια να αξιοποιηθεί το περιβάλλον και να υπάρχουν και οφέλη.

Εν κατακλείδι, κυρίες και κύριοι συνάδελφοι, με το παρόν νομοσχέδιο η Ελλάδα εισάγεται σε μία εξειδικευμένη τουριστική αγορά και, επιτέλους, αποδεικνύεται έμπρακτα, ότι μπορεί να προσφέρει πολλά περισσότερα από τις πανέμορφες παραλίες και τον λαμπερό ήλιο. Η Ελλάδα έχει πλούτο, φυσικό κάλλος, «πλούσιο» βυθό και η δημιουργία καταδυτικών πάρκων και επισκέψιμων ενάλιων χώρων πολιτιστικής και φυσικής κληρονομιάς μπορεί να συμβάλει σημαντικά στη βιώσιμη και αειφόρο ανάπτυξη των παράκτιων και νησιωτικών μας περιοχών, πράγμα στο οποίο, όπως ακούω, όλες οι πολιτικές δυνάμεις συμφωνούν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν δώσω το λόγο στην Εισηγήτρια του ΣΥΡΙΖΑ, θα ήθελα να σας ενημερώσω για τους φορείς. Ουσιαστικά, θα καλέσουμε όλους τους φορείς που προτάθηκαν και είναι είκοσι επτά. Ελπίζω το σύστημα να αντέξει και να πειθαρχήσουν στον χρόνο και οι προσκεκλημένοι, στους οποίους θα ανακοινωθεί ότι θα έχουν στη διάθεσή τους τρία έως πέντε λεπτά και θα πρέπει να τον τηρήσουν.

Έτσι θα κληθούν: Ξενοδοχειακό Επιμελητήριο, HATTA, fedHATTA, ΣΕΤΚΕ, Σύνδεσμος Καταδυτικών Κέντρων Ελλάδος, Ένωση Σχολών Ναυαγοσωστικής, Τ.Α.Ι.ΠΕ.Δ., ΕΒΕΑ, ΕΛΚΕΘΕ, οι Δήμαρχοι, Φαλήρου, Βάρης – Βούλας- Βουλιαγμένης, Καλύμνου, Μυκόνου, Σύλλογος Αρχαιολόγων, Σύλλογος Ερασιτεχνών Αυτοδυτών, WWF, Πολεοδόμοι Χωροτάκτες, Μηχανικοί Πολεοδομίας, Δασολόγοι, Πανελλήνια Ένωση Ιδιοκτήτων Camping, ΠΟΞ-Ξενοδόχοι, ΣΕΤΕ, Ένωση Μαρίνων Ελλάδος, Σύλλογος Εργαζομένων ΕΟΤ, Πανελλήνια Ομοσπονδία Υπαλλήλων Υπουργείου Πολιτισμού, Συνδικάτο Εργαζομένων σε Ξενοδοχεία και Επισιτιστικά Καταστήματα και ΕΣΑμεΑ. Αυτοί είναι όλοι οι φορείς που προτάθηκαν και θα είναι αύριο εδώ για να διατυπώσουν τις απόψεις τους, επί του νομοσχεδίου. Το λόγο έχει η κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Κυρίες και κύριοι συνάδελφοι, έρχεται το νομοσχέδιο με διαδικασίες fast track και δεν λέει ούτε λέξη για το κρίσιμο θέμα, που είναι η διάσωση του ελληνικού τουρισμού. Άκουσα να λέει ο Εισηγητής της Ν.Δ., πώς «αυτό το νομοσχέδιο αφουγκράζεται τις ανάγκες του ελληνικού Τουρισμού». Αυτό το νομοσχέδιο είναι μία σειρά από τακτοποιήσεις, «φωτογραφικές» διατάξεις, τίποτα, δηλαδή, το καινούργιο, -και θα σας εξηγήσω το γιατί- και δεν απαντά στο κρίσιμο ερώτημα, γιατί ο Υπουργός και η Κυβέρνηση της Νέας Δημοκρατίας επιλέγει να μην στηρίζει χιλιάδες μικρομεσαίες επιχειρήσεις που δραστηριοποιούνται στον ευρύτερο κλάδο του τουρισμού, επιλέγει να ωθεί στην ανεργία χιλιάδες εργαζόμενους σε όλη τη χώρα, που αυτήν τη στιγμή αντιμετωπίζουν πραγματικό πρόβλημα επιβίωσης, να μην θέτει καν στρατηγικό σχεδιασμό για το πώς προχωράμε σε ένα βιώσιμο νέο μοντέλο τουριστικής ανάπτυξης, αξιοποιώντας τις βάσεις που είχαμε βάλει εμείς για την ανάπτυξη του Θεματικού Τουρισμού, αλλά αρκείται στο να εξυπηρετήσει λίγους, συγκεκριμένους, αδιαφορώντας, πλήρως, για το ότι ο μέχρι τώρα αναπτυξιακός «μοχλός» για την ελληνική οικονομία μετατρέπεται σε «βαρίδι» που θα «βυθίσει» ολόκληρη την οικονομία μας σε ύφεση.

Αυτό δεν μπορεί να είναι, πλέον, ανεπάρκεια. Να είμαστε ξεκάθαροι. Αυτό είναι, πλέον, ένα στρατηγικό σχέδιο της Κυβέρνησης της Ν.Δ. να αναδιαρθρώσει, εξ’ ολοκλήρου, την ελληνική οικονομία εις βάρος των ασθενέστερων. Επειδή μιλάμε για μία σεζόν που τώρα ξεκινάει, να σας πω ότι αφιερώνετε μία παράγραφο, ένα άρθρο, στα υγειονομικά πρωτόκολλα και ακόμα είναι σήμερα 19 Μαΐου και δεν έχουν θεσπιστεί τα υγειονομικά πρωτόκολλα. Ποιος θα ανοίξει, πώς θα ανοίξει, ποιος είναι ο φορέας πιστοποίησης, με ποιον τρόπο θα χρηματοδοτήσουν την ανάγκη τους να προσαρμοστούν σε αυτά τα πρωτόκολλα; Ποιος θα είναι ο φορέας ελέγχου, πού αρχίζει και που τελειώνει η ευθύνη; Δεν απαντάτε σε τίποτα απ’ όλα αυτά.

Πάμε, λοιπόν, στο νομοσχέδιο αυτό καθ’ αυτό. Αυτό που είναι εμφανές είναι πώς το μόνο επείγον για εσάς δεν είναι να στηρίξετε τον κλάδο του τουρισμού, αλλά είναι να φτιάξετε ένα αφήγημα. Σας διαβεβαιώ, όμως, Υπουργέ, πως αυτό το αφήγημα θα «καταρρεύσει» μαζί με την «κατάρρευση» του ελληνικού τουρισμού. Είναι προφανές πως ο ρόλος του Υπουργού Τουρισμού δεν είναι, -ιδιαίτερα στις σημερινές συνθήκες που αντιλαμβανόμαστε και πόσο «βαρύ» χαρτοφυλάκιο έχετε- να υποβαθμίζετε ο ίδιος το Υπουργείο σας μοιράζοντας μία σειρά από αρμοδιότητες, είτε στο ΤΑΙΠΕΔ είτε έχοντας αποφασίσει ότι το πρωτόκολλο των λειτουργικών προδιαγραφών του νέου τουριστικού προϊόντος που φέρνετε, το εκπονεί το Ξενοδοχειακό Επιμελητήριο, καταργώντας ο ίδιος τον ρόλο του Υπουργείου σας.

Ας δούμε, όμως, τα θέματα ένα- ένα. Για τον Καταδυτικό Τουρισμό, λέτε ότι πρόκειται για ένα καινούργιο προϊόν. Από το 2005, υφίσταται η νομοθεσία. Επομένως, ούτε πρωτόλειο κείμενο είναι. Πράγματι, έχει μία σειρά από ρυθμίσεις. Προφανώς, όλοι θέλουμε τον Καταδυτικό Τουρισμό. Πώς το κάνετε, όμως; Το κάνετε αδιαφορώντας, πλήρως, για τη θαλάσσια χωροταξία και θέλω να σας ρωτήσω γιατί στην πόντιση, στη βύθιση αντικειμένων, εξαιρείτε την ιδιωτική πρωτοβουλία; Γιατί ένας ιδιώτης δεν μπορεί να βυθίσει, σεβόμενος, βέβαια, τους περιβαλλοντικούς όρους και τις κείμενες διατάξεις; Φαντάζομαι ότι το έχετε ξεχάσει. Δείτε το. Το νομοθετείτε που το νομοθετείτε, τουλάχιστον, συμπεριλάβετε αυτούς που θέλετε να εξυπηρετήσετε.

Παραβλέπετε, ήδη από την αρχή, το να υπάρχει η κατάλληλη υγειονομική μέριμνα για την ασφάλεια των δυτών. Αδιανόητο. Θα έπρεπε, κατ’ ελάχιστον, να εκπονείται αυτή τη στιγμή παράλληλα στο Υπουργείο Υγείας και να υπάρχει αναφορά στο νομοσχέδιο ένα επιχειρησιακό σχέδιο για το πώς αντιμετωπίζουμε περιστατικά της νόσου των δυτών. Υπάρχει, για παράδειγμα, επάρκεια σε μονάδες υπερβαρικού οξυγόνου; Υπάρχει σχέδιο διακομιδής;

Σε ότι αφορά στον αυτοδύτη, ανεξαρτήτως των προσόντων του, αποκλείεται από τη δυνατότητα Καταδυτικού Τουρισμού Αναψυχής, αν δεν έχει και τη συνοδεία του παρόχου των καταδυτικών υπηρεσιών. Αυτό λέτε, εάν δεν κάνω λάθος. Θα πληρώνει, δηλαδή, για να δει και να ερευνήσει το μεγαλύτερο μέρος του βυθού στον εκάστοτε πάροχο. Ένα πάρα πολύ ωραίο «δωράκι» σε συγκεκριμένους επιχειρηματίες.

Το πιο σημαντικό, όμως, είναι ότι καταργείτε, όχι μόνο την απαγόρευση των τριών μιλίων που υπήρχε ανάμεσα σε κηρυγμένους ενάλιους αρχαιολογικούς χώρους και τα καταδυτικά πάρκα, αλλά, ότι, πλέον, τα βάζετε μέσα στα καταδυτικά πάρκα και στερείτε από το Υπουργείο Πολιτισμού την υποχρέωση και την ευθύνη που έχει να φροντίζει, να διαχειρίζεται τον αρχαιολογικό χώρο και τη δίνετε σε έναν φορέα, πάροχο υπηρεσιών. Η ρύθμιση αυτή αντιβαίνει και παραβιάζει κατάφωρα τον αρχαιολογικό νόμο. Θα πρέπει να το δείτε αυτό το θέμα, διότι είναι προφανές πώς υπάρχει ζήτημα αντισυνταγματικότητας.

Καταργείτε, λοιπόν, από το Υπουργείο Πολιτισμού το να είναι ο αποκλειστικός φορέας, αδιαφορείτε για τη θαλάσσια χωροταξία, δεν προστατεύετε, ούτε τη βιοποικιλότητα του βυθού, ούτε ιδιαίτερα χαρακτηριστικά που υπάρχουν σε μία σειρά από πολύ όμορφες περιοχές της χώρας μας. Δεν έχετε φροντίσει να εξασφαλίσετε, με όρους πάντα, σε ιδιώτες το να βυθίσουν.

Βάζετε, επίσης, κάτω από την ταμπέλα του Καταδυτικού Τουρισμού μία σειρά από τροποποιήσεις. Αυτό είναι το κρίσιμο της δασικής και της πολεοδομικής νομοθεσίας. Ας περάσουμε στις ρυθμίσεις για ΠΟΤΑ. Είναι ρυθμίσεις, οι οποίες έρχονται, παρ’ όλο που βρισκόμαστε εν αναμονή, όπως έχετε υποσχεθεί και δεσμευτεί ο ίδιος, του χωροταξικού για τον τουρισμό. Το προβληματικό δεν είναι ότι έρχονται. Το προβληματικό είναι ότι δεν υπάρχει ουδεμία, έστω, αναφορά στο χωροταξικό του τουρισμού. Σκοπεύετε να το κάνετε; Δεν σκοπεύετε να το κάνετε; Και όχι μόνο στο χωροταξικό του τουρισμού και στο θαλάσσιο και στα περιφερειακά σχέδια. Υπάρχει μία έντονη αποσπασματικότητα, μία προσπάθεια να επιλύσετε επιμέρους ζητήματα, διαιωνίζοντας το πρόβλημα που υπάρχει στον ελληνικό τουρισμό και αυτές τις στρεβλώσεις.

Προχωρώντας στις ρυθμίσεις για τους Τουριστικούς Λιμένες. Για άλλη μία φορά, έρχεστε να υποβαθμίσετε το ρόλο του Υπουργείου Τουρισμού ως αρχή σχεδιασμού και βάζετε το ΤΑΙΠΕΔ. Είμαστε εκτός Μνημονίων να σας ενημερώσω και εσείς δίνετε περισσότερες αρμοδιότητες στο ΤΑΙΠΕΔ -αδιανόητο- στερώντας την αρμοδιότητα από το δικό σας Υπουργείο.

Και πριν προλάβετε να πείτε για γραφειοκρατίες, να σας θυμίσω ότι, επί των ημερών μας ,εγκρίθηκαν τρία Προεδρικά Διατάγματα, στη Μαρίνα της Πύλου, στον Άλιμο και στη Χίο και μία σειρά από ζητήματα που απασχολούσαν τις Μαρίνες έχουν επιλυθεί.

 Προχθές, ψηφίσατε έναν νόμο «έκτρωμα» για το περιβάλλον. Σήμερα, τον αλλάζετε. Πόση προχειρότητα; Πόση αποσπασματικότητα; Πόση έλλειψη σχεδίου; Πόσα ακόμα θέλετε να δώσετε; Η απελευθέρωση, χωρίς προστασία των δασών, με σοβαρά αντισυνταγματικά ερωτήματα είναι, εξαιρετικά, προβληματική. Μειώνετε και το αντάλλαγμα για την αναδάσωση.

Ειλικρινά, κύριε Υπουργέ, με το Επιτελικό σας Κράτος δεν έχετε την επάρκεια, προκειμένου να ρυθμίσετε επιμέρους ζητήματα, να παρουσιάσετε μία σοβαρή και ολοκληρωμένη αξιόπιστη λύση, που να δίνει λύσεις στα προβλήματα, αντί να δημιουργεί περισσότερα; Και αφήνετε απροστάτευτες τις δασικές εκτάσεις σε όλη τη χώρα χωρίς κανένα, απολύτως, σχέδιο.

Άλλη μία απόδειξη της επικίνδυνης πολιτικής που έχετε είναι η επέμβαση στον δασικό νόμο, εκεί που προβλέπεται -αν είναι δυνατόν- ότι ενσωμάτωση γειτνιαζόντων δασικών εκτάσεων υπολογίζονται στον όρο δόμησης. Δηλαδή, λέτε ότι σοβαροί επιχειρηματίες με business plan, που έχουν εκπονήσει το στρατηγικό τους σχεδιασμό και έρχονται να κάνουν μία στρατηγική επένδυση, θα ανταγωνίζονται ημετέρους της Νέας Δημοκρατίας που δεν έχουν, καν, αρτιότητα στο οικόπεδό τους και τους δίνετε «δώρο» και το δημόσιο δάσος.

Είναι προφανές, πώς εσείς είστε που δεν εγγυάσθε την «υγιή» επιχειρηματικότητα. Είναι προφανές, πως η τουριστική βιομηχανία είναι η ώρα να εξελίσσεται σε αρμονία με το περιβάλλον. Αυτό γίνεται διεθνώς. Αυτή την ανάγκη ήρθε και μας την έβαλε επιτακτικά μπροστά μας και ο κορονοϊός και η κλιματική κρίση και οι φυσικές καταστροφές.

Εσείς, λοιπόν, σήμερα αυτό που νομοθετείτε είναι το παρελθόν. Είναι αυτό το παρελθόν, που μας οδήγησε ξανά και ξανά στις ίδιες στρεβλώσεις, σε κανένα κεντρικό σχεδιασμό και στο τέλος της ημέρας σ’ ένα μη ανθεκτικό τουριστικό προϊόν .

Εμείς, λοιπόν, είμαστε σαφείς. Θέλουμε τις επενδύσεις, τις χρειάζεται η χώρα, αλλά με όρους και, προφανώς, με σεβασμό στο περιβάλλον και με ελάττωση της γραφειοκρατίας. Εδώ δεν φαίνεται κάτι τέτοιο.

Ας περάσουμε τώρα και στο glamping. Εδώ ο κόσμος χάνεται, ο κόσμος του τουρισμού «καίγεται» και εσείς νομοθετείτε ένα νέο τουριστικό προϊόν, ένα νέο τουριστικό κατάλυμα, άκαιρα, πρόχειρα, αναποτελεσματικά.

Εισέρχεται, λοιπόν, το glamping ως ένα νέο τουριστικό προϊόν, αλλά άμα τη θεσμοθέτησή του, είστε εσείς ο ίδιος που το υποσκάπτετε. Το λέω αυτό, διότι δίνετε στα καταλύματα τριών αστέρων, ενώ θα έπρεπε να είναι, τουλάχιστον, τεσσάρων, για να καλύπτουν τις ποιοτικές προδιαγραφές.

Φέρνετε ένα νομοθέτημα που κάνει λόγο μόνο για ποιοτικά χαρακτηριστικά και δεν έχει καμία αναφορά σε τεχνικές προδιαγραφές και λειτουργικές προδιαγραφές. Επί της ουσίας, ποιο, ακριβώς, προϊόν θεσμοθετείτε;

 Αναφέρθηκα προηγουμένως στο ό,τι τις λειτουργικές προδιαγραφές τις αναθέτετε στο Ξενοδοχειακό Επιμελητήριο να τις εκπονήσει. Άλλο η συμβουλή, άλλο η διαβούλευση, άλλο η στήριξη και άλλο η εκχώρηση μιας ευθύνης του Υπουργείου Τουρισμού.

Επιτρέπετε τη χορήγηση προσωρινού σήματος glamping για μία πενταετία -στο άρθρο 40 το κάνετε αυτό- χωρίς να υπάρχουν ούτε λειτουργικές, ούτε τεχνικές προδιαγραφές. Τα πρόστιμα είναι, προφανώς, μηδαμινά. Άρα, τι, ακριβώς, θεσμοθετείτε; Να πάει ο οποιοσδήποτε να κάνει κάτι χωρίς προδιαγραφές και να βάλει ένα σήμα πιστοποίησης.

 Συνεχίζω, όμως, με το, εξαιρετικά, κρίσιμο ζήτημα της παραχώρησης της απλής χρήσης στους αιγιαλούς. Είναι προφανές, πώς εδώ δεν πρόκειται για ένα μέτρο που έρχεται να διευκολύνει ή να δώσει κίνητρα σε μικρομεσαίους επιχειρηματίες να «σώσουν» τη σεζόν, να «σώσουν» τα όποια κέρδη τους και να λειτουργήσουν. Είναι προφανές πως αυτό, καταρχάς, το είχατε στα σχέδιά σας τόσα χρόνια και βρίσκετε μία ευκαιρία να το κάνετε τώρα. Μάλιστα, το κάνετε τόσο ξεδιάντροπα, που δεν φροντίζετε να γράψετε καν, ότι αυτό θα γίνει για την περίοδο του κορονοϊού. Δηλαδή, εδώ δεν ισχύει καν το «ουδέν μονιμότερον του προσωρινού».

Εδώ το νομοθετείτε επικαλούμενος τον κορονοϊό. Πού είναι η στήριξή σας στις επιχειρήσεις; Πού είναι η ρευστότητα σε αυτές τις επιχειρήσεις; Κρατική ενίσχυση μη επιστρεπτέα. Πού είναι το πρόγραμμα εσωτερικού τουρισμού; Πού είναι μείωση του Φ.Π.Α. αν θεωρείτε ότι χρειάζεται; Πού είναι μία γενναία στήριξη των επιχειρήσεων; Πουθενά.

Αυτό που κάνετε είναι να διακινδυνεύετε την ελεύθερη πρόσβαση των πολιτών, ένα, συνταγματικά, κατοχυρωμένο δικαίωμα και να δημιουργείτε πρόβλημα και σε ΑμεΑ. Επίσης, δεν υπάρχει καμία μορφή ελέγχου για το ό,τι αυτή τη στιγμή, σε μία σειρά από περιοχές σε όλη τη χώρα αλλάζουν επιχειρηματίες τη γεωμορφολογία του εδάφους, «ξηλώνοντας» τα βράχια. Αλλάζει το τουριστικό προϊόν και αλλοιώνεται και δεν υπάρχει κανένας έλεγχος, επί της ουσίας.

Επομένως, εμείς θεωρούμε, ότι δεν υπάρχει καμία συναίσθηση των πραγματικών αναγκών των μικρομεσαίων επιχειρήσεων, διότι η ανάγκη που έχουν σήμερα είναι η ρευστότητα.

Δυστυχώς, ατελείς είναι οι πολυδιαφημιζόμενες διατάξεις για τα υγειονομικά πρωτόκολλα. Περιορίζονται σε μία μόνο αναφορά σε ολόκληρο το νομοσχέδιο. Εάν αυτό ήταν το επείγον που εισάγετε σήμερα, θα μου επιτρέψετε να σας πω, ότι τότε θα έπρεπε να είναι ολοκληρωμένο. Θα μπορούσε να έρθει μόνο για τον Covid-19 με μία ΠΝΠ, την οποία, όμως, μπορέσατε να φέρετε για να υποτιμήσετε τον ΕΟΤ, στερώντας του το βασικό έργο του, που είναι η προώθηση και η προβολή της χώρας, δίνοντας σκανδαλωδώς, με απευθείας ανάθεση, σε μία και μόνο ιδιωτική εταιρεία όλο το έργο προβολής της χώρας και δεν μπορείτε να φροντίσετε να δώσετε υγειονομικά πρωτόκολλα για να λειτουργήσουν οι τουριστικές επιχειρήσεις; Όχι μόνο αυτό, αλλά δεν εξασφαλίζετε και το πώς θα καλυφθεί το κόστος για την προσαρμογή.

Δεν αναφέρεστε, επίσης, στο ποιος θα πιστοποιήσει τις επιχειρήσεις. Αναφέρεστε με ιδιαίτερο ζήλο στα πρόστιμα. Αυτή είναι η αγωνία σας, πώς θα μπουν πρόστιμα. Εμπαίζετε τους επιχειρηματίες με το ζήτημα της αστικής ευθύνης, διότι καλείτε τον πιθανό κατηγορούμενο να αποδείξει την αθωότητά του. Όμως, με τι τρόπο θα το κάνει, αφού δεν έχετε καθορίσει πώς θα γίνεται καν η πιστοποίηση;

Κύριε Υπουργέ, βρισκόμαστε στις 19 Μαΐου. Δεν ξέρω πότε έχετε σκοπό να ψηφίσετε τον νόμο, πότε θα βγουν οι κυα και πώς θα ανοίξουν, εγκαίρως, οι μονάδες. Είναι σίγουρο, πάντως, πώς δέκα μήνες στο Υπουργείο δεν έχετε φροντίσει, πέρα από όλα αυτά, να στηρίξετε, πραγματικά, τον Θεματικό Τουρισμό, τον εναλλακτικό τουρισμό.

Το λέω αυτό, διότι πηγαίνοντας στο Υπουργείο παραλάβατε τον νόμο για τον Θεματικό Τουρισμό που προέβλεπε την έκδοση μιας σειράς από ΚΥΑ, προκειμένου να λειτουργήσει ο Θεματικός Τουρισμός. Αναφέρομαι στον Αλιευτικό Τουρισμό, στον Γεωτουρισμό, στον Τουρισμό Υπαίθριων Δραστηριοτήτων Αθλητικής Αναψυχής και Περιπέτειας και σε μία σειρά από τομείς του Θεματικού Τουρισμού, για τους οποίους δεν έχετε βγάλει καν μία απλή κυα τόσους μήνες.

Όλα αυτά, προφανώς, θα μπορούσαν να αποτελέσουν μία ισχυρή «ένεση» τα επόμενα χρόνια, με δεδομένο, βέβαια, πως κρατάς ανοιχτές τις ελληνικές τουριστικές επιχειρήσεις σήμερα. Να σας θυμίσω πώς εμείς είχαμε πάρει αντίστοιχες πρωτοβουλίες και την πρόβλεψη προδιαγραφών σε σχέση με τον Οινοτουρισμό, τον Αγροτουρισμό, τον Ιατρικό Τουρισμό και τον Θερμαλισμό.

 Καταλήγω, λοιπόν, κύριε Υπουργέ, στο ό,τι το σύνολο των υφιστάμενων διατάξεων δεν ανταποκρίνεται στις ανάγκες της περιόδου. Αποδεικνύεται, λοιπόν, πώς φέρνετε ένα σχέδιο νόμου, όχι, απλά, κατώτερο των περιστάσεων, αλλά που, πραγματικά, συνειδητά πλέον, αφήνει τον ελληνικό τουρισμό να «βυθίσει» ολόκληρη την ελληνική οικονομία σε μία ανείπωτη ύφεση και αλίμονο μας να δούμε πόσοι θα είναι σε δύο και τρεις μήνες από τώρα οι άνεργοι.

Δεν νομοθετείτε καν το τι θα γίνει μετά τα ένσημα και τα επιδόματα των ανέργων. Εσείς αφήνετε τον ελληνικό τουρισμό να οδηγήσει την ελληνική οικονομία σε ύφεση, σε ανεργία και σε λουκέτα. Αυτό είναι το σχέδιό σας. Το σχέδιό σας είναι να δώσετε «δωράκι» το φυσικό περιβάλλον. Το σχέδιό σας είναι ανύπαρκτο στο τέλος της ημέρας και εδώ, πραγματικά, βρισκόμαστε όλοι προ των ευθυνών μας, ειδικά όταν νομοθετούμε εσπευσμένα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κύριος Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Κύριε Υπουργέ, καταρχάς, είναι θετικό ότι, έστω και μετά από δέκα μήνες που βρίσκεστε στην Κυβέρνηση, φέρνετε ένα νομοσχέδιο που αφορά στον τουρισμό, τη «βαριά» βιομηχανία, όπως λέμε εμείς, για τη χώρα μας.

Ο χαρακτήρας της τουριστικής νομοθέτησης είναι, σίγουρα, σύνθετος, καθώς το αντικείμενο επηρεάζει αλλά και επηρεάζεται από τους περισσότερους τομείς της οικονομικής και κοινωνικής ζωής. Υπάρχει μία σειρά θεμάτων ουσίας που είναι, όμως, αναγκαίο να τεθούν στο προσκήνιο και να αποτελέσουν αντικείμενο επεξεργασίας και κριτήριο διαμόρφωσης συγκεκριμένης και ολοκληρωμένης στρατηγικής και εθνικής πολιτικής.

Χρειάζεται να «σκύψουμε» πάνω σε θέματα, όπως είναι η βελτίωση της ποιότητας και της ανταγωνιστικότητας του τουριστικού προϊόντος, η αναπτυξιακή κατεύθυνση του τομέα μέσα από το πρίσμα της αειφορίας και της βιώσιμης ανάπτυξης, ο εκσυγχρονισμός του πλαισίου λειτουργίας και εκπαίδευσης του κλάδου.

Είναι ανάγκη, λοιπόν, να διασφαλιστούν οι εργασιακές σχέσεις, να υπάρξουν γενναίες μεταρρυθμίσεις στη Δημόσια Διοίκηση, να προωθηθούν η διαφάνεια και η ελαχιστοποίηση της γραφειοκρατίας, να βελτιωθεί το φορολογικό ασφαλιστικό καθεστώς, να αναβαθμιστούν οι υποδομές και οι μεταφορές και να ληφθούν υπόψη η Κλιματική Αλλαγή και η μετανάστευση. Θα μπορούσα να πω αρκετά ακόμα, αλλά προχωρώ στο προκείμενο.

Το νομοσχέδιο που συζητάμε αναφέρεται, καταρχήν, στον Καταδυτικό Τουρισμό. Στοχεύει στην ανάπτυξή του και φέρει βελτιώσεις στο, ήδη, υφιστάμενο θεσμικό πλαίσιο, όπως ορίστηκε με τον ν. 3409/2005 «Καταδύσεις Αναψυχής και άλλες διατάξεις». Δεν θεσπίζει το πλαίσιο, όπως αναφέρεται στο άρθρο 1.

Οι καταδύσεις αναψυχής είναι μία μορφή τουρισμού που γίνεται όλο και πιο δημοφιλής. Τα τελευταία χρόνια στη χώρα μας, που διαθέτει πλούσιο υποθαλάσσιο περιβάλλον και, μάλιστα, αναξιοποίητο στο μεγαλύτερο μέρος του, η ανάπτυξή του θα συμβάλει στην προσέλκυση τουριστών αυξημένης οικονομικής δυνατότητας, στην επιμήκυνση της τουριστικής περιόδου και στην ενίσχυση των νησιωτικών και παράκτιων περιοχών. Παράλληλα, θα βοηθήσει στη δημιουργία νέων επιχειρήσεων και στην τόνωση της απασχόλησης.

Ο νέος νόμος με τις τροποποιήσεις του έρχεται να καλύψει νομοθετικά κενά και να αντιμετωπίσει αστοχίες της ισχύουσας νομοθεσίας . Αναφέρω ενδεικτικά, τον περιορισμό των έξι ναυτικών μιλίων ως επιτρεπτού ορίου απομάκρυνσης του καταδυτικού σκάφους από το σημείο εκκίνησης ή το λιμάνι στο οποίο βρίσκεται. Ωστόσο, το νομοσχέδιο δεν αποτελεί ολοκληρωμένη προσέγγιση του Καταδυτικού Τουρισμού με τις τεράστιες δυνατότητες ανάπτυξης. Ο Καταδυτικός Τουρισμός δεν είναι μόνο η υποβρύχια περιήγηση αλλά και ένα σωρό άλλα πράγματα, όπως οι χερσαίες εγκαταστάσεις με εκθεσιακούς μεσογειακούς χώρους, εκπαιδευτικές δραστηριότητες κατάδυσης και πολλά άλλα.

Νομοθετούμε, κύριε Υπουργέ, για τον Καταδυτικό Τουρισμό και δεν έχουμε πρόβλεψη για τους, αναγκαία, υπερβαρικούς θαλάμους. Το νομοσχέδιο εισάγει μία νέα μορφή τουρισμού, τοglamping. Απλουστεύει και επιταχύνει διαδικασίες για τις τουριστικές επενδύσεις και διευκολύνει την άσκηση της τουριστικής δραστηριότητας. Γενικά, όμως, ευνοεί τις μεγάλες τουριστικές επενδύσεις. Περιέχει πλήθος τροποποιήσεων της πολεοδομικής και της περιβαλλοντικής νομοθεσίας, καθώς και ρυθμίσεις για τον αιγιαλό και την παραλία, που δεν κινούνται, όμως, όλες στη σωστή κατεύθυνση και ενέχουν κινδύνους αλλοίωσης του τοπικού χαρακτήρα και του περιβάλλοντος.

Εντοπίζονται ασάφειες και ελλείψεις σε άρθρα και εγείρονται ερωτήματα στα οποία θα αναφερθώ αναλυτικά στη συζήτηση, κατ’ άρθρον. Αναφέρω μόνο μερικά, όπως είναι η δημιουργία περιμετρικής ζώνης προστασίας στις Περιοχές Ολοκληρωμένης Τουριστικής Ανάπτυξης υπέρ της επένδυσης και εις βάρος τρίτων, η αυθαίρετη πόντιση αντικειμένων στους ελληνικούς βυθούς, χωρίς περιβαλλοντική μελέτη και θαλάσσιο χωροταξικό σχεδιασμό, η δημιουργία γηπέδων golf μέσα σε δάση, η ελλιπής φύλαξη κατά τις καταδύσεις σε ενάλιες αρχαιότητες.

Θέλω, επίσης, να επισημάνω ότι στην αρχική μορφή του νόμου που κατατέθηκε στη διαβούλευση, υπήρχε διάταξη που αφορούσε στην ολοκλήρωση αιτημάτων απευθείας εξαγοράς τμήματος ή τμημάτων του παλιού αιγιαλού, που είχαν κατατεθεί πριν την ισχύ του ν. 4607/2019. Ήταν μία, ακόμη, προσπάθειά σας να περάσετε αυτή την «κατάπτυστη» διάταξη για να ευνοήσετε συγκεκριμένα συμφέροντα που συγκρούονται, όμως, με το δημόσιο συμφέρον. Ευτυχώς, την αποσύρατε στη συνέχεια, προφανώς, μετά τις αντιδράσεις που «εισπράξατε». Είναι, όμως, ενδεικτικό της φιλοσοφίας σας.

Αναφέρω ως αντικείμενο προβληματισμού, ότι οι αποσπασματικές χωροταξικές ρυθμίσεις που δεν εντάσσονται σε ένα συνολικό σχεδιασμό, δεν συμβάλλουν στην αναβάθμιση του τουριστικού προϊόντος.

Θα ήθελα, επίσης, να μας γνωστοποιήσετε το σκεπτικό σας για την ανάπτυξη των εναλλακτικών μορφών τουρισμού. Στο παρόν νομοσχέδιο, επιλέξατε να εισάγετε τοglamping. Πρόκειται να ασχοληθείτε με τον εκσυγχρονισμό και την ανάπτυξη και άλλων εναλλακτικών μορφών τουρισμού; Η παρούσα συγκυρία με την πανδημία του COVID-19 υπαγορεύει τον επαναπροσδιορισμό των στόχων μας και την προσαρμογή στα νέα δεδομένα. Το παλιό μοντέλο του συμβατικού - μαζικού τουρισμού υποχωρεί και δίνει τη θέση του σε άλλες μορφές τουρισμού που βασίζονται στη βιωματική εμπειρία και τις εξατομικευμένες υπηρεσίες.

Η τρέχουσα, κρισιμότατη θα έλεγα, συγκυρία, απαιτεί οι κινήσεις που γίνονται για την οικονομική «σωτηρία» της χώρας να είναι ολοκληρωμένες και στοχευμένες. Οι προβλέψεις για τον τουριστικό κλάδο, είναι, εξαιρετικά, δυσοίωνες για τις επιχειρήσεις και για τους εργαζομένους. Μέχρι στιγμής, η Κυβέρνηση δεν έχει καταφέρει να καλύψει τις πραγματικές ανάγκες του χώρου και δεν έχει παρουσιάσει ένα ολοκληρωμένο σχέδιο για την στήριξη και επανεκκίνηση του τουρισμού.

Ελπίζω και ελπίζουμε, αύριο ο κ. Πρωθυπουργός, όπως ειπώθηκε, να παρουσιάσει ένα ολοκληρωμένο σχέδιο για την επανεκκίνηση του τουρισμού μέσα από την κρίση της πανδημίας.

Προβαίνει, λοιπόν, η Κυβέρνηση σε εξαγγελίες μέχρι τώρα και ανακοινώσεις επικοινωνιακού τύπου. Κάθε μέρα, βλέπουμε δημοσιεύματα στον Τύπο που προαναγγέλλουν οικονομικά μέτρα στήριξης, προστασία της απασχόλησης, υγειονομικά πρωτόκολλα κ.λπ., αλλά, ακόμη, τα περιμένουμε.

Στο νομοσχέδιο προβλέπεται έκδοση κυα για τα ειδικά υγειονομικά πρωτόκολλα, βάσει των οποίων θα λειτουργήσουν οι τουριστικές επιχειρήσεις. Ελπίζουμε να τα δούμε σύντομα και να είναι, όμως, ρεαλιστικά. Είναι γεγονός, ωστόσο, ότι θα έπρεπε να τα έχετε επεξεργαστεί πολύ νωρίτερα.

Ο τουριστικός κόσμος είναι σε σύγχυση. Βιώνει αβεβαιότητα και ανασφάλεια. Δεν ξέρουν, ακόμη, πώς θα λειτουργήσουν και αν θα λειτουργήσουν τις επιχειρήσεις τους. Κατά τη διάρκεια της συζήτησης της Επίκαιρης Ερώτησής μας στις 4 Μαΐου για την επανεκκίνηση του τουρισμού, αναφερθήκατε στην ύπαρξη σχεδίου με πέντε άξονες, υγειονομικού, οικονομικού, διπλωματικού, προβολής της χώρας και επαφών με tour operators.

Όλα, όμως, όσα αναφέρατε, σε σχέση με το σχέδιό σας, ήταν στο στάδιο προετοιμασίας και επεξεργασίας, ενώ θα έπρεπε να είναι, ήδη, στη φάση της υλοποίησης.

Κάποια πράγματα, σίγουρα, δεν εξαρτώνται αποκλειστικά από εσάς, αλλά κάποια άλλα είναι στο χέρι σας. Για παράδειγμα, τα εσωτερικά υγειονομικά πρωτόκολλα ή τα μέτρα τόνωσης του εσωτερικού τουρισμού θα μπορούσατε να τα έχετε, ήδη, έτοιμα.

Το Κίνημα Αλλαγής, πρώτο απ’ όλα τα Κόμματα, συνεχίζοντας την παραγωγική, υπεύθυνη και εποικοδομητική πολιτική που ακολουθεί τη δύσκολη αυτή περίοδο για τη χώρα, κατέθεσε στις 4 Μαΐου στη Βουλή ένα σχέδιο για την έξοδο του τουρισμού από την κρίση, που μπορεί να οδηγήσει στη διάσωση του κλάδου στοχεύοντας σε τρεις κατευθύνσεις: στο τουριστικό προϊόν, στους εργαζόμενους και στις επιχειρήσεις τουρισμού. Οι προτάσεις μας είναι συγκεκριμένες και ρεαλιστικές. Επιλέγω, να επικεντρωθώ σε κάποιες.

Πρώτος στόχος είναι η διαμόρφωση εικόνας της Ελλάδας ως ασφαλούς προορισμού. Άμεση, λοιπόν, εφαρμογή ρεαλιστικών και ενιαίων πρωτοκόλλων λειτουργίας σε μεταφορές και διαμονή, σε χώρους επίσκεψης, αναψυχής, σίτισης και παροχής τουριστικής βιωματικής εμπειρίας. Επίσης, ενίσχυση του συστήματος υγείας σε κεντρικό αλλά και περιφερειακό επίπεδο με ανθρώπινους πόρους και κατάλληλο υλικοτεχνικό εξοπλισμό. Εδώ, επισημαίνω την έλλειψη σε κάψουλες χαμηλής πίεσης για αεροδιακομιδή ασθενών με Covid-19 από τα νησιά.

Επιπλέον, ανάπτυξη του εσωτερικού τουρισμού με συγκεκριμένο πρόγραμμα και παροχή κινήτρων. Πριν λίγες μέρες, σας καταθέσαμε τέσσερις Βουλευτές από το Κίνημα Αλλαγής μία Ερώτηση-πρόταση για τη στήριξη 3.000.000 πολιτών για πέντε μέρες, που σημαίνει 15 εκατ. διανυκτερεύσεις, 7 εκατ. εργάσιμες ημέρες, με ένα πλαφόν 250 €, ανά άτομο. Το ποσό που χρειάζεται είναι 750 εκατ.. Ανάπτυξη εναλλακτικών μορφών τουρισμού και σύνδεση με τις τοπικές κοινωνίες, στοχεύοντας στη στήριξη των τοπικών επιχειρήσεων. «Στροφή» σε νέες αγορές και ασφαλείς υγειονομικά χώρες και, βεβαίως, στον Οδικό Τουρισμό στις βαλκανικές χώρες και όχι μόνο και στη Μέση Ανατολή και το Ισραήλ.

Δεύτερος στόχος είναι η στήριξη των θέσεων εργασίας και των εργαζομένων. Να στηρίξουμε την εργασία, όχι, όμως, την ανεργία. Αυτό τι σημαίνει, κατά την άποψή μας; Επιδότηση του μισθού των εργαζομένων κατά 40% για όσες εποχικές επιχειρήσεις λειτουργήσουν και για όσο διάστημα παραμείνουν ανοιχτές, χωρίς, όμως, αλλαγές στους όρους και στις συμβάσεις εργασίας τους.

Επίδομα ανεργίας για όλη τη χρονιά στους εργαζόμενους των ξενοδοχείων, που θα μείνουν κλειστά χωρίς προϋποθέσεις. Κάλυψη για το φθινόπωρο και τον χειμώνα με επίδομα ανεργίας, όσων δουλέψουν το καλοκαίρι, χωρίς υποχρέωση συγκεκριμένου αριθμού ενσήμων. Κάλυψη όλων των, εποχιακά, εργαζομένων. Παράταση της ισχύος των συλλογικών συμβάσεων που έληξαν ή θα λήξουν και της μετενέργειάς τους για ένα χρόνο. Επιδοτούμενα προγράμματα εκπαίδευσης για εργαζόμενους, που έμειναν χωρίς εργασία.

Τρίτος στόχος είναι η στήριξη των επιχειρήσεων τουρισμού. Μείωση του Φ.Π.Α. από 1/6/2020. Επιτέλους, αύριο ελπίζουμε, να το αναφέρει ο κ. Πρωθυπουργός και, τουλάχιστον, για δύο χρόνια στο 6%, στην εστίαση και διαμονή και στο 13% για τις άλλες τουριστικές υπηρεσίες και τις μεταφορές. Αναστολή για δύο χρόνια του αυξημένου Φ.Π.Α. στα νησιά του Αιγαίου και κατάργηση του τέλους διανυκτέρευσης. Μη καταβολή προκαταβολής φόρου εισοδήματος για το 2020, μέτρο που, στην ουσία, είναι χωρίς δημοσιονομική επιβάρυνση. Ενίσχυση της ρευστότητας, με εγγυημένα από το Δημόσιο δάνεια για κεφάλαια κίνησης και χαμηλά επιτόκια. Όμως, με κύριο κριτήριο τη βιωσιμότητα των επιχειρήσεων και όχι μόνο την ενημερότητα - όπως λέγεται - μέχρι τις 31/12/2019.

Μείωση των ενοικίων των επιχειρήσεων κατά 50% και αντίστοιχη μείωση του ΕΝΦΙΑ για τους ιδιοκτήτες. Αναστολή της πληρωμής των δόσεων και οφειλών πάσης φύσεως για το 2020 και μακροχρόνιες ρυθμίσεις στη συνέχεια. Εκμετάλλευση με τον καλύτερο δυνατό τρόπο όλων των ευρωπαϊκών πόρων για τη στήριξη των παραγωγικών δομών των επιχειρήσεων και των εργαζομένων στον τουρισμό, ΕΣΠΑ, Πρόγραμμα SURE, Πανευρωπαϊκό Ταμείο Εγγυήσεων, πολυετές δημοσιονομικό πλαίσιο, recovery fun της Ευρωπαϊκής Επιτροπής και άλλα.

Συνοψίζοντας, είμαστε υπέρ οποιασδήποτε νομοθέτησης βελτιώνει το πλαίσιο λειτουργίας του τουριστικού κλάδου και έχει αναπτυξιακό προσανατολισμό. Στο παρόν νομοσχέδιο έχουμε πολλές επιφυλάξεις που στη συζήτηση, κατ’ άρθρο, θα έχουμε την ευκαιρία να τις συζητήσουμε και ανάλογα με τη στάση που θα κρατήσει η Κυβέρνηση, σε σχέση με τις προτάσεις μας, θα προσδιοριστεί και η τελική μας στάση. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ.Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κ. Πρόεδρε.

Κύριε Υπουργέ, συζητάμε σήμερα ένα νομοσχέδιο για τον τουρισμό. Αλήθεια, αυτό το νομοσχέδιο τι πραγματεύεται; Πραγματεύεται, μήπως, την προστασία των εργαζομένων στον τουρισμό; Πείτε μας. Μήπως, είναι ένα νομοσχέδιο που έρχεται να εξασφαλίσει τη δουλειά των εργαζομένων στον χώρο των ξενοδοχείων, στον επισιτισμό, να πάρει μέτρα προστασίας για τους αυτοαπασχολούμενους, εμπόρους, επιχειρηματίες, για τους μικρούς καταλυματίες; Πείτε μας μία κουβέντα. Μήπως, έρχεται για να εξασφαλίσει μισθούς; Να εξασφαλίζει την ασφάλισή τους; Τη σταθερή τους δουλειά; Τι απ’ όλα έρχεται να μας δείξει αυτό το νομοσχέδιο;

Μιλάμε για 700.000 εργαζόμενους στον χώρο του τουρισμού. Αντί για όλα αυτά, ακούμε εδώ για πολυτελείς διακοπές. Αυτά ακούστηκαν εδώ. «Δωράκια» στους μεγαλοεπιχειρηματίες, κίνητρα, διευκολύνσεις, ρευστότητα. Αυτά μας είπε εδώ και η εκπρόσωπος του ΣΥΡΙΖΑ.

Κάποια στιγμή, αναρωτήθηκα «ποιος μιλάει αυτή τη στιγμή;» Μιλάει κάποιος άλλος; Μιλάει η Νέα Δημοκρατία; Ποιος μιλάει; Δηλαδή, «βασιλικότεροι του βασιλέως;» Βγήκε πιο δεξιά ακόμη, κάνοντας κριτική ότι η ρευστότητα είναι λίγη και δεν φτάνει. Να δώσουμε και άλλα με τη σέσουλα. Να τα δώσουμε όλα για όλα. Δέκα χρόνια, «έβγαλαν τα έντερά τους», επιτρέψτε μου την έκφραση, «ήπιαν το μεδούλι» των εργαζομένων και σήμερα έρχονται και ζητάνε κι άλλα; Αυτό είναι αίσχος, είναι ντροπή.

Σήμερα, με το πλήγμα που έχει δεχτεί ο τουρισμός λόγω του κορονοϊού και με το βλέμμα στραμμένο στη μεγάλη παγκόσμια καπιταλιστική κρίση, εμφανίζει η Κυβέρνηση την επανεκκίνηση του τουρισμού, λίγο πολύ, ως εθνική υπόθεση. Ξανά τα ίδια, εκβιάζοντας, μάλιστα, τους εργαζόμενους να βάλουν αδιαμαρτύρητα πλάτη, για να σωθεί ό,τι σώζεται από τους τζίρους και τα κέρδη των μεγαλοξενοδόχων, των tour operators, των αερομεταφορικών εταιρειών.

Παραχωρεί με συνοπτικές διαδικασίες τη χρήση αιγιαλού και παραλίας για επιχειρηματική εκμετάλλευση, με την προσκόμιση κάποιων απλών δικαιολογητικών, όπως προβλεπόταν σε διατάξεις του αναπτυξιακού νόμου, που, μάλιστα, είχε αποσυρθεί λόγω των έντονων αντιδράσεων.

Ταυτόχρονα, με διατάξεις του παρόντος σχεδίου νόμου για τον Καταδυτικό Τουρισμό, αυξάνει τον χώρο σε παραλία και αιγιαλό μέσα στον οποίο μπορεί να αναπτυχθεί επιχειρηματική δραστηριότητα. Κι όλα αυτά, με πρόσχημα τον κορονοϊό και σε βάρος του ελάχιστου ελεύθερου χώρου παραλίας και αιγιαλού, αλλά και της ανάγκης των εργατικών λαϊκών οικογενειών να κάνουν ένα μπάνιο, χωρίς να χρειαστεί να πληρώνουν υπέρογκα ποσά για είσοδο σε πολλές πλαζ που φτάνουν, ακόμη και τα είκοσι ευρώ.

Το παρόν σχέδιο νόμου για την ανάπτυξη του Καταδυτικού Τουρισμού Αναψυχής, τις Περιοχές Ολοκληρωμένης Τουριστικής Ανάπτυξης και τα glambing, παραχωρεί «γη και ύδωρ» σε επίδοξους επενδυτές εις βάρος του περιβάλλοντος, του φυσικού πλούτου και πολιτισμού μέσα από την εμπορευματοποίηση του.

Επιτρέψτε μου ορισμένα πρώτα σχόλια, σε σχέση με τα «δωράκια» που προβλέπουν οι διατάξεις του σχεδίου νόμου για λογαριασμό των επιχειρηματικών ομίλων στον τουρισμό. Πολλή κουβαρντοσύνη όταν είναι να σώσουμε αυτή τη «ναυαρχίδα», δηλαδή, την ανταγωνιστικότητα και την κερδοφορία των λίγων. Εκεί γίνεστε κουβαρντάδες, απλόχερα.

Πρώτον, το σχέδιο νόμου υλοποιεί απαιτήσεις του Συνδέσμου Ελλήνων Βιομηχάνων και του ΣΕΤΕ για τη στήριξη των επιχειρηματικών ομίλων που δεν περιορίζονται μόνο σε διευκολύνσεις και «ζεστό» χρήμα σε μεγαλοξενοδόχους, αεροπορικές εταιρείες, τουριστικούς ομίλους που ελέγχουν μεγάλα μερίδια στην παγκόσμια αγορά, αλλά επεκτείνονται και σε μεταρρυθμίσεις που διευκολύνουν την επιχειρηματικότητα και ανοίγουν νέα πεδία κερδοφορίας.

Μετά τα θαλάσσια οικόπεδα που παραχώρησαν στους διεθνείς ενεργειακούς ομίλους για υδρογονάνθρακες, τώρα παραχωρούν θαλάσσια οικόπεδα και ποτάμια στους μονοπωλιακούς ομίλους του τουρισμού. Όλα είναι κρίκος μιας αλυσίδας, όλα έχουν μια συνέχεια, το Κράτος έχει συνέχεια, οι παραχωρήσεις έχουν συνέχεια, τα «δωράκια» έχουν συνέχεια. Όλα έχουν μία συνέχεια σε αυτή τη ζωή.

Όλες, λοιπόν, αυτές οι δραστηριότητες, όπως ο Καταδυτικός Τουρισμός που συζητάμε, αλλά και άλλες μορφές, έχουν προσανατολισμό την προσέλκυση τουρισμού με μεγάλο εισόδημα. Δηλαδή, αφορά τους λίγους, μετατρέποντας και αυτό το είδος τουρισμού σε εμπόρευμα πολυτελείας. Δεν αφορά και δεν απευθύνεται στις λαϊκές οικογένειες, στην ανάγκη που έχει αυτός ο κόσμος που «φτύνει αίμα» καθημερινά να έχει κι αυτός τη δική του αναψυχή, να έχει την περιήγηση, να πάει να κάνει το μπάνιο του, να πάει σε ένα κατάλυμα.

Δεν κατάλαβα. Ο τουρισμός, δηλαδή, η αναψυχή και η ξεκούραση είναι προνόμιο των λίγων; Αυτό είναι, αυτό υπηρετείτε σήμερα. Είναι ανέκδοτο τα όσα αναφέρει η αιτιολογική έκθεση, ότι, τάχα, θα συμβάλει στην ανάπτυξη περιοχών. Ο λαός μας, οι εργαζόμενοι στα νησιά και στις τουριστικές περιοχές ξέρουν από πρώτο χέρι, τι σημαίνει καπιταλιστική ανάπτυξη με τον τουρισμό.

Είναι, πραγματικά, αστείο, να λέγεται, ότι ένα τουριστικό προϊόν που αφορά σχετικά περιορισμένη πελατεία, πώς τάχα, θα γίνει «μοχλός» ανάπτυξης. Απλώς, αυτό που θέλει να επιτύχει η Κυβέρνηση είναι να «λύσει» τα χέρια σε μεγάλους επιχειρηματικούς ομίλους και εκεί που «λιμνάζουν» τα κεφάλαιά τους να τους δώσουν το δικαίωμα να προχωρήσουν σε νέες δραστηριότητες, σε νέες επενδύσεις για να κλείσουν τα τουριστικά πακέτα και να φέρνουν ακριβούς πελάτες.

Ο δε πάροχος, που διαβάζουμε μέσα στο νομοσχέδιο για τον πάροχο καταδυτικών υπηρεσιών αναψυχής, ποιος είναι; Ποιος είναι αυτός ο πάροχος; Πάροχος δεν είναι άλλος, παρά ο ίδιος ο επιχειρηματίας, ο εργοδότης, ο καπιταλιστής -ας το πει ο καθένας όπως θέλει- που θα επενδύσει. Η Κυβέρνηση αποφεύγει να χρησιμοποιήσει αυτή τη «σκληρή» γλώσσα, όπως λένε, πολλές φορές, για εμάς στο Κ.Κ.Ε. και να τους ονοματίσει, σε μία προσπάθεια άμβλυνσης της κοινής γνώμης, δεδομένου ότι οι όροι είναι, αρνητικά, φορτισμένοι με την έννοια της εκμετάλλευσης, της υπεραξίας και του κέρδους.

Δεύτερον, αίρονται και οι τελευταίοι περιορισμοί που υπήρχαν για περιοχές στις οποίες επιτρέπονταν οι καταδύσεις και ανοίγει ο δρόμος να παραδοθούν περιοχές απαγορευμένες μέχρι σήμερα, όπως λίμνες, ποτάμια, σπήλαια, θαλάσσιες περιοχές, αιγιαλοί, ακτές, ενάλιοι αρχαιολογικοί χώροι, ναυάγια, μνημεία, προστατευόμενα ευαίσθητα θαλάσσια οικοσυστήματα και περιοχές που βρίσκονται σε δίκτυο «Natura» 2000, καταδυτικά πάρκα, ακόμα και νησιωτικά συμπλέγματα, δέλτα ποταμών κ.α.. Είναι μεγάλος ο κατάλογος.

Όλα αυτά, τα δίνουν σε επιχειρηματικούς ομίλους, σε διάφορες μη κυβερνητικές οργανώσεις. Μετά, δηλαδή, τα δάση και τα βουνά, τώρα παραδίδετε στο κεφάλαιο τους υδάτινους πόρους και τις θάλασσες, σαν να είναι οικόπεδα. Σαν να είναι το οικόπεδό σας. Δηλαδή, σαν να είναι δικό σας και σαν να μην ανήκει στον ελληνικό λαό.

Επιπλέον σημαντικές παραγωγικές δραστηριότητες θα περιοριστούν, όπως η παράκτια αλιεία, για να αναπτυχθεί ο Καταδυτικός Τουρισμός. Μάλιστα, σε ορισμένες περιπτώσεις, θα δείτε ότι θα παρουσιαστεί και σαν υποκατάστατό τους, η παράκτια αλιεία.

Ξέρετε τι σημαίνει παράκτια αλιεία; Είναι οι μικροί αλιείς, είναι οι αυτοαπασχολούμενοι, αυτοί που «πνίγηκαν» εν μέσω της κρίσης του κορονοϊού. Ορισμένους τους κοροϊδέψατε και τους δώσατε κάτι πενταροδεκάρες, ενώ σε πολλούς από αυτούς δεν δώσατε, απολύτως, τίποτα.

Οι φορείς διαχείρισης για τα καταδυτικά πάρκα, όπως προβλέπει το σχέδιο νόμου, θα είναι το «εργαλείο» για να παραχωρούνται σε επιχειρηματικούς ομίλους. Το Κράτος, πλέον, δεν θα έχει τον πλήρη έλεγχο των θαλάσσιων περιοχών και των υδάτινων πόρων.

Σε ότι αφορά στην υποτιθέμενη προστασία των οικοσυστημάτων από τους φορείς διαχείρισης, υπάρχει, ήδη, η πείρα από δασικά οικοσυστήματα, που μόνο προστασία δεν έχουν από τους φορείς διαχείρισης που έχουν παραδοθεί, ενώ οι δημόσιες υπηρεσίες δεν μπορούν να παρέμβουν.

Τρίτον, τίθεται ζήτημα για το τι θα γίνει με περιοχές και οικοσυστήματα που είναι κοντά ή γειτονεύουν με σύνορα. Όταν παραχωρούνται σε επιχειρηματικούς ομίλους και φορείς διαχείρισης, τίθεται σοβαρό ζήτημα και ασφάλειας της χώρας, πολύ περισσότερο όταν μονοπωλιακοί όμιλοι στον τουρισμό, θα έχουν συμφέρον να αναπτύσσεται συνεργασία και τουριστικές δραστηριότητες στο Αιγαίο και με τα τουρκικά παράλια.

Τέταρτον, το αστικό κράτος, αυτό που υπηρετείτε, όχι μόνο αναλαμβάνει με το νομοσχέδιο για λογαριασμό των μονοπωλίων να συγκροτήσει συμβούλια και όργανα για να προωθήσει τα ζητήματα του Καταδυτικού Τουρισμού, όπως επεξεργασία σχεδίων, συντονισμό και προβολή, αλλά δίνει και οικονομικά κίνητρα, «πακτωλό» χρημάτων και νέες ελαφρύνσεις, γι’ αυτές τις καπιταλιστικές επενδύσεις.

Όλα αυτά αναλύονται συγκεκριμένα στην ειδική έκθεση του σχεδίου νόμου και σε βάρος του Κρατικού Προϋπολογισμού, όπως για παράδειγμα, δαπάνες που αφορούν στην ανάπτυξη και προβολή του Καταδυτικού Τουρισμού. Δηλαδή, το Κράτος για λογαριασμό των επιχειρηματιών. Να έλεγε κανείς ότι ήταν επένδυση του δημοσίου, του κράτους, να πει ας τα βάλει από τον Κρατικό Προϋπολογισμό. Όμως, εδώ δεν είναι τέτοια περίπτωση.

Επίσης, προβλέπεται υπαγωγή της επενδυτικής δαπάνης για τη δημιουργία γηπέδων γκολφ εννέα οπών στα κίνητρα της αναπτυξιακής νομοθεσίας, επιδότηση της ίδρυσης και λειτουργίας καταδυτικών αξιοθεάτων, απαλλοτρίωση οδών για την ενσωμάτωσή τους στις εκτάσεις Περιοχών Ολοκληρωμένης Τουριστικής Ανάπτυξης, απώλεια εσόδων από την απαλλαγή από τον φόρο δωρεάς των χορηγιών, για τη χωροθέτηση, την αδειοδότηση, την ίδρυση, την κατασκευή, τη λειτουργία των Καταδυτικών Πάρκων και ελεύθερων τεχνητών θαλάσσιων αξιοθέατων και έκπτωση των σχετικών δαπανών από τα ακαθάριστα έσοδα των οριζόμενων φυσικών και νομικών προσώπων.

Οι απώλειες αυτές -τονίζεται- ότι θα αναπληρωθούν από άλλες πηγές εσόδων του Κρατικού Προϋπολογισμού. Από ποιες άραγε; Μήπως, θα τα πάρει από την άλλη «τσέπη» του επιχειρηματία; Όχι.

Έτσι κι αλλιώς, στα φορολογικά έσοδα του Κράτους, μόλις το 5% αφορά τους μεγάλους επιχειρηματικούς ομίλους. Για όλα τα υπόλοιπα φορολογικά έσοδα βάζει το χέρι στην «τσέπη» βαθιά η εργατική λαϊκή οικογένεια που έχει «στεγνώσει» στην κυριολεξία, για να καλύψει την κρίση, την οποία έχει προκαλέσει ένα βάρβαρο και αδίστακτο σύστημα, όπως είναι το καπιταλιστικό.

Πέμπτον, προκύπτουν σοβαρά ζητήματα, διότι αρκετές διατάξεις του νομοσχεδίου μοιάζουν «φωτογραφικές», όπως τα ναυάγια των πλοίων και των αεροσκαφών με αρχαιολογική σημασία. Αυτά τα αξιοθέατα είναι συγκεκριμένα, όμως, στην Ελλάδα, όπως είναι το ναυάγιο των Αντικυθήρων, της Ζάκυνθου και αλλού.

Έκτον, δίνεται η δυνατότητα δημιουργίας Καταδυτικών Πάρκων σε θαλάσσιες περιοχές, συμπεριλαμβανομένου του πυθμένα ενάλιων αρχαιολογικών χώρων, ναυαγίων, μνημείων και ιστορικών τόπων. Έχει πέσει κάτι στην αντίληψή μας για τη νήσο Γυάρο, τη Μακρόνησο, τη Γαύδο, τη Σπιναλόγκα, τη Γραμβούσα, τη Χρυσή και πολλές άλλες τέτοιες παρόμοιες περιοχές που η χώρα είναι γεμάτη.

Η διάρκεια παραχώρησης δίνεται για είκοσι έτη με δυνατότητα ανανέωσης για ακόμη δέκα έτη. Το ετήσιο αντάλλαγμα, το μίσθωμα, δηλαδή, για την παραχώρηση, αμιγώς, του θαλάσσιου χώρου του καταδυτικού πάρκου, δεδομένου του περιβαλλοντικού και ευρύτερου αναπτυξιακού χαρακτήρα των ωφελειών για τις τοπικές κοινωνίες, καθώς και της «ήπιας» κερδοφορίας των καταδυτικών πάρκων, διαμορφώνεται κλιμακωτά σε συσχέτιση με τη μέση τιμή παραχώρησης απλής χρήσης αιγιαλού, ανά Δήμο. Ακόμη μία προκλητική οικονομική παραχώρηση στους επιχειρηματικούς ομίλους. Μάλιστα, για την καταβολή του μισθώματος δίνεται περίοδος χάριτος ενός έτους από την παραχώρηση για την οποία δεν καταβάλλεται μίσθωμα.

Έβδομον, η παραπάνω επενδυτική δραστηριότητα συνδέεται άμεσα με την εναρμόνιση του υφιστάμενου πλαισίου των Περιοχών Ολοκληρωμένης Τουριστικής Ανάπτυξης με το νέο σύστημα σχεδιασμού του χωροταξικού νόμου 4447/2016, προκειμένου, πιο ευέλικτα, χωρίς εμπόδια, να μπει η επιχειρηματική δράση σε αυτές τις περιοχές. Επιπλέον, αλλάζει το θεσμικό πλαίσιο των τουριστικών λιμενικών εγκαταστάσεων αλλά και του πολεοδομικού πλαισίου που διέπει τις τουριστικές εγκαταστάσεις.

Δηλαδή, τα «σαρώνετε» όλα! «Ο λύκος στην αναμπουμπούλα χαίρεται». Και σε αυτή την «αναμπουμπούλα» έχουμε πάρα πολλούς πολιτικούς και οικονομικούς «λύκους» που διαπλέκονται και χαίρονται.

Ουσιαστικά, αυτό το νομοσχέδιο συμπληρώνει και παραχωρεί τουριστικούς λιμένες, παραθαλάσσιες ζώνες και καταφύγια σε επιχειρηματική εκμετάλλευση. Μάλιστα, αναγορεύει το ΤΑΙΠΕΔ σε αρχή σχεδιασμού για τη διαχείριση, πράγμα που «ανοίγει» τον δρόμο σε συμβάσεις με επιχειρηματικούς ομίλους, γιατί αυτός είναι ο ρόλος και η ύπαρξη του ΤΑΙΠΕΔ. Δεν είναι κανένας άλλος. Αυτός είναι.

Οι Περιοχές Ολοκληρωμένης Τουριστικής Ανάπτυξης λειτουργούν ως «εργαλείο» προσέλκυσης επενδύσεων σαν οργανωμένη ανάπτυξη ξενοδοχειακών μονάδων και υποδομών, κυρίως, της υψηλής ποιότητας. ΟΙ Περιοχές Ολοκληρωμένης Τουριστικής Ανάπτυξης δεν αρκούνται στα «rooms to let» και στις μεγάλες ή μικρές ξενοδοχειακές μονάδες που γνωρίζουμε τα τελευταία σαράντα χρόνια. Τα σύνθετα τουριστικά καταλύματα στηρίζονται σε εκτάσεις χιλιάδων στρεμμάτων με αριθμό κλινών και κατοικιών, άνω των 2.000. Χτίζονται πάνω σε περιοχές με ιδιαίτερη φυσική ομορφιά για την προσέλκυση τουριστών. Τα σύμφυτα μοιάζουν με μικρές πόλεις που περιλαμβάνουν ψιλικατζίδικα, εστιατόρια, μέχρι και τράπεζες, ταχυδρομεία, ενώ στις περιφέρειές τους, συνήθως, εκτείνονται γήπεδα γκολφ για να παίζουν οι VIP φιλοξενούμενοι.

Tα αποτελέσματα από την εφαρμογή των Περιοχών Ολοκληρωμένης Τουριστικής Ανάπτυξης σε άλλες χώρες στην Ισπανία, την Πορτογαλία, την Ιρλανδία, από τη δεκαετία του ΄80 είναι τραγικά. Μιλάμε για καταστροφή του φυσικού περιβάλλοντος, εκτεταμένη ανεργία για τους εργαζόμενους.

Εκτός των άλλων, στο σχέδιο νόμου υπάρχουν και διατάξεις που είναι «φωτογραφικές» και αφορούν συγκεκριμένες περιοχές τουριστικής ανάπτυξης. Αυτή τη στιγμή, στη χώρα μας υπάρχουν δύο τέτοιες περιοχές. Είναι η Μεσσηνία με το Costa Navarino και της Ατάλαντης, όπου δεν έχουν, ακόμη, ξεκινήσει οι εργασίες.

Ο στόχος είναι προφανής. Δηλαδή, να επεκταθούν και σε άλλες τουριστικές περιοχές, όπως ανέφερα και προηγουμένως, στην Κρήτη, τη Ρόδο, τις Κυκλάδες, το Ιόνιο. Πολλές περιοχές «Natura» έχουν «μπει στο μάτι» ομίλων σε όλη την Ελλάδα. Περιοχές, που θα σας λέγαμε από αυτό το Βήμα, ότι θα είναι πρόκληση, εάν τολμήσετε να «βάλετε χέρι» στη νήσο Γυάρο, που, ήδη, είναι γνωστό ότι έχει εμπλακεί η ΜΚΟ Παγκόσμιο Ταμείο για τη Φύση.

Μπορεί να γελάτε. Έχει μία συγκεκριμένη ιστορία η νήσος Γυάρος. Μπορεί να είστε στο αντίπαλο στρατόπεδο, αλλά μην είστε ανιστόρητοι. Να σέβεστε την ιστορία αυτού του τόπου, γιατί η Γυάρος, όπως και η Μακρόνησος και άλλα νησιά που έχετε «βάλει στο μάτι», είναι μέρος της ιστορίας του λαού μας.

Με τις παρούσες διατάξεις προβλέπεται, εκ νέου, η επέκταση Περιοχών Ολοκληρωμένης Τουριστικής Ανάπτυξης με τη δημιουργία σύνθετων τουριστικών καταλυμάτων, δηλαδή, της προσθήκης τουριστικών επιπλωμένων κατοικιών, οι οποίες στη συνέχεια θα πωληθούν.

Επιπλέον, προβλέπεται η αυτοτελής δημιουργία νέων ΠΟΤΑ από κατάτμηση της αρχικής, αρκεί να έχει ελάχιστο εμβαδόν 800 στρέμματα. Βέβαια, ο νομοθέτης προνοεί και προλαμβάνει τις χρήσεις γης, όπως αυτές ίσχυσαν, κατά τον χρόνο ανακήρυξης της Περιοχής Ολοκληρωμένης Τουριστικής Ανάπτυξης. Το συμπέρασμα είναι ότι οι σύνθετες και ολοκληρωμένες τουριστικές υποδομές μικτής χρήσης είναι εντατικότερης εκμετάλλευσης, απ’ ό,τι οι Περιοχές Ολοκληρωμένης Τουριστικής Ανάπτυξης.

Σε αυτά τα πλαίσια, προβλέπονται αναγκαστικές απαλλοτριώσεις, η ενσωμάτωση δημοσίου χώρου, όπως τα ρέματα σε ιδιωτικές εκτάσεις και αύξηση δόμησης από την άρση των περιορισμών που υπήρχαν προηγουμένως, λόγω κατάτμησης των γηπέδων από ρέματα.

Όγδοον, στο σχέδιο νόμου εισάγεται ένας νέος όρος αυτός του glamping.Τα glamping είναι τουριστικά καταλύματα πολυτελούς διαμονής στην ύπαιθρο, στη φύση, που αναγείρονται σε εκτός σχεδίου περιοχές και περιλαμβάνουν διαφοροποιημένους τύπους διαμονής.

Επίσης, θεσπίζεται σήμα glamping, το οποίο χορηγείται από το Υπουργείο Τουρισμού, αλλά η πιστοποίηση, δηλαδή η διενέργεια ελέγχων, ανατίθεται σε εξουσιοδοτημένους, από το Ξενοδοχειακό Επιμελητήριο Ελλάδος, διαπιστευμένους φορείς πιστοποίησης. Δηλαδή, ανοίγει ο δρόμος για έλεγχο και του εξοχικού τουρισμού από μεγάλους ομίλους, που θα έχουν τις προδιαγραφές.

Συνεπώς, άλλη μία δραστηριότητα, που αντί να την έχει ο δημόσιος φορέας τουρισμού, ανατίθεται σε ιδιωτικές εταιρείες, ενώ τον έλεγχο των υγειονομικών πρωτοκόλλων των τουριστικών καταλυμάτων θα τον έχουν και εδώ οι ιδιώτες. Δημόσιο και έλεγχοι δεν συνάδουν, πλέον.

 Κλείνοντας, κύριε Πρόεδρε, θεωρούμε ότι αυτό το νομοσχέδιο έρχεται να «κουμπώσει» με το περιβαλλοντοκτόνο νομοσχέδιο που ψήφισε πρόσφατα η Κυβέρνηση, με την ανοχή και την έμμεση στήριξη του ΣΥΡΙΖΑ, αλλά και με τις ρυθμίσεις που τώρα προωθεί με πρόσχημα την οργανωμένη προφύλαξη από τον κορονοϊό, νομιμοποιώντας την επιχειρηματική δράση πάνω σε κάθε σπιθαμή ελεύθερης γης παραλίας.

Η Κυβέρνηση στηρίζει το τουριστικό «θαύμα» και με τα ίδια ακριβώς «εργαλεία» προσπαθεί να το «θωρακίσει» απέναντι στην πανδημία και την οικονομική κρίση, δίνοντας το «πράσινο φως» για επιχειρηματικό «ξεσάλωμα». Θύμα και πάλι είναι οι εργαζόμενοι, το φυσικό περιβάλλον και η ποιότητα ζωής του λαού.

Αυτό το αφήγημα, ότι ο τουρισμός είναι η «ναυαρχίδα» της οικονομίας και ότι καπιταλιστική ανάπτυξη σημαίνει περισσότερες δουλειές και προστασία των εργαζομένων έχει, πλέον, «καταρρεύσει». Η «ναυαρχίδα» του καπιταλισμού είναι η ανταγωνιστικότητα και η κερδοφορία του κεφαλαίου. Ο τουρισμός και οι διακοπές είναι πολυτελές εμπόρευμα και όχι κοινωνικό δικαίωμα.

Παίζετε, λοιπόν, με τον πόνο, τον φόβο και την αγωνία των εργαζομένων για το αν θα έχουν φέτος μεροκάματο. Με την ίδια απειλή θέλετε να ξεμπερδεύετε με ό,τι απέμεινε από τις συμβάσεις στον τουρισμό, ακόμη και με τη στοιχειώδη υποχρέωση των μεγαλοξενοδόχων να επαναπροσλαμβάνουν τους εποχικούς υπαλλήλους με την έναρξη της νέας σεζόν. Βεβαίως, αυτή η «επίθεση» δεν αφορά μόνο τους ξενοδοχοϋπάλληλους και τους εργαζόμενους στον επισιτισμό, αφορά όλη την εργατική τάξη. Αφορά τους αυτοαπασχολούμενους, τους φτωχούς αγρότες, τους πάντες .

Είναι, άλλωστε, ασφαλές κριτήριο το γεγονός, ότι ο τουρισμός είναι από τους κλάδους που η κερδοφορία του «άνθησε» όλα τα προηγούμενα χρόνια και μαζί της «άνθησαν», ούτε μία, ούτε δύο, αλλά δεκατέσσερις διαφορετικές εργασιακές σχέσεις.

Το Κ.Κ.Ε τοποθετείται σε αυτό νομοσχέδιο, όπως σε όλα, με κριτήριο ποιον έρχεται να «υπηρετήσει». Αυτό δεν «υπηρετεί» τους εργαζόμενους, δεν «υπηρετεί» τη συντριπτική πλειοψηφία του λαού μας, ακριβώς, γιατί αποτελεί ένα πανάκριβο «εμπόρευμα» για τους λίγους.

Για το Κ.Κ.Ε τουρισμός σημαίνει ελεύθερος χρόνος, σημαίνει οργανωμένος κοινωνικός τουρισμός, σημαίνει δουλειά για όλους, σημαίνει εξάλειψη της «αναρχίας» της καπιταλιστικής παραγωγής. Όλα αυτά θα εξασφαλιστούν μόνο αν η καπιταλιστική ιδιοκτησία στα μέσα παραγωγής γίνει κοινωνική και αν καταργηθεί το καπιταλιστικό κέρδος.

Σε αυτό το πλαίσιο, θα είναι δυνατό να εξασφαλίζεται η συνεχής τουριστική κίνηση για τις λαϊκές ανάγκες όλο τον χρόνο, τόσο τους χειμερινούς, όσο και τους θερινούς μήνες, αξιοποιώντας όλες τις μορφές τουρισμού.

Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο Ειδικός Αγορητής της Ελληνικής Λύσης, ο Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Πρόεδρε, κυρίες και κύριοι Βουλευτές, με το παρόν νομοσχέδιο γίνεται προσπάθεια, ατυχής προσπάθεια, διαφοροποίησης του ελληνικού τουριστικού προϊόντος, έτσι ώστε να αυξηθούν τα έσοδά του και η τουριστική σεζόν. Δυστυχώς, σε μία άσχημη συγκυρία, αφού η διαβούλευση ξεκίνησε την ίδια εποχή με το «κλείδωμα» της οικονομίας, λόγω της πανδημίας. Η τελευταία μάς εμποδίζει να επεκταθούμε σε νέες αγορές, όπως σε αυτή της Κίνας, στην οποία η Κυβέρνηση είχε στόχο τους 500.000 τουρίστες. Ένας αριθμός που δεν είναι, βέβαια, μεγάλος, αλλά αρκετά σημαντικός.

Σε γενικές γραμμές, ο τουρισμός μας με 18,2 δισεκατομμύρια ευρώ άμεσα έσοδα το 2019 και με, περίπου, 31 εκατομμύρια αφίξεις, εκ των οποίων 4 εκατομμύρια Γερμανούς περίπου, 3,5 εκατομμύρια Βρετανούς, 1,5 εκατομμύριο Γάλλους, 1,1 εκατομμύριο Αμερικανούς και, μόλις, 580.000 Ρώσους το 2019, αντιμετωπίζει πρόβλημα, όσον αφορά τη μέση δαπάνη ανά τουρίστα, η οποία είναι πάρα πολύ χαμηλή στην Ελλάδα, στα 564 ευρώ.

Την ίδια στιγμή, στην Τουρκία, η μέση δαπάνη το 2019 ήταν 666 δολάρια, με έσοδα 34,6 δισεκατομμύρια δολάρια και με 45 εκατομμύρια τουρίστες, εκ των οποίων τα 7 εκατομμύρια Ρώσοι και τα 5 εκατομμύρια Γερμανοί. Επομένως, υπάρχουν πάρα πολλά που πρέπει να κάνουμε καλύτερα. Ειδικά, σε ότι αφορά στη μέση δαπάνη, η οποία μειωνόταν συνεχώς τα τελευταία χρόνια, από 745 ευρώ το 2005, στα 470 ευρώ το 2016, έχοντας, ευτυχώς, έκτοτε αυξηθεί, αλλά πολύ λίγο.

Βέβαια, το χειρότερο όλων είναι ότι το μεγαλύτερο μέρος των προμηθειών της τουριστικής μας «βιομηχανίας» -εμείς δεν τη θεωρούμε «βιομηχανία», αλλά έτσι, συνήθως, αποκαλείται- άνω του 80% προέρχεται από εισαγωγές, κλιμακώνοντας έτσι το εμπορικό μας έλλειμμα, όσο αυξανόταν ο τουρισμός, με αποτέλεσμα να παραμένουν λίγα έσοδα στη χώρα. Εμείς είμαστε, επίσης, υπέρ της διαφοροποίησης του τουριστικού μας μοντέλου μέσω νέων προϊόντων και της αύξησης της μέσης δαπάνης, όπως φαίνεται καθαρά από το πρόγραμμά μας, από το πρόγραμμα της Ελληνικής Λύσης.

Το νομοσχέδιο, όμως, ασχολείται μόνο αποσπασματικά με τον Θαλάσσιο Τουρισμό, με τον Καταδυτικό Τουρισμό, με μία μόνο διάταξη για τα σκάφη αναψυχής, καθώς, επίσης, με τον Οικολογικό Τουρισμό με το glamping, ενώ, εν μέρει, με τον Ιαματικό Τουρισμό, με τον Χειμερινό Ορεινό και με τον Αθλητικό, με το γκολφ.

Υπάρχουν πολλά άλλα είδη τουρισμού, στα οποία θα έπρεπε να αναφέρεται το νομοσχέδιο, αφού έχουν καλύτερες προοπτικές, μεγαλύτερα έσοδα, όπως ο Πολιτιστικός Τουρισμός, όπου ως χώρα έχουμε μεγάλα πλεονεκτήματα, ο Εκπαιδευτικός Τουρισμός, που θα ενισχυόταν, επίσης, από την ελληνική Ομογένεια, ο Αγροτουρισμός, που θα βοηθούσε, παράλληλα, στην αύξηση των εξαγωγών τροφίμων ή ο Ιατρικός Τουρισμός, που έχει πολύ μεγάλες προοπτικές.

Σύμφωνα με μελέτη της diaNEOsis, μπορούν να προστεθούν 1,5 δισεκατομμύριο ευρώ έσοδα και 20.000 θέσεις εργασίας, μόνο από τον Ιατρικό Τουρισμό, καθώς, επίσης, 2 δισεκατομμύρια ευρώ και 26.000 θέσεις εργασίας από τον Ιαματικό.

Επιπλέον, 13,6 δισεκατομμύρια ευρώ από τον Τουρισμό Ευεξίας, με 179.000 θέσεις εργασίας. Είναι κάτι που προτείνουμε και εμείς με το πρόγραμμά μας, αν και δεν συμμεριζόμαστε αυτά τα νούμερα, θεωρώντας τα, μάλλον, πολύ υψηλά.

Ο Ιατρικός Τουρισμός, πάντως, μπορεί να αναπτυχθεί, σε συνδυασμό με τον Τουρισμό Ευεξίας και με τον Ιαματικό για την τρίτη ηλικία, έτσι ώστε να διαμορφωθεί ένα, πραγματικά, νέο τουριστικό προϊόν.

Ένα πολύ μεγάλο θέμα, βέβαια, είναι ο φετινός τουρισμός, ο οποίος πρέπει να διασωθεί, ενώ υπάρχουν περιθώρια, αφού το 77% των αφίξεων, συγκεντρώνεται στο 3ο τρίμηνο, που μάλλον θα διευρυνθεί, υποθέτοντας πως η πανδημία θα υποχωρήσει και, ήδη, υποχωρεί.

Εν προκειμένω, έχουμε ένα πολύ μεγάλο ανταγωνιστικό πλεονέκτημα απέναντι στην Ιταλία, την Ισπανία και την Τουρκία, αφού τα κρούσματα στην Ελλάδα είναι πολύ χαμηλότερα και, ήδη, υποχωρούν, αρκεί να μην ξεφύγουν από τον έλεγχο στις μεταναστευτικές δομές και να μην εμφανιστούν νέα από τις εισροές των παράνομων μεταναστών.

Εκτός αυτού, μάς δίνεται μία μεγάλη ευκαιρία να αλλάξουμε το αποτυχημένο επιχειρησιακό μοντέλο του φθηνού τουρισμού, που απομυζείται από τις ξένες τουριστικές εταιρείες, όπως από τη γερμανική TUI.

Η ευκαιρία αυτή πηγάζει από τη δυνατότητά μας να πουλήσουμε αυτό το έτος, το 2020, υγειονομική ασφάλεια, σημειώνοντας, πως αυτό που πρέπει να μας ενδιαφέρει, δεν είναι οι τουριστικές αφίξεις αλλά τα έσοδα. Εν προκειμένω, πρέπει να μειώσουμε την προσφορά εις βάρος των αφίξεων, αυξάνοντας τις τιμές προς όφελος των εσόδων.

Για παράδειγμα, εάν θεωρούμε πως η Μύκονος παρέχει υγειονομική ασφάλεια, εννοώ ΜΕΘ, νοσοκομεία, γιατρούς κ.λπ., για 5.000 τουρίστες, η Ζάκυνθος για 10.000 και η Κρήτη για 100.000 - πρόκειται βέβαια για μία υπόθεση εργασίας με τυχαία νούμερα - θα πρέπει να κατευθύνουμε ανάλογα την τουριστική κίνηση, διαφημίζοντας, κατάλληλα, το συγκεκριμένο concept, τον Υγειονομικό Τουρισμό.

Με τον τρόπο αυτό, αντί για 30 εκατομμύρια τουρίστες, που έτσι κι αλλιώς θα μειωθούν, με άμεσα έσοδα 18,2 δισεκατομμύρια ευρώ, θα έχουμε υποθετικά 20 εκατομμύρια τουρίστες, με 15 δισεκατομμύρια ευρώ έσοδα. Οπότε, η απώλεια μας θα είναι περιορισμένη, ενώ οι υποδομές μας, που έχουν καταπονηθεί τα τελευταία χρόνια, αφού οι επενδύσεις που διενεργούνται έχουν μειωθεί κατά 50% κάθε χρόνο, θα μπορούν να στηρίξουν, πραγματικά, τον τουρισμό.

Η Ελλάδα, άλλωστε, λόγω του μεγέθους της, δεν είναι κατάλληλη για μαζικό τουρισμό, αλλά για επιλεγμένο, με ακριβότερες τιμές και με υπηρεσίες υψηλού επιπέδου. Θα πρέπει, λοιπόν, να χειριστούμε τη χώρα μας ως μία μπουτίκ. Κάτι που οφείλουμε να «υιοθετήσουμε» και στον τομέα των τροφίμων, αφού οι κλιματικές και λοιπές συνθήκες στη χώρα μας, επιτρέπουν την καλλιέργεια προϊόντων υψηλής ποιότητας.

Εάν συντονίσουμε σωστά την ελληνική παραγωγή, δίνοντας ανάλογα κίνητρα στα ξενοδοχεία για την αγορά ελληνικών προϊόντων, δεν θα καταναλώνονται πια πάνω από 80% των τουριστικών μας εσόδων σε εισαγωγές, αλλά πολύ λιγότερα, με στόχο το 25%, τουλάχιστον, της Ιταλίας.

Με τον τρόπο αυτό, στηρίζεται, ταυτόχρονα, ο τέταρτος συντελεστής του ΑΕΠ μας, «εξαγωγές μείον εισαγωγές» ή το εμπορικό ισοζύγιο, οπότε το σημερινό μας πρόβλημα μετατρέπεται σε ευκαιρία.

Κλείνοντας την εισαγωγή μας, θα θέλαμε να εκφράσουμε τον σκεπτικισμό και την ανησυχία μας ως προς τα μέτρα της πανδημίας, τα οποία, θεωρούμε, πως πρέπει να τεθούν σε διαβούλευση, τόσο σε ότι αφορά στα μέτρα ασφαλείας, που μπορεί να επιβαρύνουν περισσότερο τις μικρομεσαίες επιχειρήσεις ή να είναι υπερβολικά, όσο και τις αγορές προέλευσης τουριστών, τις διακρατικές συμφωνίες, τις τοποθεσίες στην Ελλάδα που θα δοθεί «βάρος» και τις υπόλοιπες που θα πρέπει να στηριχθούν.

Σε κάθε περίπτωση, αδυνατούμε να καταλάβουμε την τεράστια διαφορά των προβλέψεων μεταξύ των Υπουργείων Τουρισμού και Οικονομικών. Μας κάνει τεράστια εντύπωση.

Ειδικότερα, όταν ο Υπουργός Τουρισμού αναφέρεται σε πτώση των τουριστικών εσόδων μας, κατά 80% έως 90%, -είπε χαρακτηριστικά πως «είναι ζήτημα εάν διατηρήσουμε το 10% έως 20%»-, τότε προβλέπει μείωση, κατά 15 δισεκατομμύρια, περίπου, των άμεσων εσόδων και 30 δισεκατομμύρια των συνολικών εσόδων.

Το γεγονός αυτό σημαίνει από μόνο του πτώση του Α.Ε.Π. μας μόνο από τον τουρισμό, πάνω από 15%, όταν, από την άλλη πλευρά, ο Υπουργός Οικονομικών υπολογίζει συνολική μείωση του Α.Ε.Π. μας, απ' όλους τους κλάδους, κατά 5% έως 9%.

Αλήθεια, ο Υπουργός Τουρισμού, με τις επαφές που διαθέτει με ταξιδιωτικές εταιρείες, με πρεσβείες, ξενοδοχεία και όλα τα υπόλοιπα, δεν μπορεί να προβεί σε καλύτερες προβλέψεις; Είναι ντροπή να στηριζόμαστε σε αυθαιρεσίες, με τις δυνατότητες που υπάρχουν σήμερα.

Πρόσφατα, στις 12 Μαΐου, είπε πως «στην καλύτερη περίπτωση, θα διασώσουμε 8 δισεκατομμύρια», από τα 18,2 δισεκατομμύρια. Άρα, μιλάμε για απώλεια 20 δισεκατομμυρίων, άμεσα και έμμεσα ή 10% του Α.Ε.Π.. Με τέτοια ηττοπάθεια δεν πάμε πουθενά. Η Ελλάδα μπορεί να τα καταφέρει και μπορεί να διατηρήσει τα περσινά της έσοδα, αρκεί να κάνει σωστές κινήσεις.

Σχετικά με το νομοσχέδιο, στο Ά μέρος, «υιοθετούνται» μέτρα για την ανάπτυξη του Καταδυτικού Τουρισμού, όπως το καταδυτικό συμβούλιο, τα καταδυτικά πάρκα και οι τρόποι πρόσβασης σε αυτά, σε ναυάγια, καθώς, επίσης, σε αρχαιολογικούς χώρους.

Στο Β΄ Μέρος, παρατίθενται διατάξεις για τις Περιοχές Ολοκληρωμένης Τουριστικής Ανάπτυξης, τις ΠΟΤΑ όπως αναφέρονται, σε ότι αφορά στον διαχωρισμό και τις πολεοδομικές ρυθμίσεις για τις τουριστικές εγκαταστάσεις, γενικότερα, κάτι που πιστεύουμε ότι αφορά στην ανάπτυξη πολυτελών κατοικιών και ξενοδοχείων, τα condo hotels.

Επίσης, αναφέρεται στα τουριστικά λιμάνια, σε σχέση με τη δημιουργία θέσεων ελλιμενισμού για σκάφη αναψυχής, κάτι που θεωρούμε απαραίτητο. Εκτός αυτού, διευκολύνει τη δημιουργία τουριστικών εγκαταστάσεων σε δασικές και αγροτικές περιοχές, όσον αφορά καταλύματα, εγκαταστάσεις σκι και γήπεδα γκολφ, που εντάσσονται και στα κίνητρα του αναπτυξιακού νόμου.

Στο Γ΄ Μέρος, εισάγεται η έννοια της πολυτελούς διαμονής στη φύση, που μαθαίνουμε ότι λέγεται glamping, επειδή είναι ένα είδος πολυτελούς κάμπινγκ, συνήθως σε απομακρυσμένες περιοχές. Εν προκειμένω, χρειάζονται κάποιοι κανονισμοί πιστοποίησης αυτών των εγκαταστάσεων, ενώ δεν είναι κάτι, εντελώς, καινούργιο ή συνταρακτικό, όσον αφορά τους τζίρους. Μπορεί να πρόκειται για μία παροδική μόδα. Όμως, δεν βλάπτει να προστεθεί στο τουριστικό μας προϊόν, υπό όρους, βέβαια.

Στο Δ΄ Μέρος, περιλαμβάνονται διάφορες διατάξεις, όπως για την εκμετάλλευση αιγιαλών, τη λειτουργία πισινών, για τη στελέχωση του ΕΟΤ για δράσεις προβολής, καθώς, επίσης, για τις Σχολές Τουριστικών Επαγγελμάτων.

Σήμερα, θα περιοριστούμε σε μερικά μόνο σημεία, ενώ στα υπόλοιπα και, επί των άρθρων, θα αναφερθούμε στην επόμενη συνεδρίαση της Επιτροπής.

Ξεκινώντας από τον Καταδυτικό Τουρισμό, θέλω να πω, ότι είναι, σχετικά, περιορισμένος, όσον αφορά τα έσοδα, ενώ καθορίζεται περισσότερο από την αγορά εξοπλισμού. Για παράδειγμα, πολλοί πωλητές εξοπλισμού προωθούν ταξίδια για να χρησιμοποιήσουν τον εξοπλισμό οι πελάτες τους.

Η αξία της αγοράς καταδυτικού εξοπλισμού είναι, περίπου, 250 εκατομμύρια δολάρια στις Ηνωμένες Πολιτείες. Αναφέρω μία μεγάλη περιοχή για να έχουμε μία καλύτερη σύγκριση. Άλλα τόσα είναι στον υπόλοιπο πλανήτη. Τα περισσότερα, δηλαδή, είναι στις Ηνωμένες Πολιτείες, όπου υπάρχουν 2,8 εκατομμύρια δύτες και 6 εκατομμύρια διεθνώς.

Όλα αυτά, βέβαια, αφορούν όσους χρησιμοποιούν αναπνευστικό μηχανισμό, ενώ αυτοί που χρησιμοποιούν μόνο αναπνευστήρα, υπολογίζονται σε 11 εκατομμύρια στις Ηνωμένες Πολιτείες και σε 20 εκατομμύρια διεθνώς. Άρα, φαίνεται καθαρά ότι είναι ένα αμερικανικό προϊόν.

Σύμφωνα, τώρα, με τον Οργανισμό Καταδυτικού Εξοπλισμού και Μάρκετινγκ των Ηνωμένων Πολιτειών, η καταδυτική αγορά προσφέρει στο Α.Ε.Π. τους 11 δισεκατομμύρια δολάρια, ενώ αυξάνεται με ρυθμούς της τάξης του 9%.

Επομένως, πρόκειται για μικρά μεγέθη, αν και δεν έχουμε κάτι εναντίον, χωρίς να γνωρίζουμε, όμως, τι προβλήματα θα δημιουργήσει, όσον αφορά την παρουσία του σε αρχαιολογικούς χώρους, σε χώρους NATURA, αν και βλέπουμε ότι υπάρχουν προβλέψεις, καθώς, επίσης, γενικότερα σε σχέση με ατυχήματα, που, δυστυχώς, είναι πολύ συχνά στις ελληνικές θάλασσες, με ταχύπλοα που δεν προσέχουν τους δύτες ή άλλα.

Θα προτείναμε, πάντως, να γίνει η παραγωγή του εξοπλισμού στην Ελλάδα, έχοντας την άποψη πώς συνέβαινε κάτι ανάλογο στο παρελθόν, ενώ θα προσέφερε κάποια έσοδα. Επίσης, να στηριχτεί η παραγωγή σκαφών υποβρύχιας παρακολούθησης, με τζάμια στον πυθμένα, κάτι που θα μπορούσε να βοηθήσει τη ναυπηγική μας «βιομηχανία», δημιουργώντας σοβαρές θέσεις εργασίας. Αυτό εννοούμε, όταν λέμε ότι ο τουρισμός δεν είναι «βιομηχανία», επειδή δεν δημιουργεί σοβαρές θέσεις εργασίας. Δημιουργεί χαμηλόμισθους, όχι εξειδικευμένο προσωπικό. Άρα, δεν έχει κανένα ιδιαίτερο νόημα.

Στο Β΄ Μέρος, για τις Περιοχές Ολοκληρωμένης Τουριστικής Ανάπτυξης, τις ΠΟΤΑ δηλαδή, το yachting, το σκι και το γκολφ έχω να παρατηρήσω τα παρακάτω. Με το Α΄ Κεφάλαιο, προωθούνται διατάξεις που αφορούν τις ΠΟΤΑ για την αποκοπή εκτάσεων ή για πολεοδομικές ρυθμίσεις εντός τους. Νομίζουμε πως στην Ελλάδα υπάρχει μόνο μία ΠΟΤΑ σήμερα, στην περιοχή του Costa Navarino, στη Μεσσηνία. Δεν είμαι, όμως, σίγουρος. Οπότε, δεν ξέρουμε αν η διάταξη αφορά τη συγκεκριμένη μονάδα, γνωρίζοντας πως δρομολογεί επενδύσεις σε εξοχικές κατοικίες, χωρίς, φυσικά, να το θεωρούμε αρνητικό. Οι επενδύσεις είναι πάντοτε κάτι θετικό για τη χώρα μας.

Σημειώνουμε πάντως, ότι η μελέτη της ΔιαΝΕΟσις προβαίνει σε πολύ αισιόδοξες προβλέψεις για την αγορά θερινής δεύτερης κατοικίας, καθώς, επίσης, για την βραχυχρόνια ή μακροχρόνια φιλοξενία ατόμων τρίτης ηλικίας, για τους συνταξιούχους, δηλαδή, που μετακινούνται σε θερμότερες περιοχές τον χειμώνα. Υπολογίζει με 400.000 κατοικίες, σε ορίζοντα εικοσαετίας, καθώς, επίσης, με πωλήσεις 6.700 υφιστάμενων. Ελπίζουμε όχι από πλειστηριασμούς α΄ κατοικίας. Κάτι τέτοιο θα παρήγαγε -πάντα κατά την ΔιαΝΕΟσις- έως 10 δισ. € ΑΕΠ μαζί με την κατασκευή. Επίσης , 127.000 θέσεις εργασίας στην πρώτη φάση. Άρα, είναι, αρκετά, σημαντικό.

Εμείς, βέβαια, θεωρούμε υπερβολικές αυτές τις υποθέσεις. Θεωρούμε σωστό να επιστήσουμε την προσοχή στον μεγάλο αριθμό ημιτελών ή τελειωμένων, αλλά εγκαταλειμμένων θερινών κατοικιών στην νότια Ισπανία , η οποία ακολούθησε ένα τέτοιο μοντέλο στο παρελθόν. Πάντα εμείς καθυστερούμε να «υιοθετήσουμε» αυτά που έχουν κάνει οι άλλοι και το κάνουμε όταν οι άλλοι έχουν, ήδη, αποτύχει. Δεν πρέπει να κάνουμε τα ίδια λάθη, αν κι αυτές οι μορφές τουρισμού θερινής κατοικίας είναι τώρα υπό την αίρεση των αρνητικών εξελίξεων λόγω κορονοϊού και ύφεσης στην Ευρώπη. Εκτός αυτού, προϋποθέτουν σοβαρές υποδομές σε νοσοκομεία, μεταφορές, αστυνόμευση κ.λπ., που δεν έχουμε στην Ελλάδα.

Το νομοσχέδιο προβλέπει, επίσης, διάθεση δασικών εκτάσεων για γκολφ στο άρθρο 32. Επιπλέον, υπαγωγή στα κίνητρα του αναπτυξιακού νόμου για την κατασκευή γηπέδων 9 οπών στο άρθρο 34. Το συνολικό μέγεθος αγοράς, πάντοτε αυτό πρέπει να μας ενδιαφέρει, του τουρισμού γκολφ, υπολογίζεται μεταξύ 15 δισεκατομμυρίων και 19 δισεκατομμυρίων δολαρίων παγκοσμίως, με ρυθμό ετήσιας αύξησης 11%. Πρόκειται, λοιπόν, επίσης, για πολύ μικρά μεγέθη.

Εκτιμάται ότι, παγκοσμίως, 60 εκατομμύρια άνθρωποι παίζουν γκολφ, ενώ στις Ηνωμένες Πολιτείες οι τακτικοί παίκτες είναι της τάξης των 23 εκατ.. Μεγάλος αριθμός παικτών υπάρχει, επίσης, στη βόρεια Ευρώπη, κυρίως στην Αγγλία, ενώ είναι αυξανόμενος στην Ασία. Ο τομέας αυτός της τουριστικής αγοράς είναι υψηλού εισοδηματικού επιπέδου, οπότε, παρά το ό,τι είναι μικρός, είναι επιθυμητός για την Ελλάδα. Εν τούτοις, συζητείται για πολλές δεκαετίες στη χώρα μας, χωρίς να έχει συμβεί κάτι σοβαρό μέχρι σήμερα. Ελπίζουμε ότι αυτή τη φορά, πράγματι, θα είναι κάτι σοβαρό.

Χρειάζεται, πάντως, ιδιαίτερη προσοχή στη μεγάλη κατανάλωση νερού, η οποία υπολογίζεται σε 1 εκατ. κυβικά μέτρα το χρόνο σε μεσογειακά κλίματα ή σε 10.000 έως 15.000 κυβικά μέτρα, ανά εκτάριο το έτος. Παράλληλα, τα γήπεδα γκολφ επεμβαίνουν σε οικοσυστήματα, όποτε χρειάζεται, επίσης, μεγάλη προσοχή.

Η Ισπανία έχει αναπτύξει εκτεταμένα το γκολφ, σε συνδυασμό με τις παραθεριστικές κατοικίες, οπότε είναι δεδομένος ο ανταγωνισμός της και πρέπει, επίσης, να προσεχθεί.

Σε ό,τι αφορά τώρα στις δασικές περιοχές, στις οποίες σχεδιάζεται να αναπτυχθούν τα γήπεδα γκολφ, επιφυλασσόμαστε, έως ότου διενεργηθούν οι απαιτούμενες περιβαλλοντικές μελέτες. Προτείνω, βέβαια, να ενταχθούν τα γήπεδα γκολφ σε ολοκληρωμένα συστήματα βιώσιμης ανάπτυξης μαζί με τον πρωτογενή τομέα, όπως στο παράδειγμα του Costa Navarino.

Τέλος, τα, εννέα οπών, γήπεδα δεν είναι τόσο δημοφιλή, όσο τα, κανονικού μεγέθους, 18 οπών και το ξέρει ο καθένας. Εδώ είναι σημαντική για την προσέλκυση παικτών η ύπαρξη πολλών γηπέδων σε κοντινές αποστάσεις, κάτι που, μάλλον, δύσκολα θα συμβεί στην Ελλάδα. Οπότε, ας μην περιμένουμε πολλά από το συγκεκριμένο τμήμα του νομοσχεδίου.

Στα υπόλοιπα θα αναφερθώ στην επόμενη τοποθέτησή μου. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ 25):** Ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κύριε Γενικέ Γραμματέα, χαίρομαι που είμαστε πάλι εδώ όλοι μαζί.

Θα ήθελα να ξεκινήσω και να πω ότι η 19η Μαΐου είναι ημέρα μνήμης της Γενοκτονίας των Ελλήνων του Πόντου, ημέρα μνήμης για τα αδέρφια μας, τους 350.000 Πόντιους, οι οποίοι δολοφονήθηκαν και εκδιώχθηκαν από τα σπίτια τους. Δεν ξεχνάμε ότι ακόμη δεν έχει γίνει η αποκατάσταση της Ιστορίας και στηρίζουμε το αίτημα για αναγνώριση της Γενοκτονίας των Ποντίων. Αιωνία τους η μνήμη.

Πρώτα απ' όλα, θα ήθελα να συγχαρώ την Κυβέρνηση για τα μέτρα που πήρε άμεσα με την κρίση του κορονοϊού. Αυτό πρέπει να το κεφαλαιοποιήσουμε ως τουρισμός. Από την αρχή άκουγα ότι η Ελλάδα θα είναι η πρώτη χώρα που θα «ανοίξει» στην Ευρώπη και από τις πρώτες περιοχές που θα ανοίξουν θα είναι η Κρήτη και συγκεκριμένα το Ηράκλειο, ακριβώς, λόγω των υποδομών του ΠΑΓΝΗ και του Βενιζέλειου. Οφείλουμε να πούμε συγχαρητήρια σε όλους τους γιατρούς, τους νοσηλευτές και τις νοσηλεύτριες, σε όλο το προσωπικό, σε όλους αυτούς που έδωσαν τον καλύτερό τους εαυτό για να κερδηθεί αυτή η μάχη.

Θα ήθελα να τονίσω, κύριε Πρόεδρε, ότι θα μπορούσαμε όλα αυτά τα πράγματα να τα κάναμε με τηλεδιασκέψεις. Είναι ένα τεράστιο κόστος για την Πολιτεία μας, για το Κράτος μας, η μεταφορά του κάθε Βουλευτή, οι διανυκτερεύσεις του και ο κίνδυνος που συνεπάγεται λόγω του κορονοϊού, η οικονομία χρόνου και η αποτελεσματικότητα, αν ήμουν αυτή τη στιγμή στην Κρήτη, και ο καθένας στον τόπο του.

Η επιβάρυνση για τις μικρές παρατάξεις, όπως η δική μας είναι μεγάλη, γιατί αν δεν έρθω εγώ, θα πρέπει η δική μου δουλειά να επιμεριστεί σε λίγους συναδέλφους. Ένα μεγάλο θέμα, όμως, είναι και η επιβάρυνση του περιβάλλοντος. Ακόμη και στην Αμερική που συνήθιζαν να πετάνε το πρωί και να επιστρέφουν τα βράδια στο σπίτι τους, θα σταματήσει κι’ αυτό. Δηλαδή, η επιβάρυνση του περιβάλλοντος λόγω άσκοπων μετακινήσεων.

Πλέον, τηλεδιασκέψεις γίνονται παντού. Ακόμη και στο Eurogroup. Θα ήθελα στο σημείο αυτό, να «καυτηριάσω» τη συμπεριφορά όλων όσων επιτέθηκαν τότε στον Γραμματέα μας, τον Γιάννη Βαρουφάκη, ο οποίος έδωσε τις απομαγνητοφωνήσεις της συνεδρίασης του Eurogroup στη δημοσιότητα.

Κύριε Υπουργέ, θα ήθελα να μεταφέρω αυτά που μου είπαν συμπολίτες μου αυτές τις μέρες στην Κρήτη. Αυτό το νομοσχέδιο είναι κατάλληλο το timing στο οποίο έρχεται; Όλοι αγωνιούν, αν θα δουλέψουν, αν θα επιζήσουν και πώς θα είναι ο χειμώνας.

Ως ξενοδόχος και ως Βουλευτής θεωρώ ότι άμεση προτεραιότητα πρέπει να δοθεί στη ρευστότητα για να ανοίξει το οποιοδήποτε ξενοδοχείο, αφού τα έργα σταμάτησαν στα μέσα Φεβρουαρίου λόγω του κορονοϊού. Χρειαζόμαστε ένα με ενάμιση μήνα για συντηρήσεις, επισκευές, καθαρισμό, ώστε να είμαστε έτοιμοι.

Άρα, λοιπόν, πρέπει να δοθεί άμεση ρευστότητα, η οποία δεν έχει δοθεί ακόμη στους επιχειρηματίες, στα ξενοδοχεία. Πρέπει, επίσης, άμεσα να στηρίξουμε όλους τους εργαζόμενους. Αυτή είναι η «ραχοκοκαλιά» μας. Αυτοί είναι οι άνθρωποι που εργάζονται δίπλα μας, αυτοί είναι οι άνθρωποι οι οποίοι διαφημίζουν τον τουρισμό μας, μαζί με εμάς.

Προσωπικά θα έκανα μία πρόταση, όποιους δεν προσλάβουμε, εάν ανοίξουμε, όποτε ανοίξουμε, η Κυβέρνηση να τους επιδοτεί και ο επιχειρηματίας να λάβει ένα μακροχρόνιο δάνειο για να τους πληρώνει 200 € για 10 μήνες, για να μπορέσουν να επιζήσουν αυτοί οι άνθρωποι μέχρι του χρόνου, όταν ανοίξει κανονικά ο τουρισμός. Μακάρι, να ανοίξει κι εφέτος.

Υπάρχουν, βέβαια, πολλά είδη τουρισμού που θα βληθούν πάρα πολύ, όπως είναι οι γάμοι σε κάποια νησιά, στη Μύκονο και τη Σαντορίνη, απ’ όπου οι τουρίστες προέρχονται από Αμερική, Κίνα, Ινδία. Αυτοί, πλέον, φέτος, απ’ ότι φαίνεται, δε θα έρθουν.

Σε ότι αφορά στις οδηγίες για τα πρωτόκολλα, είναι πολύ σωστές και πάντα τις εφαρμόζουμε. Εγώ, σήμερα το πρωί, όταν μπήκα στο αεροπλάνο για να έρθω εδώ, εφάρμοσα το πρωτόκολλο που έλεγε «βάλε τη μάσκα σου, κράτα τις αποστάσεις». Θα πρότεινα, όταν οι ταξιδιώτες αναχωρούν από τις χώρες τους για να έρθουν στην Ελλάδα, πριν φύγουν να κάνουν μία υπεύθυνη δήλωση, ότι δεν έχουν καμία αξίωση, είτε από το αεροπλάνο, είτε από το ξενοδοχείο, είτε από το λεωφορείο που θα μπούνε, από πουθενά, γνωρίζοντας ο καθένας ότι υπάρχει η κρίση του κορονοϊού.

Σε ότι αφορά στις διμερείς συμφωνίες εντός Ευρωπαϊκής Ένωσης είναι απαράδεκτες. Η Ιταλία έθεσε βέτο. Εμείς, ως Ελλάδα, βάζουμε βέτο σε κάποιο θέμα; Μάλλον, όχι. Λέμε όχι, προφανώς. Λέμε σε όλα «ναι» τα τελευταία δέκα χρόνια.

Για τις διμερείς συμφωνίες εκτός Ευρωπαϊκής Ένωσης, για παράδειγμα με το Ισραήλ. Πολύ σωστά, το Ισραήλ είναι εκτός Ευρωπαϊκής Ένωσης, αλλά ο τουρισμός από το Ισραήλ δεν θα μας σώσει. Το Ισραήλ, όμως, μπορούμε να το έχουμε ως παράδειγμα για την οργάνωση και την αξιοποίηση των πόρων του.

Τα αεροπλάνα μπορούν να πετάνε, όπως είπε η IATA, με 100% πληρότητα. Τα λεωφορεία στην Ελλάδα, ακόμη, να κυκλοφορούν με 50%. Τα ταξί με δύο άτομα. Αυτά είναι λίγο πρόχειρα και λίγο σπασμωδικά και περιμένουμε όλοι μας πώς θα ξεκαθαρίσει το τοπίο. Γι’ αυτό, προηγουμένως, πρότεινα να ακούγαμε πρώτα τον κ. Πρωθυπουργό και ύστερα να τοποθετηθούμε σε όλα αυτά τα θέματα.

Σε ότι αφορά στην πληρότητα των ξενοδοχείων. Πρέπει να ξεκαθαρίσουμε κάποια πράγματα για το τι θα κάνουμε για να δούμε κι αν αξίζει να ανοίξουμε. Απ’ ότι γνωρίζουμε, πάρα πολλά ξενοδοχεία, πάρα πολλές επιχειρήσεις δεν θα ανοίξουν. Το 50% και παραπάνω του ΑΕΠ στην Κρήτη προέρχεται από τον τουρισμό. Ζητάμε, λοιπόν, ως ΜέΡΑ25 το αυτονόητο, δηλαδή, στήριξη των εργαζομένων και των επιχειρήσεων.

Θα ήθελα να ακούσω από εσάς μία παράφραση του Ντράγκι, ότι «θα κάνουμε ό,τι χρειαστεί, για όσο καιρό χρειαστεί και για τους εργαζόμενους και για τις επιχειρήσεις». Έχουμε τη δυνατότητα αυτή;

Κύριε Υπουργέ, ένα μεγάλο θέμα το οποίο απασχολεί τους ξενοδόχους, μετά την πτώχευση της Thomas Cook πέρυσι, είναι και ο τρόπος πληρωμής των tour operators προς τα ξενοδοχεία. Οι tour operators, μέχρι τώρα, συνήθιζαν να πληρώνουν έναν, δύο, τρεις μήνες μετά. Υπάρχει tour operator και μάλιστα μεγάλος, ο οποίος ακόμη δεν έχει ξεπληρώσει τα περσινά του υπόλοιπα.

Εγώ, ως ξενοδόχος, όταν από τη Γερμανία παραγγέλνω κάποια πράγματα, να τα εισάγω, με την παραγγελία πρέπει να καταθέσω το 50% της αξίας και πριν έρθουν τα πράγματα, την ώρα που φεύγουν από το εργοστάσιο, το υπόλοιπο 50%. Χωρίς, δηλαδή, καν να τα έχω δει, έχω πληρώσει όλο το ποσό. Δεν θα πρέπει να γίνει το ίδιο. Δηλαδή, να μην αφήνουμε τον κάθε ξενοδόχο να κάνει ό,τι θέλει, διότι είναι πολύ επικίνδυνο για την οικονομία.

Ένα άλλο θέμα είναι, εσείς ως Υπουργείο, με βάση το πολύ καλό μας όνομα στον τουρισμό, να απαιτήσετε από τους tour operators να επιμηκύνουν την περίοδο. Δηλαδή, «ανοίγουμε, σας περιμένουμε, θα κερδίσετε κι εσείς, θα κερδίσουμε κι εμείς, άλλα βάλτε αεροπλάνα και Οκτώβρη και Νοέμβρη». Χρειαζόμαστε επιμήκυνση της σεζόν. Είναι μία «χρυσή» ευκαιρία νομίζω. Επίσης, τα πρωτόκολλα που θα εφαρμόσουμε και πολύ σωστά, με όλη αυτή τη γνώση των προδιαγραφών για την υγεία, θα μπορούσαμε, ίσως, να εξελίξουμε τα ξενοδοχεία μας προς τον Ιατρικό Τουρισμό, προς τον Τουρισμό Ευεξίας, προς τον Τουρισμό Αποκατάστασης. Είναι μία «χρυσή» ευκαιρία. Επίσης, είναι σημαντική και η εκπαίδευση του προσωπικού των επιχειρήσεων, καθώς αυτό θα συνεισφέρει πάρα πολύ προς αυτή την κατεύθυνση.

Γνωρίζουμε όλοι ότι από την κρίση του κορονοϊού επέρχεται παγκόσμια μία διατροφική κρίση. Είναι πάλι μία «χρυσή» ευκαιρία να διασυνδέσουμε τον τουρισμό μας με τον πρωτογενή τομέα, ο οποίος πλήττεται, όταν κατορθώσουμε να έχουμε πραγματικά ελληνική διατροφή και να την αναδείξουμε με σωστά προϊόντα, σωστές τιμές. Θεωρώ ότι ως Ελλάδα τα ελληνικά μας προϊόντα και του πρωτογενούς τομέα και του τριτογενούς δεν μπορούν να ανταγωνιστούν ομοειδή προϊόντα φθηνών τρίτων χωρών.

Θα πρέπει, λοιπόν, στην Ευρωπαϊκή Ένωση να θέσουμε βέτο στην ασκούμενη πολιτική, με την έννοια ότι για να μπορέσει να επιβιώσει ο αγρότης ή ο ξενοδόχος θα πρέπει πρώτα η Ευρωπαϊκή Ένωση να καταναλώνει τα δικά της προϊόντα, τα εντός Ευρωπαϊκής Ένωσης παραγόμενα και ύστερα να εισάγει από τρίτες χώρες άλλα προϊόντα.

Πολύ σωστά λέτε για εσωτερικό τουρισμό, εντός Ελλάδος. Κάτι αντίστοιχο προτείνω και εντός Ευρωπαϊκής Ένωσης. Η Ε.Ε. να καταναλώνει πρώτα τα δικά της αγροτικά προϊόντα, τα ελληνικά παραδείγματος χάριν και να μας φέρνει εδώ κόσμο. Πώς μπορεί να γίνει αυτό πρακτικά; Στην Ευρωπαϊκή Ένωση να θέσουμε και να απαιτήσουμε να φορολογήσει τον τουρισμό τρίτων χωρών και να κάνει, τόσο ακριβά τα πακέτα προς τις τρίτες χώρες, όσο και προς την Ελλάδα. Πώς μπορούμε εμείς να αγοράζουμε τα δικά τους προϊόντα στις δικές τους τιμές, όταν αυτοί αγοράζουν τα δικά μας προϊόντα σε τιμές τρίτων χωρών;

 Ένα άλλο θέμα που θα ήθελα να αναφέρω σήμερα είναι, ότι πέρα από τις ανισορροπίες μεταξύ Βορρά και Νότου εντός Ευρωπαϊκής Ένωσης, όπου συζητάμε για το ευρωομόλογο -εμείς ως ΜέΡΑ 25 λέμε βέτο, πρέπει να γίνει, έπρεπε να γίνει χθες, προχθές- υπάρχει μία πολύ μεγάλη και επικίνδυνη ανισορροπία. Είναι αυτή μεταξύ Ανατολής και Δύσης, μεταξύ Κίνας και Αμερικής. Χρειάζεται επαγρύπνηση, προσοχή, προετοιμασία και για πρωτόγνωρες, ίσως, παγκόσμιες καταστάσεις που θα επακολουθήσουν. Με γνώση και αυτοπεποίθηση να πορευτούμε. Το μόνο «όπλο» των μικρών χωρών απέναντι στις μεγάλες χώρες μέσα στην Ευρωπαϊκή Ένωση, από την ίδρυση και από το καταστατικό της Ε.Ε. είναι το βέτο. Βέτο για το ομόλογο, βέτο για την οικονομική πολιτική, βέτο για την Κοινή Αγροτική Πολιτική, για το προσφυγικό, για όλα αυτά.

Ουσιαστικά μετά το κλείσιμο, το lockdown της οικονομίας, δεν θα πρέπει να επιζήσουν τα μεγάλα κράτη μόνο, οι ισχυρότερες οικονομίες, οι ισχυρότερες επιχειρήσεις. Το χάσμα μεταξύ φτωχών και πλουσίων θα διευρύνεται και αυτό θα δημιουργήσει πάρα πολλά προβλήματα.

Γι’ αυτό ως ΜέΡΑ25 ζητάμε επιτακτικά η ελληνική Κυβέρνηση, πραγματικά, να θέσει βέτο για όλα αυτά τα θέματα απέναντι στις Βρυξέλλες και στο Βερολίνο. Αν οι κυβερνήσεις των χωρών που έχουν, ήδη, ένα μεγάλο δημόσιο χρέος δεν επιλέξουν να χρησιμοποιήσουν αυτό το απλό, αυτό το βέτο, ώστε η κρίση να χρηματοδοτηθεί κεντρικά, χωρίς να αυξήσει το δημόσιο χρέος των επιμέρους χωρών, τότε αυτό θα διογκωθεί και μετά θα επέλθουν τα μνημόνια με καταστροφικά αποτελέσματα για όλους.

Φέτος, από την αρχή του έτους, πηγαίναμε για μία πάρα πολύ καλή τουριστική περίοδο. Αυτή τη στιγμή, όλοι έχουν «πληγεί» δυσβάσταχτα. Πολλοί δεν θα επιβιώσουν. Πρέπει να μειωθούν οι φόροι, οι φορολογικοί συντελεστές, ο ΦΠΑ, η προπληρωμή φόρων να καταργηθεί και η υπερφορολόγηση. Νομίζω πως σχεδιάζει αυτά τα πράγματα η Κυβέρνηση και αυτά περιμένει ο κόσμος να ακούσει αυτήν τη στιγμή άμεσα. Είναι ωραίο αυτό το νομοσχέδιο για τον εναλλακτικό τουρισμό και ούτω καθεξής, αλλά το timing λόγω αυτής της κατάστασης είναι λίγο παράξενο.

Πόσο αποτιμάται το πλεονέκτημα ότι δεν έχουμε κρούσματα στην Ελλάδα; Πώς το κεφαλαιοποιούμε; Πρέπει να πούμε στους ξένους tour operators «αυτοί είμαστε». Είμαστε, παγκόσμια, πρώτοι.

Άρα, λοιπόν, θέλουμε αυτό να το κεφαλαιοποιήσουμε και αυτό το κέρδος να διαχυθεί σε όλη την κοινωνία, σε όλους τους εργαζόμενους, σε όλες επιχειρήσεις. Πρέπει να δείξουμε αυτοπεποίθηση. Όταν στο Γερμανό «σκύβεις το κεφάλι», έχεις χάσει. Πρέπει να του πεις «αυτός είμαι» και να σε παραδεχτεί. Του το αποδεικνύεις με τα αποτελέσματα και του ζητάς μετά.

Θα ήθελα να αναφερθώ σε ένα άλλο θέμα ως ξενοδόχος, που είναι το πρόβλημα της περιβαλλοντικής καταστροφής, όπως έγινε πριν μερικά χρόνια με το «Αγία Ζώνη 2» στον Αργοσαρωνικό. Ο ξενοδοχειακός τομέας ασφαλίζει τα ξενοδοχεία του για σεισμό, για καταποντισμό, για έκρηξη ηφαιστείου. Έχουμε πέντε ενεργά ηφαίστεια στην Ελλάδα. Όταν πηγαίνω στις ασφαλιστικές εταιρείες και τους ρωτάω «πόσο θέλετε παραπάνω ασφάλιστρο να μου ασφαλίσετε το ξενοδοχείο μου, γιατί αν ένα καράβι που περνά μπροστά από την Κρήτη, από ατύχημα ή εξ επίτηδες, βουλιάξει θα έρθει μία πετρελαιοκηλίδα όλη πάνω στην Κρήτη», δεν παίρνω απάντηση.

Το «Αγία Ζώνη 2», είχε αστική ευθύνη 30 εκατομμύρια και αποζημιώθηκαν με αυτό το ποσό, όσοι εβλήθησαν από τη ρύπανση του «Αγία Ζώνη 2». Το κόστος, όμως, ήταν πολλαπλάσιο αυτού. Καμία ασφαλιστική εταιρεία δεν ασφαλίζει τέτοια περίπτωση και πρέπει να το δούμε ως Πολιτεία. Σε ένα σημείο στο άρθρο 62, λέτε για τους ναυαγοσώστες και ο κλάδος περιμένει μία απάντηση. Λέτε ότι στις δημόσιες παραλίες φέτος, για τον Ιούλιο, τον Αύγουστο και τον Σεπτέμβριο θα γίνει πρόσληψη ναυαγοσώστη. Σωστά; Μετά λέτε, όμως, στα ξενοδοχεία να γίνει πρόσληψη ναυαγοσώστη για την πισίνα από 1/5/2021.

Στον ξενοδοχειακό κλάδο, δημιουργείται μία ανασφάλεια, ότι, πλέον, de facto θα ανοίξουν του χρόνου. Αν, λοιπόν, εγώ προσλάβω ναυαγοσώστη 1/5/2021, με το που ανοίγει το ξενοδοχείο, αν γίνει μία «στραβή», θα μας ζητάει ο πελάτης και ο κάθε tour operator «τα μαλλιά της κεφαλής μας» αν δεν πάρουμε ναυαγοσώστη. Γι’ αυτό είπα, ότι έτσι όπως το έχετε εκφράσει, ρωτώ αν θα ανοίξουμε του χρόνου Γιατί στις δημόσιες παραλίες να πάρουμε ναυαγοσώστη από Ιούλιο, Αύγουστο, Σεπτέμβριο και στα ξενοδοχεία από του χρόνου; Είναι λάθος δικό μας και δεν μας εξασφαλίζει κανείς αν γίνει κάτι, όπως και στα πρωτόκολλα. Ως ξενοδόχος, είχα το ξενοδοχείο μου στο ίντερνετ. Έρχεται, κάποτε, μία κυρία και μου ζητάει χρήματα πίσω διότι, λέει, δεν έγραψα στο site μου ότι τα τζίτζικα γύρω - γύρω κάνουν θόρυβο και δεν μπορούσε να κοιμηθεί. Έπρεπε να την αποζημιώσω για τζιτζίκια. Ο κάθε πράκτορας και ο κάθε πελάτης θα ψάξει να βρει την παραμικρή λεπτομέρεια να αποσπάσει χρήματα πίσω. Αυτό, κυρίως, είναι το μεγάλο πρόβλημα της πληρωμής και της προπληρωμής από τους tour operators.

Τέλος, θα ήθελα να διευκρινίσω, ότι τα καταστήματα υγειονομικού ενδιαφέροντος που βρίσκονται εντός ξενοδοχείων με ανεξάρτητη είσοδο, να μπορούν να λειτουργήσουν με όλους τους ίδιους υγειονομικούς όρους που θα λειτουργήσουν και όλα τα άλλα καταστήματα υγειονομικού ενδιαφέροντος εκτός ξενοδοχείων, για τη σωστή και αξιοπρεπή οργάνωση της παραλίας τους, έστω και για ένα μικρό ποσοστό ανθρώπων που θα εργαστούν εκεί. Είναι πολύ βασικό. Πολλά ξενοδοχεία έχουν στην παραλία ανεξάρτητη είσοδο, οπότε και το ξενοδοχείο να μην ανοίξει, μπορεί, κάλλιστα, ο Έλληνας να πάει και να απολαύσει το μπάνιο του.

Επί των άρθρων του νομοσχεδίου, θα τοποθετηθώ στην επόμενη συνεδρίασή μας. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Παππάς Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Γιαννούλης Χρήστος, Συρμαλένιος Νικόλαος Φάμελλος Σωκράτης, Αρβανιτίδης Γεώργιος, Φραγγίδης Γεώργιος, Κατρίνης Μιχαήλ, Πάνας Απόστολος, Κατσώτης Χρήστος, Κομνηνάκα Μαρία, Συντυχάκης Εμμανουήλ,Αβδελάς Απόστολος, Βιλιάρδος Βασίλειος και Λογιάδης Γεώργιος.

Το λόγο έχει ο κύριος Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κυρίες και κύριοι συνάδελφοι, κύριοι Υπουργοί, κάναμε μία τοποθέτηση στην αρχή, σχετικά με την Επιτροπή Αξιολόγησης του Νομοθετικού Έργου για τη διάδοχο κατάσταση της ΚΕΝΕ. Την πρόβλεψη, δηλαδή, του άρθρου 64 του ν. 4622 και πιθανά να ευοδωθεί αν αυτό αποτελεί μία γραφειοκρατική αναφορά.

Όμως, δεν είναι έτσι. Σας το έχουμε πει και στα προηγούμενα νομοσχέδια. Η Κυβέρνηση ήρθε δημιουργώντας αυτή τη «φαντασίωση» του Επιτελικού Κράτους, να πείσει την κοινωνία και την επιχειρηματικότητα και την τουριστική «βιομηχανία» και τους εργαζόμενους του τουρισμού, ότι έχουμε ένα κράτος διαφορετικό ή ότι θα προσπαθήσει να έχουμε ένα κράτος διαφορετικό.

Έτσι, λοιπόν, κατήργησε με το συγκεκριμένο άρθρο την Επιτροπή του Νομοθετικού Έργου. Ακόμη και υψηλόβαθμα στελέχη του Συμβουλίου Επικρατείας αξιολογούν τα νομοσχέδια πριν έρθουν στην Επιτροπή, ζητώντας να γίνει μία πολύ πιο προωθημένη διαδικασία με πρωτόκολλα και κανονισμούς. Την έκανε; Όχι.

Στην απόφαση αυτού του νόμου προέβλεπε ότι θα χρειαστεί το τελευταίο εξάμηνο του 2019 για να υλοποιηθεί, το οποίο θα μπορούσε να πει κάποιος ότι είναι λογικό. Τώρα, μας λέει ο κύριος Πρόεδρος, ότι με τροποποίηση του Κανονισμού -κι εγώ ξέρω ότι και με ελλείματα σε απόφαση Υπουργικού Συμβουλίου αν θέλετε σας τα λέω αναλυτικά- δεν υπάρχει καμία προεπεξεργασία των νομοσχεδίων. Ως εκ τούτου, συμπεραίνει κανείς ότι το Επιτελικό Κράτος ήταν μια «φούσκα», μία αυταπάτη, μία πολιτική εξαπάτηση, όπως όλης της Κυβέρνησης Μητσοτάκη.

Ας μου αποδείξει ένα μέλος εδώ του Κοινοβουλίου ότι υπάρχει η διαδικασία της αξιολόγησης του Νομοθετικού Έργου. Θέλω να δω την έκθεση. Παλαιότερα, είχαμε την ΚΕΝΕ. Τουλάχιστον, πληροφορούνταν οι Βουλευτές, πριν από την πρώτη συνεδρίαση της Επιτροπής για ορισμένα βασικά ζητήματα.

Ο κ. Θεοχάρης, μας είπε, ότι δεν είναι έμπειροι πολλοί συνάδελφοι από την κοινοβουλευτική διαδικασία. Και ο ίδιος δεν είναι έμπειρος, όμως, από την υπουργική διαδικασία. Που είναι, κ. Θεοχάρη, η έκθεση που θα σας βοηθούσε και θα βοηθούσε και την τουριστική «βιομηχανία», στην οποία αναφέρεστε να υπάρχει το κράτος δικαίου και η πληρότητα του νομοθετικού έργου; Δεν υπάρχει;

Δεν είναι μόνο το ότι δεν υπάρχει αυτή η διαδικασία, ότι είναι «φούσκα» το Επιτελικό Κράτος και ότι είναι μία πολιτική εξαπάτηση του Κυριάκου Μητσοτάκη και όσων τον στηρίζουν. Το πρόβλημα είναι ότι μέσα στο νομοσχέδιο υπάρχουν και σοβαρά προβλήματα που, ίσως, να έβγαιναν στην επιφάνεια και από ανεξάρτητες πολιτικές διαδικασίες. Δεν βοηθάει, όμως, αυτό τον τουρισμό και την οικονομία.

Για παράδειγμα, θα έβγαινε ότι τα άρθρα 31, 32, 33, έχουν σοβαρά προβλήματα συνταγματικότητας ως προς το άρθρο 24. Θα το πουν αύριο οι εργαζόμενοι στις δασικές υπηρεσίες. Είναι αρκετό; Θα το έλεγαν και κάποια άλλα στελέχη της κοινωνίας μας, όπως και το ότι το άρθρο 22, τροποποιεί δικαιώματα περιουσίας περιοίκων, κατά αυθαίρετο τρόπο και ασαφή, καταργώντας τις αποστάσεις από ΠΟΤΑ. Θα το έλεγε, επίσης, αυτή τη διαδικασία.

Τώρα, ποιος θα το πει; Οι Βουλευτές. Θα το πούμε, όμως, εμείς, κ. Θεοχάρη. Εμείς θα βοηθήσουμε και το κράτος δικαίου και την επιχειρηματικότητα και την εργασία και το περιβάλλον. Εσείς, όμως, ως Κυβέρνηση μόνο πολιτική εξαπάτηση, μόνο «φούσκα», τίποτα άλλο.

Εμάς μας απασχολεί ειδικότερα, ποιος είναι ο στόχος σας, τελικά, κ. Θεοχάρη, με αυτό το νομοσχέδιο, όπως και με τα προηγούμενα που φέρνει αυτή η Κυβέρνηση. Θα σας τα πω με τίτλους. Αποδομείτε το κράτος δικαίου και τις λειτουργίες του δημοσίου, παρεμβαίνετε καθ’ υπέρβαση αρμοδιότητας, μιας και λείπει το Υπουργείο Περιβάλλοντος σε αντικείμενα άλλων Υπουργείων, τακτοποιείτε πολλούς ημέτερους με «φωτογραφικές» διατάξεις, χωρίς όραμα για τον τουρισμό, χωρίς όραμα για την ανάπτυξη της χώρας, χωρίς μέτρα για την αξιοποίηση του περιβάλλοντος, με προχειρότητες που εκθέτουν τη χώρα και διεθνώς. Δυστυχώς, είμαι υποχρεωμένος να τις αναφέρω. Δεν θα ήθελα να το κάνω αυτό. Θα ήθελα η Πατρίδα μου να είμαι πιο «εξοπλισμένη».

Έτσι, λοιπόν, έρχεστε Παρασκευή μεσάνυχτα να υποβάλλετε ένα νομοσχέδιο, ενώ, ταυτόχρονα, την ίδια μέρα βγαίνει μία άλλη υπουργική απόφαση για τη ρύθμιση των ομπρελοκαθισμάτων και την τροποποίηση των όρων χρήσης αιγιαλού, εις βάρος του φυσικού περιβάλλοντος και της πρόσβασης στον αιγιαλό των πολιτών της χώρας και των τουριστών. Μέσα στο νομοσχέδιο αυτό έχετε πλείστες διατάξεις αποδόμησης της περιβαλλοντικής και χωροταξικής νομοθεσίας, όπως παραδείγματος χάριν το ό,τι τροποποιείτε το άρθρο 102 παρ. 3 του ν.4685/2020, του αντιπεριβαλλοντικού νόμου.

Μέσα σε μία εβδομάδα τροποποιείτε άρθρο που ψηφίσατε εσείς, πριν από μία εβδομάδα. Ποιοι είστε; «Ψηφίζω, ξεψηφίζω», είστε; Προσθέτετε όρο σε συγκεκριμένη ρύθμιση του ν.998 και τροποποιείτε νόμο που ο κ. Χατζηδάκης ψήφισε, πριν από μία εβδομάδα. Σας επαναλαμβάνω, είναι το άρθρο 102 παρ. 3 του ν.4685. Άρα, όχι απλά επιτελικότητα, όχι προχειρότητα, αλλά «στο πόδι». Μάλιστα, αυτό είναι «φωτογραφική» ρύθμιση και αφορά στο άρθρο 32.

Έρχεστε, βέβαια, με το άρθρο 33 να τροποποιήσετε, έτη περαιτέρω, τη δασική νομοθεσία, τροποποιώντας και τη μείωση του ανταλλάγματος, δηλαδή, του δασικού προστίμου, αλλά και την υποχρέωση αναδάσωσης. Παρά πολύ ωραία. Αυτό είναι το μοντέλο του τουρισμού που θέλετε για την Ελλάδα; Έτσι ακριβώς θα αποδημήσετε την περιβαλλοντική αξία της χώρας, δηλαδή, το φυσικό κεφάλαιο που είναι υπεραξία για τον τουρισμό και τελικά δεν θα έχουμε, ούτε τουρισμό, ούτε περιβάλλον, ούτε ποιότητα ζωής.

Μας κάνει ιδιαίτερη εντύπωση, κύριε Πρόεδρε, που βρίσκεται το υπέρ σε αυτή τη διαδικασία, διότι εμείς βλέπουμε ότι απουσιάζει το Υπουργείο Περιβάλλοντος και με μία εντυπωσιακή προχειρότητα έρχεστε και νομοθετείτε με τροπολογίες που σας δίνουν έτοιμες, κ. Θεοχάρη. Δεν τις έχουν επεξεργαστεί οι υπηρεσίες.

Αν κάνατε τον κόπο να δώσετε ορισμένα από αυτά τα άρθρα, και σας, ήδη τρία, στη Διεύθυνση Δασών του Υπουργείου Περιβάλλοντος, θα σας έλεγε, ότι δεν μπορείτε να το κάνετε, διότι αυτά τα άρθρα «κυκλοφορούσαν» στους διαδρόμους, κύριε Θεοχάρη, των Υπουργείων, αλλά εσείς είστε πολύ βολικός, πολύ πρόθυμος Υπουργός, αλλά εις βάρος του θεσμικού πλαισίου.

Να σας πω κάτι πάρα πολύ συγκεκριμένο, γιατί δεν σας τα είπε ο κ. Χατζηδάκης, ο οποίος, επίσης, δεν ασχολείται με το περιβάλλον. Το ξέρετε ότι η χώρα μας συμμετέχει στον Οργανισμό Ηνωμένων Εθνών στο περιβαλλοντικό του πρόγραμμα, στο UNEP MED, σχετικά με τη Σύμβαση της Βαρκελώνης και υπάρχει Συμφωνία και Πρωτόκολλο που εγκρίθηκε με παρουσία ελληνικού πολιτειακού παράγοντα, στις 5 Δεκεμβρίου του 2019, στη Νάπολη της Ιταλίας, που έχει να κάνει με τις προδιαγραφές για την πόντιση αντικειμένων στη θάλασσα και για τους τεχνητούς υφάλους; Δεν έπρεπε, τουλάχιστον, κείμενο του περιβαλλοντικού προγράμματος του ΟΗΕ να το έχετε ως αναφορά μέσα, όταν αναφέρεστε σε επενδυτικά πάρκα; Τόση προχειρότητα.

Ταυτόχρονα, αν κάποιος διαβάσει τα άρθρα 2.2, 2.3 και 2.4, θα δει, ότι στο 2.2 δεν εξαιρούνται οι προστατευόμενες περιοχές από τον Καταδυτικό Τουρισμό. Στο 2.3, εξαιρούνται, όσοι έχουν ατομικά σκάφανδρα, ατομική υποβρύχια συσκευή και στο 2.4, λέτε ότι επιτρέπεται, υπό προϋποθέσεις. Τελικά, έχετε διαβάσει εσείς, τουλάχιστον, το δεύτερο άρθρο; Υποπτεύομαι, μέχρι το πρώτο φτάσατε. Το δεύτερο το διαβάσατε, για να δείτε αυτές τις σφοδρές αντιφάσεις;

Παρακαλώ, κ. Θεοχάρη, στις επόμενες συνεδριάσεις θα ήθελα να τα διορθώσετε όλα αυτά. Έρχεστε στο άρθρο 13.8 -και προσέξτε το αυτό - και λέτε ότι χρειάζεται έγκριση περιβαλλοντικών όρων για τα καταδυτικά πάρκα και πολύ σωστά το λέτε. Ναι, αλλά για το άρθρο 6, που είναι οι επισκέψιμοι ενάλιοι αρχαιολογικοί χώροι, για το άρθρο 7 που είναι τα ναυάγια και για το άρθρο 8 που είναι τα ελεύθερα τεχνητά υποβρύχια αξιοθέατα, δεν χρειάζεται περιβαλλοντική άδεια; Γιατί, τέτοια προχειρότητα; Νομίζω ότι πρέπει να προσέξετε τις ρυθμίσεις του νομοσχεδίου.

Θα σας πω και άλλα. Στο άρθρο 10, για τα καταδυτικά πάρκα και στο άρθρο 19 ,για τις Περιοχές Ολοκληρωμένης Τουριστικής Ανάπτυξης, αγνοείτε τον νόμο για τη θαλάσσια χωροταξία, αγνοείτε τον νόμο για το χωροταξικό σχεδιασμό και τα περιφερειακά χωροταξικά σχέδια και αγνοείτε το ειδικό χωροταξικό σχέδιο για τον τουρισμό και απορυθμίζετε, πλήρως, τις διαδικασίες αυτές, χωρίς να υπάρχει υπερκείμενος σχεδιασμός. Γιατί;

Προφανώς, σας ενοχλεί να υπάρχει αναπτυξιακό σχέδιο, σας ενοχλεί να συμμετέχει η Αυτοδιοίκηση και η τοπική κοινωνία σε διάφορες δραστηριότητες και θέλετε να κάνετε το, κατά το δοκούν, δηλαδή, το «μπάτε σκύλοι αλέστε». Όμως, δεν επιτρέπεται, γιατί θα «πέσουν» στο Συμβούλιο Επικρατείας οι διατάξεις χωροταξίας που δεν ξέρουν ότι υπάρχει υπερκείμενος και ευρύτερος σχεδιασμός. Προσέξτε, σας παρακαλώ, λοιπόν, πάρα πολύ και αυτά τα άρθρα.

 Και θα ήθελα να προχωρήσω με τίτλους, κύριε Πρόεδρε, για να κλείσω, ότι θα θέλαμε να προσέξετε ιδιαίτερα, ότι στο άρθρο 18 «ανοίγετε ένα παράθυρο», ώστε να τροποποιούνται οι χρήσεις τουρισμού κατά το δοκούν και να μην περιλαμβάνονται μόνο οι χρήσεις τουρισμού στις Περιοχές Ολοκληρωμένης Τουριστικής Ανάπτυξης. Αυτό σημαίνει, δηλαδή, ότι θα υπάρχει και κατοικία μέσα; Αυτό σημαίνει, δηλαδή, ότι θα παίρνετε μία άδεια και θα αλλάζουν όλες οι χρήσεις; Μα, εμείς θέλουμε να αναβαθμίσουμε το τουριστικό προϊόν της Ελλάδας και τις υπεραξίες που έχει.

Στο άρθρο 22, έρχεστε και καταργείτε ρύθμιση που υπήρχε για τη ζώνη προστασίας των Περιοχών Ολοκληρωμένης Τουριστικής Ανάπτυξης που ήταν 700 μέτρα και λέτε ότι σε απροσδιόριστη έκταση ο ιδιοκτήτης του χώρου αυτού, θα μπορεί να καθορίζει τις χρήσεις γης των ιδιοκτητών έξω απ’ αυτόν. Μα, γίνεται κάτι τέτοιο; Στο Σύνταγμά μας αυτό περνάει; Είναι δυνατόν να υπάρχει μία τέτοια ασαφής ρύθμιση εις βάρος του δικαιώματος και της ιδιοκτησίας και της αξιοποίησης; Και ποιος θα κάνει, τελικά, «κουμάντο»; Θα κάνει «κουμάντο», αυτός που έχει τον χώρο αυτό με άδεια στην ευρύτερη περιοχή; Προσέξτε, λίγο.

Στο άρθρο 31, έρχεστε και προσμετράτε σε ιδιωτική έκταση δημόσια δασική έκταση, τροποποιώντας και ψάχνοντας συντελεστή δόμησης και δίνοντας αρτιότητα εις βάρος άλλων επιχειρήσεων που έχουν επενδύσει στη γη ή στο επιχειρηματικό σχέδιο για κάποιους -που σήμερα, ή τουλάχιστον μέχρι την Παρασκευή που, δυστυχώς, επιδιώκει ο κ. Πρόεδρος και το Προεδρείο της Βουλής να επιφέρει την ψήφιση του νόμου- θα αποκτήσουν αξίες με δικιά σας επιλογή, χωρίς να είναι αυτό πριν γνωστό στην κοινωνία.

Θα τροποποιήσετε αξίες γης. Ποιοι σας έχουν δώσει αυτή τη ρύθμιση; Με δημόσια δασική έκταση να προσμετράται αρτιότητα σε ένα άρτιο οικόπεδο; Αυτά είναι πράγματα πάρα πολύ επικίνδυνα.

Τα άρθρα 32 και 33, ανοίγουν ένα οριζόντιο «παράθυρο» για όλα τα δάση και τις δασικές εκτάσεις για γκολφ, παντού. Παντού; Σε όλες τις δασικές περιοχές της χώρας; Είστε σίγουρος, ότι θέλετε, να ανοίξετε ένα τέτοιο «παράθυρο;» Καταρχήν, αυτό θα έχει σοβαρά προβλήματα συνταγματικότητας. Ακόμα και ρυθμίσεις που θέλετε να επιφέρετε θα τους δημιουργήσετε σοβαρό «τραύμα» με αυτό τον νόμο, διότι θα «καταπέσει» ολόκληρος και οποιαδήποτε νόμιμη διοικητική πράξη προκύψει από εκεί και μετά.

Ως εκ τούτου, λοιπόν, να σας προειδοποιήσω ότι και το άρθρο 32 και το άρθρο 33, έχουν σοβαρά προβλήματα, διότι δεν μπορεί να παραβιάζεται το δασικό ισοζύγιο και το δικαίωμα της αναδάσωσης.

Υπάρχουν σοβαρά θέματα, που θα τα δούμε στην, κατ’ άρθρο, συζήτηση. Σας ανέφερα ορισμένα άρθρα, στα οποία πρέπει να προχωρήσετε σε διόρθωση, τουλάχιστον, αναφερόμενοι και στη Σύμβαση της Βαρκελώνης, εάν θέλετε να σέβεστε τη χώρα μας κι αυτά που έχει επιτύχει στο περιβάλλον της Μεσογείου τα τελευταία χρόνια, γιατί διορθώσαμε ένα όνομα πάρα πολύ «λερωμένο» από τις αδυναμίες των προηγούμενων Κυβερνήσεων Ν.Δ. και ΠΑ.ΣΟ.Κ..

Θα θέλαμε, να σας πούμε, ότι πρέπει να προσέξετε πάρα πολύ το άρθρο 34 και να μας πείτε ποιους εξυπηρετείτε με τα γήπεδα γκολφ εννέα οπών και όχι όλα. Δεν είναι λίγο περίεργο αυτό, κ. Εισηγητή της Ν.Δ.; Γιατί όχι όλα τα γήπεδα γκολφ στον αναπτυξιακό νόμο και μόνο των εννέα οπών; Υπάρχει κάποιο συμφέρον από πίσω; Υπάρχουν κάποιοι που έχουν, ήδη, πάρει θέση στην αγορά; Θα θέλαμε, να μας το διευκρινίσετε αυτό. Απορίες είναι.

Πρέπει να σας πω ότι αυτό το νομοσχέδιο έπρεπε να συζητηθεί μαζί με τη συζήτηση για την υπουργική απόφαση για τις παραλίες και τους αιγιαλούς. Δεν μπορούν να τροποποιούνται η ζώνη κατάληψης, η ζώνη πρόσβασης, τα δικαιώματα των πολιτών και των τουριστών και των λουόμενων έτσι ξαφνικά. Μάλιστα, όχι την περίοδο του κορονοϊού, αλλά τροποποιούνται με βαθύ ορίζοντα.

Είναι ένα ερώτημα. Θέλετε, να οπισθοχωρήσει η χώρα μας ως προς τις περιβαλλοντικές λειτουργίες; Αυτό είναι ένα ζήτημα, που πρέπει, να το απαντήσετε. Εμείς θα περιμένουμε τη συζήτηση, γιατί εμείς παρ’ ότι το Υπουργείο Περιβάλλοντος λείπει θα προστατεύσουμε το περιβάλλον της Ελλάδας και την επιχειρηματικότητα που αξιοποιεί το περιβάλλον για να πάει μπροστά ο τόπος μας.

Ευχαριστώ πολύ, κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**  Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κ. Πρόεδρε. Κύριοι υπουργοί, κυρίες και κύριοι συνάδελφοι, πραγματικά, είναι περασμένη η ώρα και το Σώμα είναι κουρασμένο και δεν είχα σκοπό να απαντήσω στον κ . Φάμελλο, αλλά άκουσα αυτά που είπε και, πραγματικά, θα πω μόνο μία λέξη.

Κύριε Φάμελλε, μιλάτε για «όραμα» στην Κυβέρνηση της Ν.Δ.. Δεν θέλετε, να συνειδητοποιήσετε ότι το όραμα του ΣΥΡΙΖΑ έχει καταστεί «εφιάλτης» για τη χώρα, επί τεσσεράμισι χρόνια; Ακόμη, δεν θέλετε να το συνειδητοποιήσετε;

Σας ακούω, να μιλάτε για αντισυνταγματικότητα και για διατάξεις που θα καταπέσουν στο Συμβούλιο της Επικρατείας. Κύριε Φάμελλε, επειδή ήσασταν ο Εισηγητής και ο εμπνευστής του νομοσχεδίου για τα δασικά στην προηγούμενη Κυβέρνηση, εάν βρείτε νομοσχέδιο στην ιστορία του ελληνικού έθνους που είχε 173.000 ενστάσεις να το φέρετε εδώ, να το ακούσουμε κι εμείς. Σταματώ εδώ.

Κυρίες και κύριοι συνάδελφοι, με το παρόν σχέδιο νόμου η Κυβέρνηση προχωρά στοχευμένα στην επίλυση προβλημάτων, που ενισχύουν τον κλάδο του τουρισμού και στην εισαγωγή ρυθμίσεων, διότι ο τουρισμός αποτελεί «πυλώνα» της οικονομίας μας κι έχει πληγεί από την πανδημία, όπως επίσης και η γεωργία και η κτηνοτροφία, που αποτελούν τη βάση της ανάπτυξης της υπαίθρου και συνιστούν κύρια εισοδηματική πηγή για τον κόσμο της Περιφέρειας.

Από την αρχή της κρίσης, βρισκόμαστε έμπρακτα στο πλευρό των επαγγελματιών και των ασθενέστερων, οικονομικά, τάξεων, που δοκιμάζονται. Θα ήθελα, να ευχαριστήσω, ξεκινώντας, τον αρμόδιο Υπουργό, διότι διευθετεί ένα χρονίζον ζήτημα, που απασχολεί τις τουριστικές επιχειρήσεις των παραλίων της χώρας, αυξάνοντας το εμβαδόν παραχώρησης της απλής χρήσης αιγιαλού, παραλίας, όχθης και παρόχθιας ζώνης, από 300 σε 500 τετραγωνικά μέτρα, μειώνοντας, ταυτόχρονα, σε 50% από 60% το ελάχιστο ποσοστό έκτασης του αιγιαλού.

Ειδικότερα, στο Νομό μας, τα παράλια του οποίου αποτελούν έναν από τους κύριους τομείς της οικονομικής δραστηριότητας, όχι μόνο για τη Λάρισα, αλλά και για τη Θεσσαλία, συνολικά. Επειδή σας βλέπω, ότι κοιτάτε με απορία, ναι, κύριοι συνάδελφοι. Ο Νομός Λαρίσης, ο Κάμπος, έχει 45 χιλιόμετρα παραλία. Είναι αλήθεια. Αυτή είναι η πραγματικότητα, για να το μαθαίνετε.

Με τη ρύθμιση του άρθρου 43, στηρίζουμε τους καταστηματάρχες μας, υλοποιώντας το αίτημα που είχαμε θέσει μαζί με τους εκπροσώπους τους, πριν από λίγους μήνες, στον Υφυπουργό Οικονομικών, τον κ. Βεσυρόπουλο. Θα ήθελα, επίσης, να τον ευχαριστήσω θερμά για την προώθηση του ζητήματος στο επίπεδο της νομοθετικής πρωτοβουλίας.

Επιπλέον, κ. Υπουργέ, σε σχέση με το άρθρο 43 και την παρ. 2, θα ήθελα να προσθέσω ότι ένα μέτρο που θα διευκόλυνε τους καταστηματάρχες των παραλίων, δεδομένων των φετινών δυσκολιών, είναι η βελτίωση του καθεστώτος της ομορότητας, ώστε να μην απαιτείται η εκμίσθωση ενδιάμεσου δημόσιου κτήματος για την εξασφάλιση της ομορότητας, προκειμένου να ασκηθεί η δραστηριότητα των επιχειρήσεων και δεδομένου ότι η τουριστική περίοδος φέτος θα είναι, ιδιαίτερα, μικρή.

Ένα δεύτερο ζήτημα, το οποίο θα ήθελα να θέσω υπόψη σας κ. Υπουργέ, και αφορά ένα μεγάλο μέρος της Πατρίδας μας και ιδιαίτερα στον Νομό Λάρισας, που έχει μεγάλες ορεινές εκτάσεις, είναι σε σχέση με το άρθρο 32. Ορθώς, προβλέπονται οι επεμβάσεις για τη δημιουργία τουριστικών εγκαταστάσεων στις συγκεκριμένες εκτάσεις, διευρύνοντας το τουριστικό προϊόν κάθε περιφέρειας της χώρας και τονώνοντας τις τοπικές οικονομίες.

Παράδειγμα αποτελεί ο Δήμος Τεμπών, ο οποίος έχει τον ορεινό Κίσσαβο και μέρος του Ολύμπου. Αναπτύσσει ανάλογες υποδομές ορεινού τουρισμού και ειδικότερα σε ότι αφορά τα συρματόσχοινα, η Δημοτική Αρχή έχει σχεδιάσει τη δημιουργία εγκαταστάσεων εναέριας τροχαλίας μεταφοράς επισκεπτών, σκοινοσιδηροδρόμους, που θα πρέπει να εισαχθούν στις παρούσες διατάξεις του α΄ εδαφίου, της παρ. 1.

Ακόμη, κ. Υπουργέ, σας ζητώ, να συμπεριλάβετε αναλόγως στο β΄ εδάφιο, πρόβλεψη και για εγκαταλελειμμένες, μη λειτουργικές μηχανικές εγκαταστάσεις με συρματόσχοινα, κρεμαστοί ή σχοινοκίνητοι σχοινοσιδηρόδρομοι και παρεμφερή μέσα, οι οποίοι λειτουργούν αυτοτελώς και βεβαίως, με την προϋπόθεση ότι δεν επέρχεται αισθητική αλλοίωση του τοπίου.

Κατά τρίτον, είναι, ιδιαίτερα, σημαντικό, ότι προβλέπεται η λειτουργία πιστοποιημένων συστημάτων Τηλεϊατρικής στα ιατρεία μονάδων Ιαματικού Τουρισμού. Το ζήτημα του Ιαματικού και του Ιατρικού Τουρισμού, εν γένει, αποτελεί ένα πεδίο που μπορεί να αναπτυχθεί πιο δυναμικά στην Πατρίδα μας. Ειδικά, στον Νομό Λαρίσης που διαθέτουμε δυνατότητες και υποδομές, όπως Πανεπιστημιακή Κλινική, Νοσοκομείο και την Ιατρική Σχολή, προκειμένου να συμβάλλουμε σε αυτήν την κατεύθυνση.

Με αφορμή το παρόν άρθρο, θα ήθελα να σας προτείνω, μαζί με την Περιφέρεια Θεσσαλίας και τις υπόλοιπες Περιφέρειες της χώρας, να καταρτίσουμε, από κοινού, ένα μακρόπνοο σχέδιο δράσης, ώστε να αξιοποιήσουμε όλα τα συγκριτικά πλεονεκτήματα κάθε περιοχής.

Περαιτέρω, είναι, εξαιρετικά, σημαντικό, ότι θέτουμε ως στόχο τα είδη του Καταδυτικού Τουρισμού, του glambing, την ανάπτυξη των ΠΟΤΑ, τη δημιουργία της νέας Σχολής Ξεναγών, καθώς και άλλες διατάξεις πιο εξειδικευμένες, όπως η παράταση της προθεσμίας κατάταξης ενοικιαζόμενων επιπλωμένων δωματίων, διαμερισμάτων, έως την 31η Μαΐου του 2022.

Κυρίες και κύριοι συνάδελφοι, το παρόν σχέδιο νόμου στηρίζει τους επαγγελματίες και δεν προσβλέπει μόνο σε θετικά αποτελέσματα, αλλά και στην άμεση και ουσιαστική ενίσχυση της τουριστικής μας οικονομίας σε συνθήκες πρωτοφανούς κρίσης, όπως η πανδημία, την οποία κατορθώσαμε να αντιμετωπίσουμε με επιτυχία, κρατώντας όλες και όλοι μαζί τη χώρα «όρθια».

Συνεχίζουμε προς αυτήν την κατεύθυνση, μεριμνώντας για την τόνωση ενός εκ των κύριων «πυλώνων» της οικονομίας μας και είμαστε αισιόδοξοι ότι σε σύντομο χρονικό διάστημα θα ανακάμψουμε.

 Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Σας ευχαριστώ, πολύ. Πραγματικά, πίστευα ότι στη σημερινή συζήτηση θα ερχόμασταν να κάνουμε έναν «ανοιχτό» διάλογο, να μιλήσουμε για συγκεκριμένα μέτρα στήριξης του τουριστικού κλάδου και για μέτρα ανακούφισης των εργαζομένων σε αυτόν τον κλάδο, σε μία πρωτοφανή κατάσταση που πλήττει και την οικονομία της χώρας, αλλά, κυρίαρχα, τη «βαριά βιομηχανία» της ελληνικής οικονομίας που είναι ο τουριστικός τομέας.

Πίστευα ότι θα μιλούσαμε για ένα στρατηγικό σχέδιο για την τουριστική ανάπτυξη, με βάση τα νέα δεδομένα που έχουν προκύψει, λαμβάνοντας υπόψη και αξιοποιώντας το φοβερό υγειονομικό πλεονέκτημα που έχει η χώρα μας, έναντι ανταγωνιστριών χωρών που είναι και δίπλα μας, όπως είναι η Ιταλία, η Τουρκία, ακόμα και η Ισπανία που δεν μπορούν να διαφημίσουν την ίδια υγειονομική κατάσταση όπως η δική μας.

Πίστευα ότι θα μιλούσαμε για ένα πλαίσιο για τη βελτίωση της ποιότητας και της ανταγωνιστικότητας του τουριστικού προϊόντος με μακροπρόθεσμο πεδίο, για τον εκσυγχρονισμό του πλαισίου λειτουργίας και εκπαίδευσης του κλάδου, που νομίζω ότι όλοι συμφωνούμε ότι χρειάζεται αναβάθμιση και εκσυγχρονισμό. Βεβαίως, αυτή η συζήτηση γίνεται παραμονή των εξαγγελιών που έχουν προαναγγελθεί ότι θα είναι πολύ σημαντικές.

Εμείς θέλουμε να πιστεύουμε ότι οι εξαγγελίες του Πρωθυπουργού για τον τουρισμό θα είναι και αποτελεσματικές, γιατί τις ακούμε πάρα πολύ καιρό, αλλά, δυστυχώς, οι άνθρωποι του τουρισμού δεν τις έχουν δει μέχρι σήμερα. Ο χρόνος περνάει και κυλάει αντίστροφα και δεν ξέρω αν υπάρχει αυτό το περιθώριο.

Την ίδια στιγμή που γίνεται αυτή συζήτηση, είναι γνωστό, το ξέρει ο κ. Θεοχάρης, είμαι σίγουρος ότι το ξέρει και ο κ. Κόνσολας, αλλά και ο κ. Λούλης, ότι οι επιχειρήσεις από τις χώρες του βορρά, ομοειδείς μας τουριστικές, ετοιμάζονται για «επιθετικές» εξαγορές τουριστικών επιχειρήσεων της χώρας μας, λαμβάνοντας ως δεδομένο ότι στο τέλος του ΄19, προ κορονοϊού, το 31% των δανείων των τουριστικών επιχειρήσεων ήταν μη εξυπηρετούμενα. Άρα, φαντάζεστε πόσο είχε αυξηθεί αυτός ο λόγος. Βεβαίως, εκμεταλλευόμενες και την προφανή αδυναμία πρόσβασης των επιχειρήσεων στον τραπεζικό δανεισμό και τη ρευστότητα.

Είμαι σίγουρος, ότι ο Υφυπουργός ξέρει την αγωνία των τουριστικών επιχειρήσεων στα Δωδεκάνησα και όλη αυτή την άνιση μεταχείριση που υφίστανται από τον εκκαθαριστή, σε σχέση με τα δάνεια από τη Συνεταιριστική Τράπεζα Δωδεκανήσου.

Αυτές, λοιπόν, οι επιχειρήσεις είναι «έρμαια» στις «επιθετικές» διαθέσεις τουριστικών κολοσσών του βορρά. Αν θέλουμε, λοιπόν, να μιλάμε για «βαριά βιομηχανία» της χώρας, η οποία, όμως, θα παραμείνει σε ελληνικά χέρια και ελληνικά συμφέροντα, θα πρέπει να γίνουν συγκεκριμένες δραστικές κινήσεις. Πιστεύω ότι γι’ αυτά θα έπρεπε να συζητήσουμε σε ένα πλαίσιο νομοθετικό με την εξειδίκευση, στην πορεία, στη σημερινή συζήτηση.

Ξέρουν ο Υπουργός, ο Υφυπουργός, ο Γενικός Γραμματέας και οι συνεργάτες του, ότι η φετινή χρονιά είναι πάρα πολύ δύσκολη για τον τουρισμό. Από την αρχική πρόβλεψη των 20 δις εσόδων, οι πιο ευνοϊκές προβλέψεις μιλούν για 8 δισεκατομμύρια, στο καλύτερο σενάριο φέτος. Από 400.000 θέσεις εργασίας στον τουρισμό, λένε ότι δεν θα έχουμε περισσότερες από 70.000 άμεσες θέσεις. Εναπόκειται στην Κυβέρνηση, βεβαίως, να στηρίξει και τις υπόλοιπες, με την επιδότηση της εργασίας.

Το Πρωτόκολλο της Ευρωπαϊκής Ένωσης είναι σωστό. Είναι, όμως, αυστηρό. Θέτει κάποιους κανόνες, οι οποίοι είναι, υγειονομικά, οι ορθοί για να διασφαλιστούν οι ταξιδιώτες αλλά και οι κάτοικοι των χωρών, αλλά δημιουργεί αρκετά προβλήματα.

 Σε ότι αφορά στο κόστος συμμόρφωσης είναι αποτρεπτικό για μεγάλο ποσοστό των τουριστικών καταλυμάτων στη χώρα μας, λόγω χαμηλής πληρότητας και έλλειψης ρευστότητας. Ξέρετε πολύ καλά, ότι όλες οι επιχειρήσεις που προανέφερα, λόγω «κακού» τραπεζικού προφίλ, δεν έχουν καμία πρόσβαση στον τραπεζικό δανεισμό, ούτε στο Ταμείο Επιχειρηματικότητας, ούτε στο Ταμείο Εγγυοδοσίας. Άρα, ουσιαστικά, δεν ανοίγουν φέτος. Δεν έχουν ρευστότητα και είναι προδιαγεγραμμένη η τύχη τους το επόμενο χρονικό διάστημα.

Ο τομέας της κρουαζιέρας, ο οποίος αφορά και την εκλογική μου περιφέρεια, το ξέρει ο Θεοχάρης έχει επισκεφθεί το Κατάκολο, θα έχει πολύ μεγάλη μείωση φέτος. Μιλάμε για έναν τομέα που πέρυσι είχε μία αξιοσημείωτη άνοδο, πάνω από 14%. Φέτος, θα υποστεί ένα πολύ μεγάλο πλήγμα.

Θα πρέπει να προσέξει νομίζω το Υπουργείο, μιας και έχει πάρει την απόφαση για την ανάθεση του συνόλου της διαφημιστικής εκστρατείας στη Marketing Greece, να υπάρχει μία ισομερής και δίκαιη προβολή. Το λέω αυτό, γιατί τα προηγούμενα χρόνια και από τις διαφημίσεις που έκανε το Ινστιτούτο του ΣΕΤΕ, η Περιφέρεια Δυτικής Ελλάδος, η Ηλεία, η Αρχαία Ολυμπία, ήταν, δυστυχώς, εκτός των προτεραιοτήτων της τουριστικής προβολής. Αυτό το συνδέω με την αύξησης της κρουαζιέρας από τη μία, αλλά έλλειψη διαφήμισης από την άλλη.

Εμείς έχουμε προτείνει, όπως ανέφερε ο Γιώργος Φραγγίδης, μείωση προκαταβολής φόρου για τις επιχειρήσεις. Νομίζουμε ότι είναι αυτονόητο και δεν καταλαβαίνουμε τον λόγο, για τον οποίο δεν έχει ψηφιστεί ακόμη. Μείωση του ΦΠΑ στην εστίαση και στη διαμονή στο 6%, κατάργηση του τέλους διανυκτέρευσης, προφανώς, και την επιδότηση μισθολογικού κόστους.

Θέλω να πιστεύω, επειδή δεν μπορούμε να περιμένουμε άλλο την έλευση των κοινοτικών κονδυλίων, ότι θα είναι στις αυριανές εξαγγελίες του Πρωθυπουργού και το επίδομα ανεργίας για τους εργαζόμενους, που, δυστυχώς, κατά τις προβλέψεις, θα είναι αρκετές χιλιάδες από τουριστικές επιχειρήσεις που δεν θα ανοίξουν. Είναι σημαντικό να παραμείνει το επίδομα ανεργίας μαζί με μία γενναία αύξηση του εσωτερικού τουρισμού, όπως έχει, ήδη, κατατεθεί ως πρόταση από συναδέλφους του Κινήματος Αλλαγής.

Το νομοσχέδιο περιλαμβάνει σωστές διατάξεις, -θα πρέπει να είμαστε δίκαιοι-, όπως είναι οι διατάξεις για τον Καταδυτικό Τουρισμό, που είναι προς τη σωστή κατεύθυνση και ενισχύουν τις νησιωτικές και τις παράκτιες περιοχές.

Βεβαίως, θα πρέπει να υπάρχει και μία πρόβλεψη για τους ερασιτέχνες αυτοδύτες, που πολλές φορές είναι εκείνοι που έχουν βρει τα ναυάγια, τα οποία εμείς τώρα τα μετατρέπουμε σωστά σε τουριστικό προϊόν.

Σε ότι αφορά στο άρθρο 62, πολύ σωστά, προβλέπετε την αστική ευθύνη των επιχειρήσεων του τουρισμού. Δηλαδή, να μην υπάρχει, αν και εφόσον παρατηρηθεί κάποιο κρούσμα κορονοϊού. Νομίζω, όμως, ότι θα πρέπει αυτό να επεκταθεί και στις επιχειρήσεις της εστίασης, που συνδέονται άμεσα με τον τουρισμό, πάντα, με την προϋπόθεση ότι εφαρμόζονται αυστηρά τα υγειονομικά πρωτόκολλα. Είναι κάτι που σας το έχει θέσει και η ΓΣΕΒΕΕ και θα πρέπει μέχρι την Παρασκευή που θα κάνουμε την εισήγηση στην Ολομέλεια, μαζί με τους συναρμόδιους Υπουργούς, να το συμπεριλάβετε.

Πιστεύω, όντως, ότι η διάταξη για τα γήπεδα γκολφ θα πρέπει να περιλαμβάνει όλες τις επενδύσεις που έχουν ομοειδές αντικείμενο και να μην κινδυνεύσουν να χαρακτηριστούν «φωτογραφικές» διατάξεις.

Τέλος, θέλω να κάνω μία πρόταση. Επειδή, βλέπω, ότι υπάρχει μία διάθεση από την Κυβέρνηση για την επιτάχυνση των επενδύσεων, που αφορούν στο τουριστικό προϊόν με άρση διαφόρων εμποδίων που πολλά από αυτά είναι στα όρια της νομιμότητας, θα πρέπει να προβλεφθεί η παράταση για τις οικοδομικές άδειες τουριστικών επενδύσεων, οι οποίες λόγω της οικονομικής κρίσης, λόγω της κατάστασης του κορονοϊού, έχουν μείνει πίσω.

Προτείνω να προβλεφθεί, κύριε Υπουργέ, μία παράταση, τουλάχιστον, μέχρι τα τέλη του 2022 για τις οικοδομικές άδειες που αφορούν τουριστικές επενδύσεις, ενώ είναι έτοιμες να ξεκινήσουν, λόγω των γραφειοκρατικών εμποδίων από τη μία πλευρά, που υπήρχαν μέχρι πρότινος και προσπαθείτε να επιλύσετε με πάρα πολλά νομοσχέδια και της οικονομικής κρίσης από την άλλη, η οποία ήρθε για να παραμείνει, υπάρχει ο ορατός κίνδυνος να ακυρωθούν.

Άρα, νομίζω, ότι θα πρέπει να συμπεριλάβετε και αυτή την πρόβλεψη στο νομοσχέδιο.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**Το λόγο έχει ο κ. Σαντορινιός

**ΝΕΚΤΑΡΙΟΣ ΣΑΝΤΟΡΙΝΙΟΣ:** Σας ευχαριστώ πολύ, κύριε Πρόεδρε. Είναι πολύ δύσκολο να συζητάμε ένα νομοσχέδιο για τον τουρισμό και να μην συζητήσουμε για το τι συμβαίνει σήμερα στην τουριστική μας «βιομηχανία». Όταν ως αρμόδιος Τομεάρχης Ναυτιλίας άκουσα τα μέτρα του Υπουργείου Ναυτιλίας για τον κορονοϊό, είπα, «πολύ λίγα, πολύ αργά». Αν θέλω να σχολιάσω τα μέτρα του Υπουργείου Τουρισμού για τον τουρισμό, θα πω απλά, «πολύ αργά», γιατί δεν υπάρχει τίποτα. Είναι μηδέν. Είμαστε «μηδέν» στον τουρισμό, όπως είπε χτες και ο κ. Πέτσας.

Κύριε Υπουργέ, σχεδόν, το σύνολο των επιχειρήσεων στον τουρισμό είναι μικρές και μικρομεσαίες επιχειρήσεις. Αυτές στηρίζουν τον ελληνικό τουρισμό. Πείτε μου, έχετε καμία εντύπωση, ότι αυτές οι επιχειρήσεις μπορούν να στηριχθούν από το «ΤΕΠΙΧ ΙΙ» και με δανειακού όρους τραπεζών που τους ζητάνε cash collaterals και εγγυήσεις; Έχετε την εντύπωση ότι μπήκε καμία από αυτές τις επιχειρήσεις στην επιδότηση του επιτοκίου των δανείων;

 Έχετε την εντύπωση ότι μπήκε καμία από αυτές τις επιχειρήσεις στην επιστρεπτέα προκαταβολή; Γιατί, για να αυξηθεί το δανειακό «βάρος», που, ήδη, έχουν και να «καταρρεύσουν», ακόμη περισσότερο;

Για ποιο λόγο σήμερα δεν προχωράτε σε άμεση ενίσχυση με μη επιστρεπτέα επιδότηση αυτών των επιχειρήσεων για να μπορέσουν να επιζήσουν; Αυτή την περίοδο, θα βιώσουμε έναν «αρμαγεδώνα» στα εργασιακά. Πολύ περισσότερο από το 50% των εργαζομένων στον τουρισμό, δεν θα μπορέσουν να βρουν δουλειά. Ζευγάρια που ζουν από τον τουρισμό, τον χειμώνα δεν θα μπορέσουν να στηρίξουν την οικογένειά τους. Τι έχετε κάνει γι’ αυτό; Θα παρατείνετε το επίδομα ανεργίας;

Ακόμα κι εκείνοι που θα μπορέσουν να βρουν δουλειά, το πιθανότερο είναι ότι δεν θα μπορέσουν να συμπληρώσουν τα απαραίτητα ένσημα. Θα κάνετε καμία ρύθμιση γι’ αυτούς τους ανθρώπους ή τον χειμώνα δεν θα μπορέσουν να πάρουν το επίδομα ανεργίας; Τώραν πρέπει να μειωθούν τα ένσημα, με τα οποία κάποιος θα μπορεί να πάρει επίδομα ανεργίας και να παραταθεί το επίδομα ανεργίας για έξι μήνες. Τι κάνετε, επιτέλους, για την ενίσχυση του εσωτερικού τουρισμού; Η γειτονική μας χώρα, η Ιταλία, ανακοίνωσε πρόγραμμα επιδότησης του εσωτερικού τουρισμού για οικογένειες μέχρι 40.000 ευρώ. Θα κάνετε τίποτα γι’ αυτό ή και αυτό θα το αφήσουμε στην τύχη;

Τι κάνετε δεδομένου, ότι τις παραδοσιακές μας αγορές, πλέον, πρέπει να τις ξεχάσουμε, όπως για παράδειγμα τη Μεγάλη Βρετανία, τη Γαλλία, την Ολλανδία; Θα κάνουμε τίποτα να προσελκύσουμε νέες αγορές ή περιμένετε να σας πει η Marketing Greece; Ουσιαστικά, εσείς δεν έχετε καμία πολιτική για τη διαφήμιση του τουρισμού και την αναθέσατε με αδιαφανείς διαδικασίες στην Marketing Greece. Και μιας που μιλάμε για το «πολύ αργά». Πολύ αργά, ήρθε η κοινή υπουργική απόφαση για την παραχώρηση των παραλιών, αλλά και πολύ γρήγορα ταυτόχρονα. Γιατί είναι δυνατόν μέσα Μαΐου να βγαίνει κοινή υπουργική απόφαση για τις παραλίες; Είναι δυνατόν; Πότε θα αναπτυχθούν οι ξαπλώστρες στις παραλίες; Ούτε τον Ιούλιο δεν θα προλάβουμε με τις διαδικασίες που προβλέπονται.

Ταυτόχρονα, την ίδια μέρα που βγαίνει η ΚΥΑ, μάς φέρνετε μία σειρά από ρυθμίσεις που αλλάζουν το περιεχόμενό της. Ποια είναι αυτή η λογική της νομοθέτησης του Επιτελικού Κράτους, που από τη μία βγάζει κοινή υπουργική απόφαση και την ίδια μέρα φέρνει άρθρα που αλλάζουν την ουσία των νόμων πάνω στους οποίους στηρίζεται η υπουργική απόφαση;

Πολύ αργά, βέβαια, προβλέπεται να αναπτυχθούν και οι ναυαγοσώστες στις παραλίες. Γιατί από την 1η Ιουλίου, κύριε Υπουργέ; Ποια είναι αυτή η λογική; Δηλαδή, οι Έλληνες πολίτες που θα πάνε στις πολυσύχναστες παραλίες νωρίτερα, δεν χρειάζεται να έχουν ναυαγοσώστη; Αυτοί δεν μας ενδιαφέρουν; Δεν καταλαβαίνω τη λογική σας. Δεν μπορώ να αντιληφθώ καθόλου με ποιο κριτήριο βάζετε την 1η Ιουλίου.

Φέρνετε και τα υγειονομικά πρωτόκολλα και αφιερώνετε το τελευταίο άρθρο του νομοσχεδίου σας. Ειλικρινά, σας τα είπε και η κυρία Νοτοπούλου, ποιος θα πιστοποιεί αυτά τα υγειονομικά πρωτόκολλα; Ποιος φορέας θα λέει, ότι η επιχείρηση καλώς εφάρμοσε τα υγειονομικά πρωτόκολλα για να μην έχει αστική ευθύνη, γιατί το προβλέπετε στο τελευταίο εδάφιο, αλλά δεν μας λέτε ποιος θα το πιστοποιεί. Θα πάει κάποιος στο δικαστήριο και θα έχει πρόβλημα. Αυτά τα υγειονομικά πρωτόκολλα έχουν ένα κόστος λειτουργίας και ένα κόστος κατασκευής. Από πού θα χρηματοδοτηθεί αυτό; Έχετε προβλέψει να υπάρξει δυνατότητα χρηματοδότησης της εφαρμογής αυτών των υγειονομικών πρωτοκόλλων;

Μας είπε ο κύριος Μπουκώρος, για να πάμε και στον Καταδυτικό Τουρισμό, ότι είναι καινοτομία. Ο ν. 3409/ 2005 νομίζω ότι είναι γνωστό ότι υπάρχει. Άρα ποια καινοτομία; Από το 2005 υπάρχει νομοθετικό πλαίσιο. Κάνετε αλλαγές. Ναι, συμφωνώ. Και στη σωστή κατεύθυνση κάποιες απ’ αυτές, θα συμφωνήσουμε.

Φέρνετε, λοιπόν, το Συμβούλιο Καταδυτικού Τουρισμού. Τι κάνει αυτό το Συμβούλιο; Γνωμοδοτεί προς τον Υπουργό Τουρισμού. Μα, δεν χρειαζόμαστε αυτό. Χρειαζόμαστε ένα Συμβούλιο, όπως ήταν η ΕΣΑΛ, πριν την κάνει κυβερνητικό όργανο ο κ. Πλακιωτάκης, όπως είναι η Επιτροπή Τουριστικών Λιμένων που λειτουργεί στο Υπουργείο σας, που να δίνει αδειοδοτήσεις, να κάνει σύντμηση των διαδικασιών.

Αυτό που φέρνετε αυτή τη στιγμή, δεν έχει καμία σχέση με την επιτάχυνση των διαδικασιών αδειοδοτήσεων για τον Καταδυτικό Τουρισμό. Απλώς, μόνο συμβουλευτικό ρόλο θα έχει και βάζετε μέσα δύο επιστήμονες. Αυτοί οι επιστήμονες, αλήθεια, μπορεί να είναι και Θεολόγοι; Για να καταλάβω. Γιατί επιστήμονες είναι και οι Θεολόγοι. Δεν βάζετε κανένα κριτήριο για το τι θα είναι αυτοί οι επιστήμονες.

Άλλο ερώτημα που θέλω να θέσω. Ποιοι θα είναι οι εκπρόσωποι των Υπουργείων; Δεν πρέπει να έχουν ένα προφίλ; Για παράδειγμα, για το Υπουργείο Ναυτιλίας δεν πρέπει να είναι από τη Διεύθυνση Λιμενικής Αστυνομίας του Λιμενικού Σώματος; Δεν πρέπει να αναφερθεί αυτό στην απόφαση ή θα στέλνει όποιον θέλει ο κάθε Υπουργός;

Από κει και πέρα, υπάρχουν ασάφειες. Λέτε, «άλλα τεχνικά μέσα» για τον Καταδυτικό Τουρισμό, «άλλα υποθαλάσσια μέσα». Τι είναι αυτό; Αποσαφηνίστε το. Δεν μπορεί, γενικώς, να βάλουμε «άλλα τεχνικά μέσα», «αλλά υποθαλάσσια μέσα». Πρέπει να υπάρχουν σαφείς προσδιορισμοί. Σε ότι αφορά στα καταδυτικά πάρκα, στο άρθρο 13. Για ποιο λόγο συγκρίνετε «τα μήλα με τα πορτοκάλια;» Ορίζετε την τιμή ενοικίασης του καταδυτικού πάρκου με βάση τη μέση τιμή απλής χρήσης αιγιαλού του Δήμου. Δηλαδή, ένα καταδυτικό πάρκο με μεγάλο ενδιαφέρον κοντά σε ένα νησί, που είναι πολύ χαμηλή η τιμή ενοικίασης του αιγιαλού, γιατί πρέπει να δοθεί «μπιρ παρά;»

Αντίστοιχα, ένα καταδυτικό πάρκο, χωρίς μεγάλο ενδιαφέρον στη Μύκονο, που είναι πολύ υψηλή η παραχώρηση, γιατί πρέπει να δοθεί ακριβά; Άλλωστε, καμία από αυτές τις τιμές δεν είναι ακριβή. Δεν έχει καμία λογική αυτή η σύνδεση που κάνετε.

Επίσης, βάζετε μέσα στα καταδυτικά πάρκα τους ενάλιους επισκέψιμους αρχαιολογικούς χώρους. Πώς θα ελέγχεται η πρόσβαση σε αυτούς τους χώρους; Στο αντίστοιχο άρθρο, λέτε ότι θα υπάρχουν διαδικασίες από πού θα ξεκινάει το σκάφος, που θα καταλήγει, ότι δεν μπορεί να πάει παραπέρα. Αυτά που είναι μέσα στα καταδυτικά πάρκα, πώς θα ελέγχονται;

Επίσης, με το Λιμενικό Σώμα έχετε συνεννοηθεί; Μπορεί να αναλάβει την επίβλεψη όλων αυτών των χωρών, έτσι όπως θέλετε; Η δική μου η εντύπωση είναι ότι έχει αυξημένο βάρος το Λιμενικό Σώμα για να κάνει και ελέγχους σε όλους αυτούς τους χώρους που θέλετε. Άρα, εδώ τίθενται σοβαρά ζητήματα ελέγχου της λειτουργίας των καταδυτικών πάρκων και όλων των υπολοίπων.

Σε ότι αφορά στα τεχνητά υποβρύχια αξιοθέατα, σας το είπε και ο κύριος Φάμελλος, υπάρχει το Πρωτόκολλο της Βαρκελώνης. Μπορούμε να πάρουμε οποιοδήποτε πλοίο και να το βυθίσουμε; Αν έχει μέσα υγρά μπαταρίας, αν έχει λάδια, -μην γελάτε κύριε Υπουργέ- προβλέπεται μέσα στο νομοσχέδιο ότι πρέπει να καθαριστεί; Δεν προβλέπεται τίποτα, κύριε Υπουργέ.

Εμείς γελάμε με το νομοσχέδιό σας, γιατί αυτό πρέπει να περιλαμβάνεται, γιατί αν δεν περιλαμβάνεται θα δημιουργήσει πρόβλημα στον βυθό, θα δημιουργήσει πρόβλημα στη θάλασσα. Αυτά πρέπει να περιλαμβάνονται όλα, να είναι σαφή. Αν δεν είναι σαφή, τότε θα δημιουργηθούν πολλά προβλήματα. Μπορεί να βυθίσει κάποιος ένα ναυάγιο σε Ποσειδωνία; Μπορεί με βάση το νομοσχέδιο σας. Δεν πρέπει να περιλαμβάνεται η προστασία της Ποσειδωνίας, η προστασία των περιοχών NATURA; Αυτά πότε θα τα βάλετε; Μετά τη ψήφιση του νομοσχεδίου; Προφανώς, δεν σας ενδιαφέρει.

Κλείνω με κάτι που διάβασα σήμερα στην «ΚΑΘΗΜΕΡΙΝΗ», που δεν είναι έντυπο του ΣΥΡΙΖΑ. Τι λέει, λοιπόν, η «ΚΑΘΗΜΕΡΙΝΗ»; Ό,τι με τις ρυθμίσεις σας δίνετε τη δυνατότητα αξιοποίησης του συνόλου της παραλίας από τα ξενοδοχεία, τα οποία βρίσκονται δίπλα από τις παραλίες. Τι θα γίνει με αυτό; Στη νότια Ρόδο, για παράδειγμα, που είναι το ένα ξενοδοχείο δίπλα στο άλλο, δεν θα υπάρχει πρόσβαση στην παραλία. Δεν θα υπάρχει σπιθαμή για να μπορέσει κάποιος λουόμενος να κάνει μπάνιο, χωρίς να πληρώσει, ή χωρίς να τον διώξουν οι αρμόδιοι του ξενοδοχείου. Με αυτόν τον τρόπο αποκλείετε τους επισκέπτες και τους ντόπιους από μεγάλες περιοχές, ιδιαίτερα στα νησιά, όπου υπάρχει μεγάλη πυκνότητα ξενοδοχείων. Αυτό, λοιπόν, δεν πρέπει να περάσει. Δεν μπορείτε να απαγορεύσετε στον ντόπιο πολίτη, στον επισκέπτη, να επισκεφθεί μεγάλα κομμάτια παραλίας.

Κλείνοντας θα ήθελα να πω και για κάτι που είναι θετικό. Τουλάχιστον, υπάρχει κάτι σημαντικό και ουσιαστικό, όπως είναι η ίδρυση της Σχολής Ξεναγών στη Ρόδο. Θα έλεγα ότι αυτό πρέπει να πιστωθεί στον αρμόδιο Υφυπουργό.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, έχω καλυφθεί σε πολλά ζητήματα από τους συναδέλφους του ΣΥΡΙΖΑ. Θέλω να πω, ότι αν μας έβλεπε ένας οποιοσδήποτε πολίτης, που μας βλέπει κάποιος κόσμος αυτή τη στιγμή, να συζητάμε για τον τουρισμό, για ένα νομοσχέδιο το οποίο είχε καταρτιστεί προ κορονοϊού και έρχεται τώρα ως «ξαναζεσταμένο φαγητό», θα απορούσε, γιατί δεν απαντάμε στα καίρια προβλήματα, όπως για το αν αυτές οι επιχειρήσεις θα ανοίξουν και αν αυτοί οι εργαζόμενοι θα βρουν δουλειά.

Οι εργαζόμενοι των εποχιακών επιχειρήσεων, ακόμη και στη Ρόδο που είναι μία από τις πιο τουριστικές περιοχές της χώρας, την 1η Απριλίου θα έπρεπε να έχουν πιάσει δουλειά. Αυτός ο εργαζόμενος που 1η Απριλίου έπρεπε να έχει πιάσει δουλειά, ούτε επίδομα ανεργίας παίρνει, αλλά ούτε και ξέρει αν θα προσληφθεί ή εάν θα μπορέσει να δουλέψει αυτός και η οικογένειά του αυτό το καλοκαίρι. Και δεν είναι ο μοναδικός.

Στις τηλεσυσκέψεις που έχουμε εμείς με τους αρμόδιους φορείς, εγώ είμαι από Κυκλάδες, πολλοί μάς λένε ότι δεν πρόκειται φέτος να ανοίξουν και όχι γιατί δεν έχουν ακούσει τα μέτρα του Πρωθυπουργού που θα εξαγγείλει αύριο και ως δια μαγείας αύριο θα τα λύσει. Εγώ θα το ευχόμουν αυτό, να υπήρχε μία πολύ γενναία ενίσχυση των επιχειρήσεων και της εργασίας. Μην το ξεχνάμε αυτό. Μέχρι τώρα όμως, από τα αποτελέσματα που έχουμε στους άλλους τομείς, πάμε βλέποντας και κάνοντας και με πολύ χαμηλά στάνταρ.

Θα αναφερθώ σε δύο-τρία σημεία του νομοσχεδίου, λέγοντας, όμως, κάτι πριν για τα υγειονομικά πρωτόκολλα. Η αρχή των υγειονομικών πρωτοκόλλων υποτίθεται ότι βασίζεται στην κοινωνική απόσταση. Πώς αυτό εκπληρούται με τις μεταφορές μέσα από τις αεροπορικές εταιρείες, μέσα από τα αεροπλάνα που καμία θέση δεν θα μένει κενή, στο όνομα της εξυπηρέτησης των συμφερόντων των αεροπορικών εταιρειών;

Ποια υγειονομική αρχή και ποια επιστημονική αρχή επιτάσσει στα σώματα που είναι δίπλα δίπλα και υπάρχει και σωματική επαφή στα αεροπλάνα να πηγαίνουν γεμάτα, ακριβώς για να μην θίξουμε τα συμφέροντα των αεροπορικών εταιρειών; Δεν μπορεί, λοιπόν, στο έδαφος να είμαστε σε κοινωνική απόσταση και όταν μπαίνουμε στο αεροπλάνο να μην μπορούμε ούτε να κουνηθούμε δεξιά και αριστερά, γιατί θα ακουμπάμε τον διπλανό μας, έτσι κι αλλιώς.

 Στο νομοσχέδιο, λοιπόν, για τον Καταδυτικό Τουρισμό είναι σαφές ότι χωρίς θαλάσσιο χωροταξικό σχεδιασμό, δεν μπορεί να υπάρξει ως εναλλακτική μορφή τουρισμού. Το λέω αυτό, διότι πέραν του οικονομικού οφέλους που θα υπάρξει από την επισκεψιμότητα -αυτό είναι σαφές- απαιτείται, όμως, κυριαρχικά η προστασία της θαλάσσιας βιοποικιλότητας. Ο Καταδυτικός Τουρισμός βασίζεται στην προστασία της θαλάσσιας βιοποικιλότητας και δεν μπορούμε αυτό να το παραβλέψουμε.

Σε αυτή την κατεύθυνση, λοιπόν, πρέπει να εντάσσεται και η επισκεψιμότητα και στους ενάλιους αρχαιολογικούς χώρους. Όμως, με το να καταργείτε στο νομοσχέδιο τη συνοδεία των δυτών των αρχαιολόγων και να αναθέτετε την προστασία των ενάλιων αρχαιολογικών χώρων στους εντεταλμένους συνοδούς των παρόχων, ουσιαστικά, βάζετε σε κίνδυνο αυτούς τους ενάλιους αρχαιολογικούς χώρους.

Το καταδυτικό πάρκο για να μπορεί να είναι εγγυημένο, πρέπει να συνδυαστεί με την αειφορική ολιστική ανάπτυξη της περιοχής και αυτό προϋποθέτει τρεις ζώνες. Μπαίνουν οι τρεις ζώνες στο άρθρο 13, αυτό είναι θετικό. Όμως, πρέπει να διευκρινιστούν και κάποια πράγματα. Να υπάρχει ένας κεντρικός πυρήνας απόλυτης προστασίας, χωρίς καμία ανθρώπινη παρέμβαση, ο κεντρικός πυρήνας του καταδυτικού πάρκου, μία ζώνη «ήπιου» τουρισμού, όπου θα υπάρχει ο Καταδυτικός Τουρισμός, το snorkeling και ο Ιστιοπλοϊκός Τουρισμός, υποβρύχια μονοπάτια και λοιπά και μία τρίτη ζώνη «ήπιας» μορφής αλιείας. Έτσι, ακριβώς, όλες οι δυνάμεις της τοπικής περιοχής, θα συνεργάζονται για ένα θετικό αποτέλεσμα.

Ένα δεύτερο ζήτημα είναι οι τεχνητοί ύφαλοι. Όπως είπε και ο προηγούμενος συνάδελφος, ο Νεκτάριος Σαντορινιός, δεν μπορεί οι τεχνητοί ύφαλοι, έτσι ατάκτως ερριμμένα, να πέφτουν από οποιονδήποτε, οπουδήποτε και με οποιαδήποτε υλικά. Απαιτούνται συγκεκριμένες προδιαγραφές. Απαιτείται μελέτη περιβαλλοντικών επιπτώσεων με κριτήρια τα θαλάσσια ρεύματα, το είδος του βυθού, τα υλικά κατασκευής. Αυτά είναι τα βασικά ζητήματα για τους τεχνητούς υφάλους.

Εδώ μπαίνει και ένα ζήτημα. Περιγράφετε και λέτε ότι «δίνεται δυνατότητα στις τουριστικές εγκαταστάσεις να δημιουργούν τεχνητούς υφάλους στις όμορες, έμπροσθεν από τις επιχειρήσεις τους, θαλάσσιες περιοχές». Είναι δυνατόν, ο κάθε ξενοδόχος, στην περιοχή που είναι μπροστά στη «θάλασσά του», να πηγαίνει και να φτιάχνει τεχνητούς υφάλους;

Αυτό σε συνδυασμό με τη δυνατότητα να δημιουργεί προβλήτες από 30 μέτρα που είναι σήμερα, σε 80 μέτρα και μάλιστα, όταν υπάρχουν δύο προβλήτες, η απόσταση να είναι 100 μέτρα, αλλά και με τη δυνατότητα που, επίσης, του δίνει με την παραχώρηση μπροστά από τη ζώνη του ξενοδοχείου, του αιγιαλού και της παραλίας με τη μεγέθυνση της έκτασης που μπορεί να καταλαμβάνει, τότε, ουσιαστικά, καταργούμε τον κοινόχρηστο χώρο.

Αυτό είναι δεδομένο και πρέπει να ομολογήσετε, ότι δεν υπάρχει, πλέον, κοινόχρηστος χώρος μπροστά σε τουριστικές επιχειρήσεις που έχουν τη δυνατότητα να αξιοποιήσουν τη χερσαία αλλά και τη θαλάσσια ζώνη. Σωστά την έχουν, αλλά πρέπει να υπάρχουν όρια.

Κλείνω, κύριε Πρόεδρε, για το ΤΑΙΠΕΔ. Ο ορισμός του ΤΑΙΠΕΔ, ως αρχή σχεδιασμού, στους λιμένες που διαχειρίζεται αυτή τη στιγμή, ερήμην του Υπουργείου Τουρισμού για τους τουριστικούς λιμένες και ερήμην των Δήμων για τους υπόλοιπους λιμένες, εκεί που έχουν παραχωρηθεί στο ΤΑΙΠΕΔ – «ανοίγει τον δρόμο» για εκμετάλλευση από ανεξέλεγκτα ιδιωτικά συμφέροντα .

Δεν είναι δυνατόν, να μην μετέχει η τοπική κοινωνία, να μην υπάρχει το δημόσιο συμφέρον και να παραχωρείται, άκριτα, στο ΤΑΙΠΕΔ η αρχή σχεδιασμού, ελλείψει Δημόσιας Αρχής Λιμένων. Η Δημόσια Αρχή Λιμένων, που κατήργησε ο κ. Πλακιωτάκης, υπήρχε για τον Πειραιά και τη Θεσσαλονίκη. Τώρα, βεβαίως, δεν θα υπάρχει πουθενά σε όλη την επικράτεια. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Το λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ :** Ευχαριστώ, πολύ κύριε Πρόεδρε. Κύριοι Υπουργοί, κυρίες και κύριοι συνάδελφοι, ακούσαμε πολλά και σήμερα. Όμως, θα ήθελα να τονίσω, ότι σχετικά με το κυβερνητικό σχέδιο για τον τουρισμό, κάντε λίγο υπομονή, αύριο θα υπάρχουν ανακοινώσεις από τον Πρωθυπουργό και φυσικά, θα υπάρχουν και αναλυτικές εξηγήσεις από τους αρμόδιους Υπουργούς.

Κυρίες και κύριοι συνάδελφοι, όλοι σε αυτή την Αίθουσα, ας μην κρυβόμαστε και ας μην έχουμε αυταπάτες. Αυτό που έχει σημασία, είναι η αναπλήρωση μέρους των εσόδων από τον τουρισμό από αυτά που είχαμε. Άρα, σημαίνει ότι αρχίζουμε από το μηδέν .

Σε ότι αφορά στο νομοσχέδιο. Η όλη διαμόρφωση του θεσμικού πλαισίου για την ανάπτυξη του Καταδυτικού Τουρισμού, αλλά και η θέσπιση σήματος glambing για τη διαφοροποίηση του προϊόντος, αποτελούν τα δύο βασικά στοιχεία του νέου νομοσχεδίου.

Σύμφωνα, λοιπόν, με την αιτιολογική έκθεση του σχεδίου νόμου, ο Καταδυτικός Τουρισμός, ως βασικός «πυλώνας» της τουριστικής «βιομηχανίας» διεθνώς, αλλά και ως κλάδος με πολλαπλά οφέλη για την οικονομία της χώρας μας, μπορεί να συμβάλει στην ενίσχυση των νησιωτικών, αλλά και των παράκτιων περιοχών, στην επιμήκυνση της τουριστικής περιόδου και στη δημιουργία νέων θέσεων εργασίας.

Εξάλλου, πολύ σημαντική είναι και όλη η συνεισφορά των καταδυτικών πάρκων και σε περιβαλλοντικό επίπεδο, καθώς έρευνα σε 124 απ’ αυτά σε 29 χώρες, έδειξε, κατά μέσο όρο, ότι επιφέρει 21% αυξημένη βιοποικιλότητα, 28% αύξηση στο μέσο μέγεθος των όλων οργανισμών, 166% στην πυκνότητα ατόμων, ανά κυβικό μέτρο, και 446% αύξηση σε κιλά βιομάζας, ανά εκτάριο.

Η κατάδυση, λοιπόν, είναι μία δραστηριότητα που ασκείται, μεν, στις ελληνικές θάλασσες, έχει, όμως, περιθώρια μεγάλης ανάπτυξης με πολλαπλά οφέλη και για τις τοπικές κοινωνίες και για τις οικονομίες, αλλά και για τη στήριξη θαλάσσιων βιοτόπων, που μαστίζονται από την υπεραλιεία. Υπάρχουν αρκετές δυσκολίες σε επίπεδο υποδομών. Υπάρχει ένα πλαίσιο του 2005 που, όμως, δεν είχε καν αξιοποιηθεί.

Με το νομοσχέδιο αυτό επιδιώκεται, πρώτον, η βελτίωση του υπάρχοντος θεσμικού πλαισίου και δεύτερον, η εισαγωγή νέων ρυθμίσεων, με στόχο την ανάπτυξη του Καταδυτικού Τουρισμού και την αξιοποίηση των συγκριτικών πλεονεκτημάτων των υποθαλάσσιων περιοχών μας μέσα από την ανάδειξη προβολής νέων τουριστικών προϊόντων. Δεν αντιλαμβάνομαι γιατί φοβάστε την ανάπτυξη, γιατί φοβάστε την πρόοδο, γιατί φοβάστε την αλλαγή; Ακούσαμε πάρα πολλά και θα ακούσουμε και άλλα και στη συνέχεια.

Οι νέες τροποποιήσεις στοχεύουν στην κατάργηση εμποδίων που έχουν σαν αποτέλεσμα τη δυσλειτουργία της όλης δραστηριότητας. Ειδικότερα, συστήνεται για πρώτη φορά, Συμβούλιο Καταδυτικού Τουρισμού.

Δεύτερον, επιδιώκεται κατηγοριοποίηση όλων των αξιοθέατων Καταδυτικού Τουρισμού. Ρυθμίζονται θέματα που αφορούν τους επισκέψιμους ενάλιους αρχαιολογικούς χώρους και, επιπλέον, ρυθμίζεται η υποχρέωση γραπτής ενημέρωσης των αρχών πριν από την πραγματοποίηση κάθε κατάδυσης.

Ακόμη, ρυθμίζονται θέματα που αφορούν και την Υπηρεσία Καταδύσεων και Αναψυχής από καταδυτικά σκάφη διαμονής αλλά και διανυκτέρευσης.

Τέλος, αίρονται εμπόδια γραφειοκρατικά, καταργούνται διάφορες γραφειοκρατικές «αγκυλώσεις» που εμποδίζουν την ανάπτυξη του κλάδου.

Όλα αυτά, λοιπόν, γίνονται, κυρίες και κύριοι συνάδελφοι της αντιπολίτευσης, υπό το πρίσμα της όλης προστασίας του θαλάσσιου και ενάλιου περιβάλλοντος. Εμείς, στη Ν.Δ., έμπρακτα αποδεικνύουμε και με το παρόν νομοσχέδιο, ότι μπορούμε και μπορεί να υπάρξει ουσιαστική τουριστική ανάπτυξη με απόλυτο σεβασμό και στο περιβάλλον.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, το, υπό συζήτηση, νομοσχέδιο του Υπουργείου Τουρισμού, έρχεται σε μία χρονική στιγμή, όπου είναι αδύνατον να μην αναφερθούμε συνολικά στην πορεία του τουριστικού τομέα στη χώρα μας. Δεν μπορεί, δηλαδή, το εν λόγω νομοσχέδιο να μην είναι υπό το πρίσμα της σημερινής συγκυρίας και να μην τονιστεί η αναγκαιότητα συγκρότησης ενός ολοκληρωμένου σχεδίου για την τόνωση του συνόλου του τουριστικού κλάδου τους καλοκαιρινούς μήνες που έπονται, αλλά και την επόμενη μέρα.

Στόχος όλων, άλλωστε, πρέπει να είναι ο τουρισμός της χώρας να επιστρέψει δυναμικά το 2021, ερχόμενος και πάλι στις πρώτες θέσεις της παγκόσμιας κατάταξης. Είναι γεγονός, λοιπόν, ότι ο ελληνικός τουρισμός, ιδίως εάν το δούμε από την αισιόδοξη πλευρά του, πάντα βρίσκει τρόπο να επιβιώνει και να αναβιώνει.

Θα γίνει, όμως, το ίδιο μετά το ισχυρό σοκ που προκαλούν οι νέες υγειονομικές προδιαγραφές μετακινήσεων και διαμονής των τουριστών διεθνώς με τη μισή τουριστική σεζόν να έχει, ήδη, χαθεί;

Φυσικά, το πρόβλημα δεν είναι μόνο της χώρας μας, η οποία θεωρείται από τους ασφαλείς, υγειονομικά, τουριστικούς προορισμούς. Όμως, το ζήτημά μας είναι πώς θα κεφαλαιοποιηθεί η, κατ’ τα άλλα, θετική εικόνα της χώρας.

Αυτό συμβαίνει, γιατί τουριστικά η χώρα μας έχει τον τουρισμό ως βασική «πηγή» εσόδων. Είναι εκείνος ο κλάδος που κράτησε την οικονομία «όρθια» κατά την προηγούμενη δεκαετία, σε επίπεδο οικονομικής κρίσης. Εξ ου και η ανησυχία όλων, αυτή τη στιγμή, για το ποια θα είναι τα αντανακλαστικά του ελληνικού τουρισμού σε αυτή την πρωτόγνωρη, παγκόσμιας κλίμακας, κρίση.

Τα υγειονομικά πρωτόκολλα που έχουν ανακοινωθεί στη λειτουργία των τουριστικών επιχειρήσεων φαίνονται, ιδιαίτερα, λεπτομερή, αλλά στην πραγματικότητα είναι δύσκολο να εφαρμοστούν. Οι αρνητικές επιπτώσεις στις κοινωνικές επαφές, στα προσωπικά δεδομένα και στην περαιτέρω οικονομική ζημιά των επιχειρηματιών είναι δεδομένο ότι θα προκύψουν.

Η αναγκαστική λειτουργία ενός μέρους μόνο των μεγάλων ξενοδοχείων, φυσικά, μας προβληματίζει. Είναι γνωστό ότι η μεγαλύτερη πλειοψηφία τουριστικών επιχειρήσεων είναι μικρής δυνατότητας καταλύματα, που έχουν, ήδη, υποστεί ανεπανόρθωτο οικονομικό πλήγμα.

Περιμένουμε, λοιπόν, συγκεκριμένα πράγματα στις πιο δραματικές στιγμές που ζει αυτός ο κλάδος της οικονομίας. Πρέπει να δεχθεί, λοιπόν, από την Κυβέρνηση την στήριξη που πρέπει. Και δεν αναφερόμαστε μόνο στους επιχειρηματίες, των οποίων οι υποχρεώσεις εξακολουθούν να «τρέχουν», αλλά και στους χιλιάδες εργαζόμενους στον τουρισμό, που εργάζονται εποχικά, περιμένοντας από τους μήνες αυτούς να καλύψουν ένα μέρος των εξόδων και τον χειμώνα. Την κατάσταση αυτή να μου επιτρέψετε να τη γνωρίζω πάρα πολύ καλά, καθώς προέρχομαι από μία, άκρως, τουριστική περιοχή, όπως είναι η Χαλκιδική.

Αξιολογώντας την κρισιμότητα της κατάστασης, έχω, ήδη, λάβει την πρωτοβουλία να σας καταθέσω ένα υπόμνημα προτάσεων, εδώ και μέρες, το οποίο έχει αποσταλεί στον κ. Υπουργό και στον κ. Υφυπουργό. Πιστεύω ακράδαντα, ότι αν υπάρξει ο κατάλληλος σχεδιασμός και η αναγκαία προσαρμοστικότητα, στην οποία όλοι και ο καθένας από το μετερίζι του καλούμαστε να επιδείξουμε, ο τουρισμός μπορεί να αποτελέσει το αντίδοτο σε αυτή την κρίση.

Διέξοδοι μπορεί να είναι η γεωμορφολογία, η ποικιλομορφία που διακρίνει τη χώρα μας μέσω των ειδικών εναλλακτικών μορφών τουρισμού, όπως είναι ο Καταδυτικός Τουρισμός, αντικείμενο του υπό συζήτηση νομοσχέδιου, και που μπορούν τώρα να αποβούν πιο χρήσιμες από ποτέ. Αυτές, λοιπόν, οι εξειδικευμένες τουριστικές δραστηριότητες, παραδοσιακά, έχει αποδειχθεί ότι προσελκύουν όχι μαζικό τουρισμό, αλλά αντίθετα επιλεκτικό τουριστικό κοινό, συνήθως υψηλού οικονομικού επιπέδου.

Κίνητρα, όμως, μπορεί και πρέπει να δοθούν και στον εσωτερικό τουρισμό φέτος. Οι Έλληνες, άλλωστε, είτε θέλουμε να το πιστέψουμε, είτε όχι είναι οι καλύτεροι τουρίστες. Τα προγράμματα, λοιπόν, κοινωνικού τουρισμού πρέπει φέτος να ολοκληρωθούν νωρίς και να διευρυνθεί η λίστα των δικαιούχων. Ειδικότερα για περιοχές, όπως η Χαλκιδική, στις οποίες μπορεί να μεταβεί ο κόσμος με το οδικό δίκτυο, είναι πολύ σημαντικό να υπάρξει ανάπτυξη και σε επίπεδο από 120 έως 125 μέρες στο επίπεδο των 180 ημερών.

Η στόχευση, επίσης, σε τουριστικές αγορές χωρών, όπου η μετακίνηση των επισκεπτών θα είναι ευκολότερη, όπως στα Βαλκάνια, είναι ένα πολύ μεγάλο ζήτημα το οποίο πρέπει να ξεκαθαριστεί άμεσα, αφού οι αεροπορικές εταιρείες, παγκοσμίως, θα περάσουν πολύ σημαντική κρίση. Όπως, άλλωστε, και η κρουαζιέρα θεωρείται μία καλή εναλλακτική προσπάθεια που μπορεί να εφαρμοστεί.

Εν κατακλείδι, θεωρούμε ότι στην κρίσιμη αυτή στιγμή υπάρχουν βιώσιμες προτάσεις για τον ελληνικό τουρισμό, ο οποίος, πιστεύουμε ακράδαντα, ότι σίγουρα θα επανακάμψει. Αυτό πρέπει να γίνει όσο το δυνατόν ταχύτερα, καθώς εξαρτάται, σε μεγάλο βαθμό, και η επιστροφή στην κανονικότητα της οικονομίας. Πρέπει, κύριε Υπουργέ, να κινηθείτε γρήγορα. Όσο πιο γρήγορα κινηθείτε με συγκεκριμένες προτάσεις και με συγκεκριμένες ενέργειες, τόσο το καλύτερο. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**Το λόγο έχει η κυρία Πέρκα.

**ΘΕΟΠΙΣΤΗ (ΠΕΠΗ) ΠΕΡΚΑ:** Ευχαριστώ, κύριε Πρόεδρε. Κύριε Υπουργέ, δεν μας εκπλήσσει πολύ αυτό το νομοσχέδιο. Είναι στη γενική γραμμή και έχει λίγο απ' όλα. Εκχώρηση αρμοδιοτήτων του Κράτους σε άλλους φορείς ιδιώτες, προκειμένου να έχουμε, και το ΤΑΙΠΕΔ. Θα κάνω μια παρένθεση. Δουλέψαμε με το ΤΑΙΠΕΔ, γιατί, όπως ξέρετε, ήμουν Γενική Γραμματέας Δημόσιας Περιουσίας. Εάν δεν υπήρχαν οι υπηρεσίες του Δημοσίου με τη θεσμική τους μνήμη και με όλη την εμπειρία που έχουν αποκτήσει, το ΤΑΙΠΕΔ δεν μπορούσε να προχωρήσει κανένα έργο. Όχι από ανικανότητα των στελεχών του, δεν λέω αυτό. Έπρεπε να συνεργαστούμε. Όμως, υπάρχει μία νεοφιλελεύθερη αντίληψη που λέει πάντα, ότι «ό,τι μπορούμε εκχωρούμε στον, εν γένει, αποδοτικότερο και ικανότερο ιδιωτικό τομέα». Δεν ισχύει και έχουμε και αποδείξεις πια και από την οικονομική κρίση και από την υγειονομική κρίση.

Έχουμε, όμως, και κάποιες εξυπηρετήσεις, όπως σε όλα τα νομοσχέδια. Υπάρχουν και σε αυτό κάποιες διατάξεις που είναι «φωτογραφικές». Έχουμε, οριζοντίως, έλλειψη σχεδιασμού και εδώ θέλω να πω κάτι. Όλοι μας λέμε για τον τουρισμό. Γίνονται συνεχώς συσκέψεις, έκανε και ο Πρόεδρος του ΣΥΡΙΖΑ. Είδαμε επιχειρήσεις που «υποφέρουν». Ξέρουμε ότι οι εργαζόμενοι θα χάσουν τη δουλειά τους. Είναι ένα πολύ σοβαρό κομμάτι και για την οικονομία μας. Περίμενα, λοιπόν, όταν μιλούσαμε για τουρισμό, σε αυτήν τη συγκυρία, πρώτα απ' όλα, την ενίσχυση στις μικρομεσαίες αυτές επιχειρήσεις, που είναι και οικογενειακές επιχειρήσεις.

Εμείς είπαμε να δοθούν τρία δισ., μη επιστρεπτέα. Όμως, δεν ακούμε κάτι τέτοιο. Να δούμε τι θα πει και ο Πρωθυπουργός αύριο, αν και δεν μας έχει συνηθίσει σε γαλαντόμες συμπεριφορές σε ότι αφορά, τουλάχιστον, στη μεσαία τάξη, παρ’ όλο που ομνύει, πολύ συχνά, σαν και αυτή.

Έχουμε, βεβαίως, και μείωση ποινών. Θα ξεκινήσω από το τελευταίο που έχω παρατηρήσει σε όλα τα νομοσχέδια και είναι η προχειρότητα. Επειδή ήμουν και Γενική Γραμματέας Δημόσιας Περιουσίας, παρακολουθώ τις κυα κάθε χρόνο και είναι μία διαστροφή αυτή. Εδώ έχουμε διαπιστώσει, ότι άλλα λέει το ΦΕΚ για την απλή χρήση του αιγιαλού. Λέει ότι «ο πίνακας θέσεων ηλεκτρονικών δημοπρασιών διενεργούνται αποκλειστικά από τις Κτηματικές Υπηρεσίες». Όμως, αλλά λέει η ΑΑΔΕ, όπου έχει ένα παράρτημα με τις παραλίες που θα γίνει η ηλεκτρονική δημοπρασία. Εδώ υπάρχει ένα θέμα, και είναι και αλλοίωση δημοσίου εγγράφου. Τι υπέγραψαν οι Υπουργοί από τα δύο;

Επίσης, υπάρχει και στο ηλεκτρονικό αρχείο του ΥΠ.ΟΙΚ. αλλά και στη Διαύγεια άλλο περιεχόμενο, απ’ αυτό που έχει το ΦΕΚ της κυα. Ηλεκτρονικές δημοπρασίες έγιναν για πρώτη φορά, όταν είχα την τιμή να είμαι Γενική Γραμματέας Δημόσιας Περιουσίας με τον Γενικό Γραμματέα Γενικών Πληροφοριακών Συστημάτων που τώρα πια δεν είναι στο Υπουργείο Οικονομικών, αλλά στο Υπουργείο Ψηφιακής Πολιτικής. Καταφέραμε να κάνουμε πιλοτικά, για πρώτη φορά, ηλεκτρονικές δημοπρασίες με πάρα πολύ καλά αποτελέσματα, παρ’ όλο που στην αρχή ως καινοτόμα διαδικασία αντιμετωπίστηκε λίγο δύσκολα, αλλά με δημόσια έσοδα, υγιή ανταγωνισμό κ.λπ..

Επομένως, θέλουμε να γίνονται ηλεκτρονικές δημοπρασίες. Δεν καταλαβαίνω, όμως, κάτι. Και το αν δεν καταλαβαίνω εγώ είναι μικρό το πρόβλημα. Οι υπηρεσίες αυτές που είναι υποστελεχωμένες έχουν μεγάλο πρόβλημα κάθε καλοκαίρι να βγάζουν και να κάνουν τις δημοπρασίες. Τι, ακριβώς, θα κάνουν; Θα ακολουθήσουν το παράρτημα με κάποιες παραλίες, με κάποιους αιγιαλούς, ή όλα θα γίνουν με ηλεκτρονικές διαδικασίες; Είναι πολύ σοβαρό αυτό. Άλλο λέει η ΑΑΔΕ και άλλο το ΦΕΚ και πρέπει να το δείτε. Είναι προχειρότητα.

Στις 15/5 εκδίδεται η κυα με αυτό το πρόβλημα που δεν ξέρουμε, ακριβώς, τι γίνεται και σήμερα αλλάζει ο νόμος. Ετοιμάζονται και οι άνθρωποι να κάνουν τη δουλειά τους και οι υπηρεσίες να δώσουν. Πώς αυτές οι υπηρεσίες υποστελεχωμένες θα καταφέρουν να κάνουν τις παραχωρήσεις; Έχουμε κάποιες ημερομηνίες μέχρι 15/7 οι Δήμοι και από 16/7 μέχρι 31/8 οι Κτηματικές Υπηρεσίες. Είστε σίγουρος ότι θα τα καταφέρουν; Εγώ πολύ αμφιβάλλω. Είναι πολύ αργά. Ούτε μια ενίσχυση, ούτε μία τάξη σε αυτά.

Σε ό,τι αφορά, αυτές καθ' αυτές, τις αλλαγές, υπάρχει διαφορετική αντίληψη. Όμως, η δική μας άποψη δικαιώνεται λίγο και από τα παραδείγματα ξένων χωρών. Σε όσες χώρες δεν τηρήθηκε αυτό το, εκτός συναλλαγής, αγαθό που λέγεται αιγιαλός, όσο δεν προστατεύτηκε το περιβάλλον, όσο δεν υπήρχε μία ελευθερία κινήσεων -και αναφέρομαι στην Ισπανία- τα αποτελέσματα ήταν τραγικά.

Αν αρχίζουμε να γεμίζουμε τις παραλίες δεν έχει νόημα. Δηλαδή, από τα 500 μέτρα που δίναμε για παραχώρηση με τον νόμο που κάναμε εμείς, πήγαμε στα 300 μέτρα. Είναι κέρδος το να υπάρχει ελεύθερη παραλία. Είναι κέρδος και τουριστικό προϊόν το να πηγαίνεις σε μία χώρα που έχει και ελεύθερες παραλίες, που έχει μία άπλα.

Εσείς επαναφέρετε τα 500 μέτρα που υπάρχουν και δεν είναι λόγω κορονοϊού. Ισχύει, γενικώς. Δηλαδή, από το 60% ελεύθερης παραλίας που έμενε με τον δικό μας νόμο, πάμε στο 50%. Πρόκειται για 10% μείωση και νομίζω ότι είναι σημαντικό και χωρίς λόγο. Πραγματικά, χωρίς λόγο, γιατί είπαμε ότι δεν λείπει αυτό στις τουριστικές επιχειρήσεις. Δώστε ρευστότητα, στηρίξτε τις εκεί που πρέπει και αυτό δεν είναι πρόβλημα.

Επίσης και σε ό,τι αφορά τις όμορες επιχειρήσεις και εδώ είχε μπει ένας περιορισμός. Δεν μπορεί μία επιχείρηση που καταλαμβάνει όλο το μέτωπο να παίρνει όλη την παραλία. Υπήρχε ένας περιορισμό στα 500 μέτρα. Ευτυχώς, κρατήσατε ελεύθερη ζώνη των δύο μέτρων. Είπαμε για όσους παραβαίνουν τον νόμο, που είναι πολύ σοβαρό, από πέντε έτη που υπήρχε αποκλεισμός στο να ξαναπάρει παραχώρηση, τον μειώνετε σε ένα. Βεβαίως, υπάρχει μία μείωση, κύριε Υπουργέ, κατά 40% του ανταλλάγματος τιμήματος. Θα ήθελα να πω το εξής. Άραγε, κάνει το ίδιο το «Νάμος» στη Μύκονο, με οποιοδήποτε άλλο νησί, όπως η Χαλκιδική; Υπάρχει ένα θέμα με την εμπορική αξία και το τίμημα και πώς ορίζεται και πώς γίνεται η μείωση.

Αυτά γενικώς ήθελα να πω και να υπενθυμίσω ότι εκτός από τον θαλάσσιο και καλοκαιρινό τουρισμό, κύριε Υπουργέ, υπάρχει και χειμερινός. Είμαι Βουλευτής Φλώρινας. Πουθενά δεν αναφέρεται τίποτα για τον θεματικό, αλλά, κυρίως, για τον χειμερινό τουρισμό. Σε μία περιοχή, μάλιστα, που είναι σε απολιγνιτοποίηση. Θα ήθελα κάποια στιγμή να σκεφτούμε και αυτό το κομμάτι.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό ολοκληρώθηκαν οι τοποθετήσεις των συναδέλφων Εισηγητών και Εδικών Αγορητών.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω το λόγο προκειμένου να αναφερθώ στα άρθρα του νομοσχεδίου για την παραχώρηση του δικαιώματος χρήσης αιγιαλού και παραλίας που άπτονται των αρμοδιοτήτων του Υπουργείου Οικονομικών. Οι διατάξεις αυτές αφορούν σε δραστηριότητες που είναι άρρηκτα συνδεδεμένες με τον τουρισμό. Έναν τομέα που έχει πληγεί από την πανδημία και πρόθεση της κυβέρνησης είναι να στηριχθεί έμπρακτα.

Όπως, ίσως, γνωρίζετε πριν από μία περίπου εβδομάδα, μαζί με τον Υπουργό Εσωτερικών κ. Θεοδωρικάκο και τον Υπουργό Περιβάλλοντος κ. Χατζηδάκη, υπογράψαμε Κοινή Υπουργική Απόφαση με την οποία απλοποιούνται και διευκολύνονται οι διαδικασίες για την παραχώρηση απλής χρήσης αιγιαλού και παραλίας. Συγκεκριμένα, για το 2020 προβλέπεται η προσκόμιση μόνο των απαραίτητων δικαιολογητικών, προκειμένου να υπογραφούν και να προχωρήσουν γρήγορα οι συμβάσεις μίσθωσης για την παραχώρηση του δικαιώματος απλής χρήσης σε αιγιαλούς και παραλίες, χωρίς να αίρεται η νομιμότητα των ενεργειών. Στόχος μας είναι να στηρίξουμε τις επιχειρήσεις που δραστηριοποιούνται στον τουρισμό προκειμένου να μην αντιμετωπίσουν γραφειοκρατικά εμπόδια στην επανεκκίνηση των δραστηριοτήτων τους.

Είναι γεγονός ότι τα υγειονομικά πρωτόκολλα δημιούργησαν νέα δεδομένα για τις παράκτιες τουριστικές και ψυχαγωγικές δραστηριότητες. Εφαρμόζονται πλέον συγκεκριμένοι περιορισμοί που η απόλυτη εφαρμογή τους με το προηγούμενο θεσμικό πλαίσιο για τα όρια παραχώρησης αιγιαλού και παραλίας θα καθιστούσαν ασύμφορη τη λειτουργία αυτών των επιχειρήσεων. Η βούληση της κυβέρνησης, η οποία αποτυπώνεται στις διατάξεις για τον αιγιαλό και την παραλία, είναι να στηριχθούν αυτές οι επιχειρήσεις χωρίς όμως να γίνουν εκπτώσεις στην προστασία του περιβάλλοντος. Με τις διατάξεις που προωθούμε στο προς ψήφιση νομοσχέδιο αυξάνεται από 300τ.μ. που ισχύει σήμερα σε 500τ.μ. το μέγιστο εμβαδόν κάθε παραχώρησης της απλής χρήσης αιγιαλού και παραλίας. Επίσης, περιορίζεται από 60% σε 50% το ελάχιστο ποσοστό της έκτασης του αιγιαλού που θα πρέπει να παραμένει ελεύθερη. Ειδικά για τα όμορα κύρια ξενοδοχεία και συγκεκριμένα για τα ξενοδοχεία όπως ειδικότερα ορίζεται στο άρθρο 2 του ν. 4276/2014 αποσαφηνίζεται ότι εξαιρούνται από τον περιορισμό της μέγιστης παραχώρησης των 500τ.μ., με δεδομένο ότι το είδος των υπηρεσιών που παρέχουν απαιτεί μεγαλύτερο χώρο. Στη ρύθμιση περιλαμβάνονται και τα σύνθετα τουριστικά καταλύματα. Θέλω να επισημάνω ότι δεν πρόκειται για κάποια νεότερη ρύθμιση. Πρόκειται για αποσαφήνιση του καθεστώτος που πάγια ίσχυε στα πλαίσια του ν. 2971/2001. Όλα αυτά περιλαμβάνονται στο άρθρο 43.

Με το επόμενο άρθρο δίνεται η δυνατότητα στους δήμους να τοποθετούν μη μόνιμες κατασκευές στον αιγιαλό για τη διεξαγωγή ενημερωτικών εκδηλώσεων για την ασφάλεια του κοινού και την πρόληψη των ατυχημάτων.

Με το άρθρο 45 καθορίζεται το ύψος της εγγυητικής επιστολής καλής εκτέλεσης έργων εντός του αιγιαλού ή και του θαλάσσιου χώρου, ζήτημα για το οποίο υπήρχε νομοθετικό κενό. Συγκεκριμένα, το ύψος της εγγυητικής επιστολής καθορίζεται σε ποσοστό 5% επί του ανταλλάγματος της παραχώρησης.

Τέλος, με το άρθρο 46 επιχειρείται ένας εξορθολογισμός των κυρώσεων σε περίπτωση βραχυχρόνιας κατάληψης αιγιαλού, παραλίας, όχθης, παράλιας όχθης και παρόχθιας ζώνης.

Εξηγώ σε ποια στρέβλωση αφορά αυτός ο εξορθολογισμός. Μέχρι σήμερα είχε επιβληθεί αποκλεισμός από τη δυνατότητα παραχώρησης αιγιαλού και παραλίας ενός μεγάλου αριθμού φυσικών και νομικών προσώπων που συνδέονταν με συγγενική σχέση με κάποιον που είχε αυθαιρετήσει κατά το παρελθόν. Ο αποκλεισμός μάλιστα σε αυτές τις περιπτώσεις ήταν πενταετής και αφορούσε όχι μόνο τον αυθαίρετο κάτοχο αλλά και τα πρόσωπα που ήταν συγγενείς του εξ αίματος και εξ αγχιστείας μέχρι το δεύτερο βαθμό, καθώς και τις Ο.Ε . Ε.Ε ή ΙΚΕ, στις οποίες είναι εταίρος ο αυθαίρετος κάτοχος, ή κάποιος από τους συγγενείς του μέχρι δεύτερο βαθμό. Η αλλαγή που επιφέρουμε είναι να μειώσουμε τον πενταετή αποκλεισμό και να το μετατρέψουμε σε μονοετή. Ήταν μια ιδιαίτερα αυστηρή και ανορθολογική κύρωση, που δεν περιοριζόταν μόνο στον υπεύθυνο, αλλά και στους συγγενείς εξ αίματος ή και εξ αγχιστείας δευτέρου βαθμού.

Αυτό δεν σημαίνει, όμως, ότι κάνουμε εκπτώσεις στην προστασία της δημόσιας περιουσίας. Αντίθετα θεσμοθετούμε νέες ασφαλιστικές δικλείδες αποτροπής αυθαίρετων παρεμβάσεων μέσω των διατάξεων που αφορούν στην υποτροπή. Σύμφωνα με αυτές, υπότροπος θεωρείται το πρόσωπο κατά του οποίου εκδίδεται πράξη άμεσης απομάκρυνσης, ενώ είχε κατά το παρελθόν εμπλακεί σε παρόμοια υπόθεση και είχε εκδοθεί ανάλογη πράξη εις βάρος του, η οποία οριστικοποιήθηκε, είτε με την πάροδο άπρακτης της προθεσμίας άσκησης ανακοπής, είτε με την έκδοση οριστικής δικαστικής απόφασης, που απορρίπτει το σχετικό ένδικο βοήθημα . Επίσης, υπότροπος θεωρείται και το πρόσωπο σε βάρος του οποίου εκδόθηκε για πρώτη φορά πράξη άμεσης απομάκρυνσης στην περίπτωση που είχε ήδη εκδοθεί μία τέτοια πράξη κατά της συζύγου του.

Κυρίες και κύριοι συνάδελφοι, η επιχειρηματικότητα στον τουρισμό πρέπει να στηριχθεί. Αυτή είναι η στόχευση των άρθρων που ρυθμίζουν ζητήματα αιγιαλού και παραλίας και επανακαθορίζουν, με βάση τη νέα πραγματικότητα που επιβάλλουν τα περιοριστικά μέτρα για τον κορωνοϊό, το καθεστώς της παραχώρησης του δικαιώματος απλής χρήσης αιγιαλού και παραλίας. Οφείλουν όλοι να αντιληφθούν ότι η στήριξη επιχειρήσεων και επαγγελματιών στον τουρισμό συνδέεται με τη διατήρηση των θέσεων απασχόλησης, αλλά και με τις προοπτικές επανεκκίνησης ενός δυναμικού κλάδου της ελληνικής οικονομίας.

Ο Πρωθυπουργός θα ανακοινώσει αύριο ένα ολιστικό σχέδιο στήριξης του τουρισμού και της εστίασης με οριζόντια χαρακτηριστικά που καλύπτει επιχειρήσεις και εργαζόμενους. Η κυβέρνηση κάνει πράξη αυτό που είπε από την πρώτη στιγμή, ότι κανείς δε θα μείνει αβοήθητος σε αυτήν την κρίση. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Βεσυρόπουλο, το κ. Υφυπουργό.

Το λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):**  Ορθώς, πράττει το Υπουργείο Οικονομικών και λαμβάνει αυτά τα μέτρα, διότι βρισκόμαστε ενόψει μιας τουριστικής περιόδου που δεν ξέρουμε τι θα αποδώσει στους επαγγελματίες του συγκεκριμένου κλάδου.

Βεβαίως, οι αιτιάσεις της αντιπολίτευσης, ότι παραχωρούνται οι παραλίες για υπερεκμετάλλευση κ.λπ. δεν ισχύουν, εφόσον οι ευνοϊκές διατάξεις αφορούν τη φετινή χρονιά. Το ξεκαθαρίσατε. Μόνο για το 2020. Η αύξηση στις περιπτώσεις που επιτρέπεται για τα επόμενα έτη καθιστά τις εκμεταλλεύσεις αυτές, όχι πιο συμφέρουσες, αλλά περισσότερο βιώσιμες και αυτό γίνεται μόνο στις περιπτώσεις που το επιτρέπει το μέγεθος της παραλίας. Βεβαίως, υπάρχει πάντα μέσα η πρόβλεψη ότι το 50% του παραλιακού μετώπου, σε κάθε περίπτωση, παραμένει ελεύθερο.

Εγώ θα ήθελα μόνο μία διευκρίνιση στο άρθρο 43 του παρόντος νόμου, κύριε Υπουργέ, με το οποίο τροποποιείται η παρ. 5 του άρθρου 13 του ν.2971/2001 λέτε, ότι για φέτος εξαιρούνται οι απαγορεύσεις. Δηλαδή, για να το πούμε «καθαρά και ξάστερα» και να μας καταλαβαίνει ο κόσμος που μας ακούει, στις περιπτώσεις που αυτό είναι εφικτό, με τον όρο ότι το 50% της παραλίας θα παραμένει πάλι ελεύθερο, μπορεί να δοθεί διπλάσια έκταση, διότι τα υγειονομικά πρωτόκολλα επιβάλλουν στους επιχειρηματίες του είδους να έχουν τις ομπρέλες τους σε διπλάσια απόσταση φέτος.

Και είναι λογικό, είναι πάρα πολύ λογικό. Ποιοι είναι, όμως, κύριε Υπουργέ, αυτοί οι επιχειρηματίες; Πρέπει να μας το διευκρινίσετε.

Λέτε για τα τουριστικά καταλύματα τύπου ΑΑ, που είναι οι ξενοδοχειακές επιχειρήσεις και λέτε και για τις σύνθετες τουριστικές επιχειρήσεις που είναι τα ΔΔ. Γιατί παραλείπετε το ΒΒ, που είναι το κάμπινγκ, αφού ο ίδιος ο νόμος που τροποποιείται έτσι τα χαρακτηρίζει; Τι θα μας ενοχλούσε να πούμε ΑΑ, ΒΒ και ΔΔ, για να είναι ξεκάθαρο; Έτσι όπως είναι διατυπωμένο, παρουσιαζόμαστε σαν ευνοούμε τα 2/3 των ενδιαφερομένων επιχειρηματιών και να αφήνουμε έξω το 1/3, που δεν είναι αναλογικά το 1/3, είναι το 20% .

Σας καλώ να το δείτε αυτό το θέμα. Έχοντας συζητήσει με επιχειρηματίες από ολόκληρη τη χώρα, θέλω να σας πω ότι πολλοί από αυτούς είναι επιχειρηματίες που δραστηριοποιούνται σε περιοχές NATURA, όπου η κάλυψη που τους δίδεται είναι 30% και δεν είναι 60%, όπως οι περιπτώσεις ΑΑ και ΔΔ και αυτόματα τα υγειονομικά πρωτόκολλα τους περιορίζουν, έτι περαιτέρω.

Ξέρετε ποιο άλλο μειονέκτημα έχουν αυτοί οι επιχειρηματίες; Πληρώνουν μισθώματα τα οποία δεν είναι 12 και 14 ευρώ. Είναι 65 ευρώ. Πώς θα βγει αυτός ο επιχειρηματίας που δεν του δίνετε αυτή τη διευκόλυνση φέτος, όπως τη δίνετε στον ξενοδόχο ή στο σύνθετο τουριστικό κατάλυμα και του δίδεται το υγειονομικό πρωτόκολλο και πληρώνει 30, 40 και 50 χιλιάδες ευρώ ετήσιο μίσθωμα;

Σας παρακαλώ πάρα πολύ, να το συζητήσετε με τις υπηρεσίες. Το νομοσχέδιο ψηφίζεται την Παρασκευή. Πρέπει, οπωσδήποτε, να συμπεριληφθούν και τα καταλύματα ΒΒ, διότι εδώ ο νόμος κάνει μία εξαίρεση ως μη όφειλε, σε μία κατάσταση πανδημίας πάρα πολύ δύσκολη, για την οποία όλοι λέμε ότι νοιαζόμαστε για τη βιωσιμότητα των επιχειρήσεων. Πώς θα τους ρίξουμε αυτούς τους επιχειρηματίες στον «καιάδα»;

Κύριε Υπουργέ, ξέρω την ευαισθησία σας, τη γνωρίζω, όπως και ολόκληρης της ηγεσίας του Υπουργείου Οικονομικών και αναμένουμε την επέκταση του μέτρου, ως οφείλουμε ως Πολιτεία, στο πλαίσια της ισονομίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας)**: Κύριε Υπουργέ, μιας και είστε ο καθ’ ύλην αρμόδιος στο κομμάτι των οικονομικών, έχω πέντε απορίες για σας, σοβαρά ερωτήματα. Τα θέσαμε και νωρίτερα, δεν απαντήσατε. Εύχομαι να μας απαντήσετε αυτή τη φορά.

Λέτε ότι ξεκαθαρίσατε, ότι πρόκειται για την περίοδο των υγειονομικών περιορισμών. Εδώ, γιατί δεν το γράφετε, κύριε Υπουργέ; Στο άρθρο νόμου, γιατί δεν γράφετε ότι πρόκειται για την περίοδο που διαρκούν οι υγειονομικοί περιορισμοί;

Επόμενο ερώτημα. Είπατε πάρα πολύ σωστά ότι πρέπει να κατανοήσουμε πώς συνδέονται οι θέσεις εργασίας με την ανάπτυξη. Να συμφωνήσουμε ότι πρέπει να διατηρηθούν. Κύριε Υπουργέ, γιατί δεν στηρίζετε τις μικρομεσαίες επιχειρήσεις με κρατική ενίσχυση μη επιστρεπτέα; Δεν απαντήσατε. Το ξαναρωτάμε, λοιπόν.

Στο κρίσιμο ερώτημα, γιατί δεν βοηθάτε να διατηρηθούν οι θέσεις εργασίας, που πάρα πολύ σωστά είπατε ότι είναι το κρίσιμο ζήτημα, γιατί δεν επιδοτείτε την εργασία, αλλά επιδοτείτε την ανεργία; Γιατί δεν προχωράτε σε μείωση του ΦΠΑ τη συγκεκριμένη χρονική περίοδο των περιορισμών; Γιατί δεν εκπονείτε ένα νέο σχέδιο εσωτερικού τουρισμού, μήπως και δημιουργήσετε εσωτερική ζήτηση; Φαντάζομαι θα παραμένουν ρητορικά τα ερωτήματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κυρία συνάδελφε, μάλλον, δεν διαβάσατε την κοινή υπουργική απόφαση. Στο άρθρο 17, σας διαβάζω τον τίτλο: «Ειδικές διατάξεις παραχώρησης». Κύριε Πρόεδρε, άρθρο 17 της κοινής υπουργικής απόφασης που ανέφερα προηγουμένως: «Ειδικές διατάξεις παραχώρησης απλής χρήσης αιγιαλού και παραλίας αποκλειστικά για το έτος 2020 λόγω πανδημίας». Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κύριος Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Θα κάνω μία προσπάθεια να απαντήσω σε κάποια από τα ζητήματα που τέθηκαν και φυσικά, να πω και δύο λόγια, επί της αρχής του νομοσχεδίου, τους σκοπούς του και ποια προβλήματα, πραγματικά, επιλύει. Ξέρετε είναι μία δύσκολη περίοδος αυτή η περίοδος που περνάμε. Είμαι, πραγματικά, περίεργος να δω τι θα ακούσω στην κριτική, γιατί υπάρχει, εν γένει, μία πραγματική επίπλαστη συναίνεση αυτήν την περίοδο.

Άκουσα πράγματα που περίμενα και πράγματα που δεν περίμενα. Άκουσα, φυσικά, την κριτική του ΚΚΕ, η οποία ήταν αυτή η κριτική που θα περίμενε κανείς από ένα συνεπές Κόμμα στην ιδεολογία που έχει. Άκουσα καλόπιστη κριτική και από τους Εισηγητές του ΚΙΝ.ΑΛ. και από το ΜέΡΑ25, ίσως, επειδή δραστηριοποιείται ο κ. Λογιάδης στον τουριστικό κλάδο και ξέρει τα θέματα για τα πολλά θετικά που φέρνει αυτό το νομοσχέδιο, τουλάχιστον, κατά τη δική μου άποψη και όπως μπόρεσα να καταλάβω από αυτή την κριτική.

Δεν περίμενα, επίσης, μία κριτική από την κυρία Νοτοπούλου να μιλάει υπέρ των ιδιωτικών συμφερόντων και να μας κατακρίνει, γιατί δεν αλλάζουμε τις διαδικασίες πόντισης, ώστε να μπορούν να ποντίζουν και οι ιδιώτες. Βέβαια, συμφώνησε και με τον κ. Σαντορινιό, ο οποίος μας λέει ότι δεν υπάρχουν διαδικασίες πόντισης και άρα ο καθένας μπορεί να κάνει ό,τι θέλει. Εμείς δεν αλλάξαμε με το νομοσχέδιο τις διαδικασίες πόντισης. Αυτό είναι στο ν. 3153 στο άρθρο 41 και παραμένει ως έχει. Δεν ήμαστε εδώ για να αλλάξουμε αυτές τις διαδικασίες. Είμαστε εδώ για να φτιάξουμε από την αρχή ένα πλαίσιο για τον Καταδυτικό Τουρισμό. Άλλο είναι το πλαίσιο κατάδυσης, άλλο είναι το πλαίσιο των προσόντων των παρόχων των καταδυτικών υπηρεσιών, άλλο είναι ο Καταδυτικό Τουρισμός, άλλο είναι η ανάπτυξή του και ο τρόπος με τον οποίο θα μπορέσει να παράξει «πλούτο» στη χώρα μας. Γι’ αυτό το λόγο, στο άρθρο 1, βάζουμε σκοπό τη θέσπιση του νομοθετικού πλαισίου για την ανάπτυξη, ανάδειξη και προώθηση του Καταδυτικού Τουρισμού στην Ελλάδα. Αυτό δεν υπήρχε. Δεν μπερδεύουμε, λοιπόν, το νομοσχέδιο του Υπουργείου Ναυτιλίας που είναι σωστό με το νομοσχέδιο για την ανάπτυξη του Καταδυτικού Τουρισμού.

Δεν περίμενα, βέβαια, και τον κ. Φάμελλο να κάνει αυτού του είδους την κριτική που είναι κριτική μόνο για σόου. Δεν περίμενα να μας «κουνάει το δάχτυλο» για αντισυνταγματικότητα ο άνθρωπος, το νομοσχέδιο του οποίου έχει «καταπέσει» εντελώς και σχεδόν όλο από το Συμβούλιο της Επικρατείας. Και μιλάμε, φυσικά, για το νομοσχέδιο για τους Δασικούς Χάρτες. Ένα «διάτρητο» νομοσχέδιο που δεν έμεινε τίποτα και έχει καταπέσει στο Συμβούλιο της Επικρατείας και ήρθε εδώ να μας μιλήσει για αντισυνταγματικότητα. Αιδώς Αργείοι. Δεν περίμενα να μας μιλάει ο κ. Σαντορινιός για τους επιστήμονες στο Συμβούλιο Καταδυτικού Τουρισμού, όταν λέμε ότι πρέπει να έχουν αναγνωρισμένη γνώση και εμπειρία σε θέματα Καταδυτικού Τουρισμού. Συνεπώς, για να του απαντήσω χαριτολογώντας, μόνο εφόσον οι Θεολόγοι αυτοί έχουν εξειδίκευση στην υποβρύχια θεολογία, θα μπορούσαν να είναι στο Συμβούλιο του Καταδυτικού Τουρισμού. Είναι κρίμα. Θα μπορούσε να υπήρχε καλύτερη κριτική.

Αυτό, επίσης, που δεν κατάλαβα ακριβώς είναι η κριτική του κ. Συρμαλένιου. Τι είπατε, κύριε Συρμαλένιε; Ότι θέλετε να μην έρχονται τουρίστες με αεροπλάνα στη χώρα μας; Να ρωτήσω έναν άλλον συνάδελφο, τον κ. Κονσόλα, τον αγαπητό συνάδελφο που είναι και αυτός από νησί. Θέλετε και εσείς, κύριε Κόνσολα, να αφαιρεθούν θέσεις από τα αεροπλάνα για να μην έρχονται τουρίστες στη Ρόδο; Να μην έρχονται τουρίστες στη Σαντορίνη; Αυτό θα πείτε στους ανθρώπους που σας ψήφισαν; Ότι θέλετε να μην έρθουν τουρίστες στη χώρα μας για να ικανοποιήσετε εσείς τη μάχη σας κατά των συμφερόντων των αεροπορικών εταιρειών; Αυτό θα εξηγήσετε στους ελεύθερους επαγγελματίες που ζουν από τον τουρισμό στα νησιά; Το 93% και το 97% της οικονομίας του νοτίου Αιγαίου, ανάλογα από νησί σε νησί, εξαρτάται από τον τουρισμό και εσείς λέτε, να μην έρθουν τουρίστες; Και στα πλοία, που λέτε για τα πλοία, θα υπάρξει αναθεώρηση, όπως προχωράμε. Αυτή τη στιγμή, δεν έχουμε πρόβλημα με το 50% του κόσμου που μπαίνει στα πλοία, σύμφωνα με τα υγειονομικά πρωτόκολλα. Όταν δούμε ότι τα πράγματα προχωράνε καλά, τότε θα έρθουμε και θα «ελευθερώσουμε» τις υγειονομικές διατάξεις. Θα το κάνουμε, αλλά να «αυτοπυροβολούμαστε» και να λέμε «να μην έρχονται τουρίστες», σε μία χώρα στην οποία το 65% με 70% των τουριστών έρχονται μέσω των αεροπλάνων; Πραγματικά, ελπίζετε ότι δεν μας βλέπει ο ελληνικός λαός; Στη Βουλή είμαστε.

Βέβαια, δεν το σχεδιάσαμε εμείς. Δεν ήταν ο σκοπός να συζητηθεί, κυρία Πέρκα, το νομοσχέδιο αυτή την εβδομάδα. Έγινε μία αλλαγή στον νομοθετικό προγραμματισμό και ενώ θα ήταν η Πράξη Νομοθετικού Περιεχομένου ήρθε ο Καταδυτικός Τουρισμός.

Όμως, δεν μπορούσε παρά να έρθει στην καλύτερη στιγμή, διότι ολοκληρώθηκαν οι σχεδιασμοί μας για το σχέδιο στήριξης και επανεκκίνησης του ελληνικού τουρισμού και έτσι, αύριο, θα ανακοινωθεί από τον Πρωθυπουργό όλο το σχέδιο. Έτσι, σας δώσαμε και την ευκαιρία να έχουμε δύο συνεδριάσεις. Θα έπρεπε να χαίρεστε γι' αυτό, να έχετε μία συνεδρίαση πριν από την ανακοίνωση του σχεδίου από τον Πρωθυπουργό, ώστε να μπορείτε να «ξιφουλκείτε» από το βήμα για το «πως δεν υπάρχει κανένα σχέδιο, πως δεν έχει ανακοινωθεί;» Χάρη σας κάνουμε. Η Κυβέρνηση είναι εδώ και σας κάνει χάρη.

Σας δίνει τη δυνατότητα η Κυβέρνηση να μιλήσετε για τον τουρισμό και αντί να μιλήσετε για το νομοσχέδιο, μιλάτε για την έλλειψη στήριξης και την έλλειψη σχεδίου. «Κοντός ψαλμός, αλληλούια». «Μην τραβάτε αυτό το σκοινί». Εδώ θα είμαστε και αύριο. Θα είστε και αύριο Βουλευτές, εκτός αν σκοπεύετε να παραιτηθείτε. Δεν είστε μόνο σήμερα Βουλευτές. Όταν λέτε κάποια πράγματα να ξέρετε ότι μένουν για να τα ακούσει και αύριο ο ελληνικός λαός. Θα είστε εδώ να κριτικάρετε το σχέδιο της Κυβέρνησης για τον τουρισμό.

Το σχέδιο για κάτι τόσο σύνθετο, όμως, δεν φτιάχνεται από τη μια μέρα στην άλλη. Μέχρι και σήμερα, κάνουμε τετραμερή, υπό τον Πρωθυπουργό, με τη Βουλγαρία, τη Σερβία, τη Ρουμανία για να δούμε τις προθέσεις των υπολοίπων χωρών. Ο τουρισμός είναι μία διεθνής δραστηριότητα. Εξαρτάται από το τι θέλει η Μεγάλη Βρετανία. Εξαρτάται από το τι θέλει η Γαλλία ή οι άλλες χώρες με τις οποίες έχουμε αυξημένες τουριστικές ροές. Δεν εξαρτάται μόνο από εμάς. Δυστυχώς, δεν μπορείτε. Το «κοστούμι» της συναίνεσής σας είναι πολύ «στενό», δεν μπορείτε.

 Είδα μέσα από την προαναγγελία σας, κυρία Νοτοπούλου, για την «καταβύθιση» του τουρισμού της χώρας μας, ότι, στην πραγματικότητα, εκφράζετε τους ευσεβείς σας πόθους. Ο ελληνικός τουρισμός πήγαινε καλά. Στους πρώτους δύο μήνες, είχαμε 24% αύξηση. Εκεί πήγαινε ο ελληνικός τουρισμός. Μιλήστε με οποιονδήποτε επαγγελματία, φέρτε τον εδώ, να σας πει τι πλάνα και τι σχέδια είχε, γιατί έβλεπε τις κρατήσεις του. Αυτή η χρονιά θα ήταν η καλύτερη χρονιά όλων των εποχών.

Βλέπω τον κ. Λογιάδη, να κουνάει το κεφάλι καταφατικά, γιατί το ξέρει, το έβλεπε και ο ίδιος. Δεν φέραμε εμείς τον κορονοϊό. «Πνίξατε» την ανάγκη σας να αντιταχθείτε στα μέτρα της Κυβέρνησης, ιδιαίτερα στην αρχή και τώρα περιμένετε την καταστροφή της χώρας, μπας και έχετε κάποιο μικρό πολιτικό όφελος. Αυτό είναι κρίμα. Είναι «μικρόψυχη» αυτή η στάση. Δεν σας ταιριάζει, γιατί κυβερνήσατε. Είστε μεγάλο Κόμμα. Σταματήστε να φέρεστε σαν ένα Κόμμα του 4%.

Τώρα, σχετικά με την κριτική του κ. Σαντορινιού, που είναι στην προηγούμενη μορφή των διατάξεων, ότι, π.χ., «πάμε τους ναυαγοσώστες από 1η Ιουλίου, ενώ υπάρχει η δυνατότητα να τους φέρουμε νωρίτερα, τώρα που οι παραλίες ανοίγουν νωρίτερα», είναι άσκοπη λόγου, διότι είναι προφανές, ότι δεν έχει διαβάσει το νομοσχέδιο.

Βέβαια, η κριτική του κ. Φάμελλου, το ξαναλέω, ήταν αδιανόητη. Η βάση του άρθρου 2, λέει ότι επιτρέπεται ο Καταδυτικός Τουρισμός σε όλη την επικράτεια, αλλά μετά ορίζει τα συγκεκριμένα σημεία που απαγορεύεται, γιατί υπάρχουν και σημεία εθνικού ενδιαφέροντος. Το Υπουργείο Άμυνας, σε κάποια σημεία πρέπει να αποκλείσει τις καταδύσεις. Υπάρχουν και σημεία άλλων περιορισμών που πρέπει να διατηρηθούν.

Αυτό είναι το πρόβλημα του; Δηλαδή, το ότι επιτρέπουν σε όλη τη χώρα, αλλά απαγορεύουν σε ορισμένα σημεία; Μα, αυτή ήταν η βασική αλλαγή. Βεβαίως, το 2005, πάλι με Κυβέρνηση της Ν.Δ. έγινε η βασική αλλαγή, η οποία επέτρεψε, επί της αρχής, την ύπαρξη των καταδύσεων στη χώρα μας. Όλες τις φιλελευθεροποιήσεις, όλα τα τολμηρά βήματα, τα έχει φέρει η Ν.Δ..

Όμως, όπως είπα, το πλαίσιο του τουρισμού δεν υπήρξε ολοκληρωμένο. Σήμερα, λοιπόν, φτιάχνουμε ένα ολοκληρωμένο πλαίσιο, για να μπορέσουμε, να αναπτύξουμε τον τουρισμό. Πριν αναφερθώ στα συγκεκριμένα του νομοσχεδίου, ας πω και δυο λόγια για το σχέδιο, το οποίο θα αναπτυχθεί αύριο από τον ίδιο τον Πρωθυπουργό.

Είναι ξεκάθαρο, είναι συνεκτικό, είναι ολοκληρωμένο, είναι αυτό που χρειάζεται ο Έλληνας επιχειρηματίας του τουρισμού, για να μπορέσει να ξεκινήσει μία σεζόν, η οποία, ναι, ξεκινάει από το μηδέν. Για να μπορέσουμε να διαφυλάξουμε την υπέρτατη αξία της ανθρώπινης ζωής, σταματήσαμε την οικονομική δραστηριότητα και μας ευγνωμονεί όλος ο ελληνικός λαός, πρώτον τον Πρωθυπουργό, μετά την Κυβέρνηση και μετά την Κοινοβουλευτική Ομάδα της Ν.Δ., για το γεγονός ότι πήρε τις σωστές αποφάσεις -και στον βαθμό που είναι ειλικρινής η στήριξη σε αυτή τη διαδικασία- ναι, ευγνωμονεί και όλο το Κοινοβούλιο.

Όμως, δεν μπορείτε, να συναινείτε υπέρ της ανθρώπινης ζωής και μετά να λέτε ότι «κακώς σταμάτησε η οικονομική δραστηριότητα». Δεν είναι πραγματική συναίνεση αυτή. Η πραγματική συναίνεση έχει όλο το «πακέτο». Όταν κλείνει τους ανθρώπους στο σπίτι τους, δε μπορούν να δουλεύουν. Ο τουρισμός, λοιπόν, είναι στο μηδέν και, σε μεγάλο βαθμό, πρέπει, να «χτιστεί» από εδώ και μπρος. Η υλοποίηση όλων των βημάτων αυτού του συνεκτικού σχεδίου θα φέρει ξανά τον τουρισμό εκεί που πρέπει.

Το μεγάλο μας κέρδος είναι ότι η χώρα πια είναι το «φωτεινό» παράδειγμα των υπολοίπων χωρών. Όλοι οι ξένοι δημοσιογράφοι που έχουν ενδιαφέρον για τη χώρα μας και μας θέτουν ερωτήσεις σε συνεντεύξεις, μας λένε, ότι, επιτέλους, βλέπουμε ότι η χώρα σας εκτός του ότι είναι τόσο όμορφη, είναι και αποτελεσματική και ασφαλής.

Αυτός θα είναι ο «πυρήνας» του πώς θα μπορέσουμε να «πουλήσουμε» τη χώρα μας. Η χώρα μας πήρε απεριόριστη, ανεκτίμητη δωρεάν διαφήμιση αυτό το χρονικό διάστημα. Αυτό, βέβαια, είναι, που φοβάστε στην πραγματικότητα, αλλά αυτή θα είναι η κινητήρια δύναμη της οικονομικής επιτυχίας της Κυβέρνησης του Κυριάκου Μητσοτάκη, οικονομικής επιτυχίας που θα έρθει με σταθερά βήματα. Ενδεχομένως, με αργά βήματα, αλλά θα έρθει χάριν του ελληνικού λαού.

Τώρα, θα μπω λίγο στα θέματα του νομοσχεδίου, αναφορικά με τις καταδύσεις, οι οποίες είναι στρατηγικό μέρος της ανάπτυξης του τουρισμού που θέλουμε. Είναι εναλλακτικός τουρισμός. Είναι ένα από τα πιο δημοφιλή θαλάσσια σπορ και για αρκετά κράτη σημαντικό μέρος του τουριστικού ΑΕΠ τους.

Υπάρχουν χώρες, όπως η Μάλτα, η οποία έχει «ποτίσει» ό,τι περπατάει, ό,τι πετάει, τανκ, αεροπλάνα, πλοία, οτιδήποτε και δημιουργεί ενδιαφέρον για να πάνε οι τουρίστες να καταδυθούν.

Σήμερα, βέβαια, πρέπει να μιλήσουμε και να τα πούμε για τον Καταδυτικό Τουρισμό; Είναι ένα εύλογο ερώτημα. Μήπως, είναι άκαιρη η στιγμή;

Πιστεύω πως ναι. Σήμερα, πρέπει να μιλήσουμε για τον Καταδυτικό Τουρισμό, γιατί σήμερα που ο τουρισμός είναι στο σημείο μηδέν, όποιος δεν συζητά για τον Καταδυτικό Τουρισμό, θέλει να παραμείνει στο σημείο μηδέν. Όποιος δεν στηρίζει τον Καταδυτικό Τουρισμό με τις διατάξεις που φέρνουμε, θέλει να μείνει ο τουρισμό μας στο σημείο μηδέν. Σήμερα, που όλος ο κόσμος μιλάει για την Ελλάδα και θέλει να έρθει να την επισκεφθεί, όποιος δεν συζητάει για τον τουρισμό και για τον Καταδυτικό Τουρισμό, θέλει να μην έχουμε τουρίστες και να μην έρθουν. Το είχα γράψει αυτό στην ομιλία μου και ήρθε να το επιβεβαιώσει και ο κ. Συρμαλένιος.

Ναι, λοιπόν, σήμερα, πρέπει να μιλήσουμε για τον Καταδυτικό Τουρισμό, γιατί σήμερα φαίνεται ότι η θάλασσα, η παράκτια οικονομία είναι η δύναμη της χώρας. Το yachting, τα μικρά νησιά, οι καταδύσεις, είναι αυτά που ο τουρίστας θέλει σήμερα, γιατί είναι η ασφάλεια αυτό που ζητάει και αυτά που του προσφέρουν ασφάλεια. Είναι δραστηριότητες που είναι πιο ασφαλείς από τις πιο μαζικές και τις άλλες. Όποιος, λοιπόν, δεν μιλάει γι’ αυτά σήμερα, θέλει να μας καταδικάσει στην υπανάπτυξη.

Ο Καταδυτικός Τουρισμός είναι «ήπιος» τουρισμός. Είναι ο τουρισμός που θέλουμε στρατηγικά. Ο Καταδυτικός Τουρισμός είναι υψηλός, εισοδηματικά, τουρισμός. Τρεις έως τεσσεράμισι φορές παραπάνω έσοδο φέρνει ο μέσος τουρίστας, απ’ ότι φέρνει ο απλός τουρίστας, όχι των καταδύσεων. Είναι στρατηγικός τουρισμός για εμάς.

Ο Καταδυτικός Τουρισμός ταιριάζει στη ναυτική μας παράδοση. Ο Καταδυτικός Τουρισμός είναι ασφαλής τουρισμός. Σήμερα, λοιπόν, που το πρώτο κριτήριο όλων είναι η ασφάλεια μπορεί να αναπτυχθεί.

Ο Καταδυτικός Τουρισμός είναι αναπτυσσόμενος τουρισμός. Η PADI, ο Διεθνής Οργανισμός Καταδύσεων που έχει παρουσία σε 175 χώρες, το 70% της τουριστικής αγοράς με τα πτυχία που έχει, μάς λέει, ότι κάθε χρόνο ένα εκατομμύριο άνθρωποι παίρνουν πτυχίο στις καταδύσεις. Μεγάλο μέρος από αυτούς είναι «ταγμένοι» τουρίστες, είναι τουρίστες σκοπού, καθώς πηγαίνουν όπου μπορούν να κάνουν καταδύσεις. Είναι, λοιπόν, και γι’ αυτό τον λόγο στρατηγικός τουρισμός, αναπτυσσόμενος τουρισμός.

Τέλος, είναι ο τουρισμός όλων των εποχών. Τι άλλη μεγαλύτερη στρατηγική επιδίωξη να υπάρξει για το ελληνικό τουριστικό προϊόν από τον Καταδυτικό Τουρισμό; Είχαμε πλαίσιο; Το είπα προηγουμένως. Είχαμε πλαίσιο για την παροχή των υπηρεσιών κατάδυσης. Αυτό δεν είναι το πλαίσιο του Καταδυτικού Τουρισμού. Είχαμε μία καινοτομία που έγινε το 2005. Όμως, από τότε, δεν έχουμε ούτε ένα πάρκο. Αυτό πρέπει να το δούμε όλοι μας ως μία συλλογική ήττα για τις αναπτυξιακές προσπάθειες της χώρας.

Σε ότι αφορά στα καταδυτικά πάρκα, είχαμε με τον κ. Βεσυρόπουλου, γιατί είναι φυσικά του Υπουργείου Οικονομικών η αρμοδιότητα, μία έντονη συζήτηση για να βρούμε ένα μοντέλο για να μειώσουμε τις τιμές στα πάρκα. Τα πάρκα δεν είναι για να βγάλουν λεφτά, γιατί δεν έχουν υψηλή κερδοφορία. Δεν είναι καπιταλιστικές επιχειρήσεις, όπως προσπάθησε να μας πείσει ο συνάδελφος του Κ.Κ.Ε.. Στα πάρκα έχουμε μέτρια έως «ήπια» κερδοφορία, αλλά έχουμε πολλές παράπλευρες αναπτυξιακές προσπάθειες.

Αναφέρθηκε ο Εισηγητής της Νέας Δημοκρατίας στα νησιά Μέντες. Εκεί, πριν φτιαχτούν τα πάρκα, δεν υπήρχε ούτε ένα σχολείο. Ούτε ένα σχολείο. Σήμερα, υπάρχουν δύο και έχουν γεμίσει παιδιά. Γέμισαν ζωή τα νησιά αυτά, ακριβώς, επειδή έχουν έρθει κάτοικοι, οι οποίοι ζούνε γύρω από αυτό το πάρκο, έστω κι αν αυτό δεν βγάζει λεφτά.

Γι’ αυτό βάλαμε ανώτατο όριο στην τιμή που μπορεί να δοθεί το πάρκο. Γι’ αυτό δίνουμε και ένα χρόνο περίοδο χάριτος, γιατί μόνο έτσι θα έρθει η πραγματική ανάπτυξη. Μειώνουμε τη γραφειοκρατία. Εξαμερής ήταν η κυα για να φτιαχτεί το πάρκο και την κάναμε διήμερη. Αφαίρεσα εγώ ο ίδιος τη δική μου υπογραφή. Πρώτη φορά, κατηγορούμαι, διότι αφαιρώ αρμοδιότητες από τον εαυτό μου και από το Υπουργείο. Ποιος Υπουργός δεν θα ήθελε να προσθέτει υπογραφές, να προσθέτει αρμοδιότητες; Κι’ εγώ κατηγορούμαι, γιατί κρατικοποιώ μέσω της αφαίρεσης των δικών μου αρμοδιοτήτων; Η΄ είμαστε σε κάποια άλλη σελίδα, ή δεν μπορώ να καταλάβω τον τρόπο με τον οποίο σκεφτόμαστε.

Άσκοποι περιορισμοί. Δεν επιτρεπόταν να γεμίζουμε μπουκάλες πάνω στο πλοίο. Οι κρουαζιέρες, οι λεγόμενες «live a board», οι οποίες πήγαιναν για κατάδυση και υπάρχουν άνθρωποι που μένουν, κοιμούνται, τρώνε στο πλοίο και πάνε από το ένα πάρκο στο άλλο, ή από τη μία περιοχή κατάδυσης στην άλλη, προφανώς, σε κάποιο διάλλειμα γεμίζουν τις μπουκάλες οι δύτες για να μπορούν να κάνουν καταδύσεις. Αυτό απαγορευόταν, άνευ λόγου, στη χώρα μας. Ένα ολόκληρο τουριστικό προϊόν. Αυτό σημαίνει πλαίσιο για την ανάπτυξη του καταδυτικού τουρισμού.

Απαγορεύονταν, επίσης, οι συνοδοί. Δεν μπορούσε, δηλαδή, ένας δύτης να έχει και τη γυναίκα του μαζί. Να πάνε μαζί, να περάσουν όμορφα και φυσικά να κάνει μόνος του την κατάδυση, γιατί η γυναίκα του δεν ξέρει και δεν έχει πτυχίο για να κάνει. Ήθελε, όμως, να περάσουν τη μέρα μαζί αυτοί οι άνθρωποι, ή μια μάνα με το παιδί της, ή ένας πατέρας με το παιδί του. Κι’ αυτό, άνευ λόγου.

 Σχετικά με την ελληνομάθεια. Ήμασταν εναντίον σε μία κοινοτική οδηγία. Είχαμε υποχρέωση ελληνομάθειας, ενώ δεν είχαμε δικαίωμα από την οδηγία να βάλουμε τέτοιους περιορισμούς.

Αναφορικά με τους αρχαιοφύλακες συνοδούς, ήταν ελάχιστοι. Ουσιαστικά, δεν είχαμε καμία δυνατότητα να κάνουμε καταδύσεις σε ενάλιους αρχαιολογικούς χώρους. Εμείς τι λέμε; Εμείς λέμε ότι ο επαγγελματίας δύτης είναι αυτός ο οποίος βγάζει το βιός του με το να υπάρχει εκεί ναυάγιο. Αυτός ο «πλούτος» είναι ο τρόπος με τον οποίο ζει και συνεπώς έχει κάθε συμφέρον να τον προστατεύσει. Αυτός είναι ο λόγος που σκεφτήκαμε, μήπως θα έπρεπε με κάποιο τρόπο να δώσουμε τη δυνατότητα και στους αυτοδύτες, οι οποίοι είναι ερασιτέχνες, να κατεβαίνουν και να είναι, είτε συνοδοί, είτε να κατεβαίνουν μόνοι τους σε αυτά τα ναυάγια.

Δυστυχώς, όμως, αυτοί δεν είναι επαγγελματίες, οι οποίοι έχουν συμφέρον οικονομικό να προστατέψουν τον υποθαλάσσιο «πλούτο» της χώρας μας. Έτσι, με αυτόν τον τρόπο έπρεπε να κάνουμε αυτή την επιλογή, χάριν της προστασίας του υποθαλάσσιου «πλούτου».

Συνεπώς, βλέπετε ότι καθετί είναι μελετημένο. Φυσικά, κάνουμε και κάποιες καινοτομίες. Δίνουμε τη δυνατότητα ακόμα και σε υδατοκαλλιέργειες να γίνεται κατάδυση. Αυτό είναι καινοτόμο προϊόν, να μπορείς σε μία περιοχή με τόσο φυσικό πλούτο, τα ψάρια, να κάνεις καταδύσεις. Μάλιστα, σε πολλές περιπτώσεις έχει και θεραπευτικό χαρακτήρα. Το χρησιμοποιούν σε κάποιες περιοχές δειλά - δειλά και μάλλον λίγο παράνομα στη χώρα μας για θεραπευτικούς σκοπούς για ανθρώπους, οι οποίοι πάσχουν από ασθένειες και χρειάζονται τέτοιου είδους θεραπεία. Επιτέλους, θα το επιτρέψουμε και στη χώρα μας.

Δεν υπήρχε, φυσικά, καμία στρατηγική κατεύθυνση για την ανάπτυξη του τουρισμού και γι’ αυτό το Συμβούλιο Καταδυτικού Τουρισμού, που είναι μία σύμπραξη του Δημοσίου με εμπειρογνώμονες ιδιώτες, θα μπορέσει να κάνει ένα πλάνο ανάπτυξης του Καταδυτικού Τουρισμού. Δεν είναι courier για να φέρνει πιο γρήγορα τις αδειοδοτήσεις. Δεν το ευτελίζουμε έτσι. Είναι ένα στρατηγικό συμβούλιο, το οποίο θα έρθει να συμβουλέψει την Πολιτεία, τον εκάστοτε Υπουργό Τουρισμού, ώστε να βγάλει τις εκθέσεις, να θέσει τα πλάνα, τη στρατηγική, να παρακολουθεί τις τάσεις της αγοράς, τα νέα και τις εξελίξεις που υπάρχουν.

 Στο σημείο αυτό, να κάνω μία μικρή παρένθεση για τον κ. Σαντορινιό, καθώς έχω την αίσθηση, ότι βλέπει τα πράγματα νομικίστικα. Δεν είναι ασάφεια, όταν λες και «τα τεχνικά μέσα». Είναι αναγνώριση ότι αυτά τα ίδια τα τεχνικά μέσα αλλάζουν κάθε δύο με τρία χρόνια. Τη μία υπάρχουν σκάφη, μετά τα σκάφη έχουν τζάμια, τα τζάμια δεν αντέχουν στον βυθό και μετά από λίγο, εμφανίζονται καινούργια και μπορούν να πάνε πιο βαθιά.

Όλα αυτά θα ερχόμαστε να τα αλλάζουμε εδώ με τροπολογίες στη Βουλή και θα προσθέτουμε και το νέο τεχνικό μέσο, κάθε έξι μήνες, κάθε χρόνο και κάθε πέντε χρόνια;

Αυτός είναι ο σκοπός της Βουλής; Το να λέμε συνέχεια, ότι λείπει ένα κόμμα και μία τελεία;

Βάζουμε το Snorkeling που δεν υπήρχε πουθενά, για να μπορέσει και αυτό να αναπτυχθεί.

Ακόμη, δίνουμε τη δυνατότητα φωτογράφισης και μάλιστα ατελώς, όταν δεν είναι για εμπορικούς σκοπούς. Φυσικά, επιδοτήσεις και ευρωπαϊκά κονδύλια.

Συνεπώς, είδαμε το ζήτημα «σφαιρικά». Περάσαμε μία πολύ σκληρή -σας διαβεβαιώ- διαβουλευτική διαδικασία με όλα τα υπόλοιπα Υπουργεία. Μόνο από την κυα που έχει έξι υπογραφές, καταλαβαίνετε πόσα είναι τα συναρμόδια Υπουργεία και το καθένα έχει τη δική του παρατήρηση. Κάναμε συμβιβασμούς, που μακάρι να μη χρειαζόταν να τους κάνουμε συμβιβασμούς, γιατί τότε θα είχαμε ακόμα μεγαλύτερη και ταχύτερη ανάπτυξη.

Όμως, αυτό το βήμα, είναι ένα τεράστιο βήμα μπροστά για τον εναλλακτικό τουρισμό στη χώρα μας και γι’ αυτό χαίρομαι που αυτό το βήμα μπορεί να συμπληρωθεί και με glamping. Άκουσα μία κριτική για τις λειτουργικές προδιαγραφές των glamping.

Το glamping μπαίνει ως σήμα πιστοποίησης, κυρία Νοτοπούλου. Λειτουργικές προδιαγραφές υπάρχουν, διότι είναι μέσα σε κάποια κύρια καταλύματα που έχουν λειτουργικές προδιαγραφές, είτε είναι αυτά κάμπινγκ, είτε είναι άλλα κύρια καταλύματα. Σε κάθε περίπτωση, έρχεται να δοθεί ένα σήμα πιστοποίησης, που δίνουμε στο ΞΕΕ, που είναι Νομικό Πρόσωπο Δημοσίου Δικαίου.

Θα ήθελα να το θυμίσω και αυτό, γιατί η κυρία Πέρκα είπε ότι το ΤΑΙΠΕΔ είναι ιδιωτικός τομέας. Σε λίγο, θα μας πείτε, ότι και το ΞΕΕ, είναι ιδιωτικός φορέας. Ένα Νομικό Πρόσωπο Δημοσίου Δικαίου, ο θεσμοθετημένος σύμβουλος της Πολιτείας για τα θέματα του τουρισμού, που μπορεί να έρθει να βάλει τις προδιαγραφές και την πιστοποίηση για το σήμα του glamping, όπως κάνει και για τα «αστέρια».

Φυσικά, έχουμε πολλές αναπτυξιακές διατάξεις και θα μιλήσω μόνο επί της αρχής, διότι, επί των άρθρων, θα έχουμε τη δυνατότητα να απαντήσουμε στην κάθε κριτική.

Προφανώς εκσυγχρονίζουμε, επιταχύνουμε, φιλελευθεροποιούμε και, γενικώς, κάνουμε ό,τι μπορούμε, ώστε να μπορέσουμε να δώσουμε λύσεις και να διορθώσουμε προβλήματα, που δεν αφήνουν την αναπτυξιακή δύναμη της χώρας να «φύγει» μπροστά.

Παίρνουμε τις ΠΟΤΑ και τις εκσυγχρονίζουμε με τα ΕΣΧΑΣΕ – ΕΣΧΑΔΑ. Επειδή, δηλαδή οι ΠΟΤΑ ως πολεοδομικό «εργαλείο» φτιάχτηκαν πρώτες, πρέπει να μείνουν στο μεσαίωνα; Από τότε, έχουμε προχωρήσει και έχουν φτιαχτεί τα ΕΣΧΑΣΕ - ΕΣΧΑΔΑ. Οι ΠΟΤΑ, επειδή είναι και «εργαλείο» του Υπουργείου Τουρισμού, θέλω να το εκσυγχρονίσω και να το φέρω, εκεί που είναι και τα υπόλοιπα «εργαλεία». Δεν θα πρέπει το Υπουργείο μας να μείνει «κουτσό».

Ερχόμαστε, λοιπόν, και περνάμε μία σειρά από διατάξεις, που, ουσιαστικά, επιτρέπουν τα ίδια που επιτρέπονται στα ΕΣΧΑΣΕ και τα ΕΣΧΑΔΑ. Δεν κάνουμε ουσιαστικές καινοτομίες.

Κάνουμε ενέργειες σχετικά και με την προστασία στις πισίνες, για να υπάρχει καλύτερος έλεγχος με τους ναυαγοσώστες, γιατί, δυστυχώς, είχαμε κάποια ατυχή περιστατικά το περασμένο καλοκαίρι και πρέπει να δημιουργήσουμε ένα τέτοιο πλαίσιο, με μικρότερες υποχρεώσεις από αυτές που υπάρχουν για τις παραλίες και οι πισίνες να είναι πιο ελεγχόμενες. Δεν χρειάζεται να είναι τόσο αυστηρά τα πράγματα. Όμως, πρέπει και εκεί να εκσυγχρονίσουμε το πλαίσιο που είναι από τη δεκαετία του ΄70, σε πολλές περιπτώσεις.

Ξέρω ότι πολλοί από τους ξενοδόχους, ειδικά αυτή την περίοδο, σκέφτονται αυτά τα έξοδα και το τι μπορούν να κάνουν, για να μπορέσουν να ανταπεξέλθουν και στις νέες υποχρεώσεις. Όμως, μιλάμε για την ασφάλεια των παιδιών και την ασφάλεια των πολιτών μας.

Πιστεύω ότι όλοι μας, θα πρέπει να έχουμε μία παραπάνω ευαισθησία γι’ αυτά τα θέματα. Εξάλλου, μειώσαμε και τις υποχρεώσεις σε ειδικές περιπτώσεις, όταν δεν υπάρχουν μεγάλες πισίνες ή όταν τα δωμάτια είναι λίγα και τις πήγαμε για την επόμενη χρονιά.

Άκουσα ότι επειδή τις πήγαμε για την επόμενη χρονιά, γιατί φέτος είναι μία δύσκολη χρονιά και δεν έχουν οι ξενοδόχοι χρήματα να δώσουν σε αυτά τα πράγματα, ότι αυτό, υπονοεί ότι ξεκινάμε από του χρόνου. Νομίζω ότι είναι δύο ασύνδετα πράγματα.

Προφανώς, βάζουμε μία καινοτόμα διαδικασία με τον Πρεσβευτή του Ελληνικού Τουρισμού. Υπάρχουν Έλληνες της διασποράς, υπάρχουν άνθρωποι οι οποίοι είναι γνωστοί και μπορούν να προσφέρουν στη χώρα μας και σε ειδικές περιπτώσεις καμιά φορά, στην Κίνα ή σε κάποιες άλλες χώρες που θέλουμε να ζήσουμε και θέλουμε να τις αξιοποιήσουμε, είναι πάρα πολύ σημαντικό για εμάς.

Σε ότι αφορά στα υγειονομικά πρωτόκολλα, κάτι, μάλλον, δεν έχουμε γράψει καλά, γιατί δεν μπορώ να το εξηγήσω διαφορετικά. Μάς είπε ο κ . Φάμελλος, ότι φέραμε το νομοσχέδιο Παρασκευή βράδυ. Ξεχνάει, προφανώς, ότι τα Μνημόνια του ΣΥΡΙΖΑ τα έφερναν Παρασκευή μεσάνυχτα και ότι στις 8.00 είχαμε την πρώτη Επιτροπή και έπρεπε να φτιάξουμε εισηγήσεις και ότι είχαμε μόνο οκτώ ώρες για να διαβάσουμε 1.000 σελίδες, αλλά τότε δεν είχαμε κανένα πρόβλημα.

Άκουσα αρκετές φορές από τον ΣΥΡΙΖΑ, και από τον κ. Φάμελλο και από την κυρία Νοτοπούλου, ότι δεν ξέρουμε πώς θα ελεγχθούν τα υγειονομικά πρωτόκολλα και ποιος είναι αρμόδιος. Ας διαβάσω την παρ. 3, που λέει ότι «αρμόδιες αρχές για τη διασφάλιση της εφαρμογής των μέτρων της παρ. 1 και τη διαπίστωση των παραβάσεων, είναι οι κατά τόπους αρμόδιες Περιφερειακές Υπηρεσίες Τουρισμού, η Ελληνική Αστυνομία, η Δημοτική Αστυνομία και οι Λιμενικές Αρχές στην περιοχή ευθύνης τους, καθώς και η Εθνική Αρχή Διαφάνειας, του άρθρου 82 του ν. 4622/2019, αρμόδιες αρχές για την επιβολή του διοικητικού προστίμου καθώς και του διοικητικού μέτρου της αναστολής λειτουργίας είναι οι κατά τόπου αρμόδιες ΠΥΤ, Περιφερειακές Υπηρεσίες Τουρισμού».

Πόσο πιο απλό; Πόσο πιο απλό; Εάν δεν μπορεί αυτό να γίνει κατανοητό, τότε δεν είμαι σίγουρος, τι νομοσχέδιο και τι άρθρα πρέπει να γραφτούν, ώστε να γίνει κατανοητό. Είναι απλούστερο των απλούστερων.

Το νομοσχέδιο του Καταδυτικού Τουρισμού είναι ένα νομοσχέδιο υπέρ της ανάπτυξης της χώρας. Η επιλογή που έχετε είναι, ακριβώς, αυτή: ψηφίζετε «ναι», υπέρ της ανάπτυξης ή ψηφίζετε «όχι» και κοροϊδεύετε τον ελληνικό λαό.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Νοτοπούλου.

**ΑΙΚΑΤΕΡΙΝΗ ΝΟΤΟΠΟΥΛΟΥ (Εισηγήτρια της Μειοψηφίας):** Στο καθαρά τεχνικό επίπεδο, επειδή αποδώσατε σε μας προθέσεις για εξυπηρέτηση, όποιος έγραψε το σχέδιο νόμου, δεν διάβασε την αιτιολογική έκθεση και το αντίστροφο. Εσείς γράφετε πως «παρέχετε τη δυνατότητα σε ενδιαφερόμενους, π.χ. δήμους ή παράκτιες ξενοδοχειακές επιχειρήσεις» και αναφέρομαι στο άρθρο 8.

Επίσης, φαντάζομαι ότι θα είδατε τη σημερινή δήλωση του Περιφερειάρχη, του κ. Χατζημάρκου, ο οποίος λέει ότι φοβούνται οι κάτοικοι να υποδεχθούν τους τουρίστες, όχι επειδή είναι αφιλόξενοι προφανώς, αλλά επειδή δεν αντέχει το σύστημα υγείας, για το οποίο η Κυβέρνησή σας δεν έχει κάνει απολύτως τίποτα και ειδικά στα νησιά.

Αυτά μόνο ως επιλογή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό, ολοκληρώθηκε η πρώτη συνεδρίαση, η συνεδρίαση, επί της αρχής, στην Επιτροπή Παραγωγής και Εμπορίου της Βουλής των Ελλήνων, όπου συζητήσαμε το νομοσχέδιο του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη».

Θα συνεχίσουμε αύριο στη 13.00, με την ακρόαση φορέων και στις 19:00΄ με τη συζήτηση, επί των άρθρων .

Καλή σας νύχτα ευχαριστώ πολύ. Λύεται η συνεδρίαση.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Βλάχος Γεώργιος, Μπουκώρος Χρήστος, Φόρτωμας Φίλιππος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Συρμαλένιος Νικόλαος Φραγγίδης Γεώργιος, Πάνας Απόστολος, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 00:15' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**